Umar Naseer ge Liyumeh: IMF ge ehee ah edhijje nama vaanee kihineh?\nއުމަރު ނަސީރުގެ ލިޔުމެއް: އައިއެމްއެފްގެ އެހީއަށް އެދިއްޖެނަމަ ވާނީ ކިހިނެތް؟\nހުޅުމާލޭ ދެވަނަ ފިޔަވަހީގައި އިމާރާތް ކުރި "ހިޔާ" ފްލެޓްތަކުގެ ފްލެޓެއް -- ފޮޓޯ: އަވަސް އާއިކައިވް\nއެޑިޓަރުގެ ނޯޓް: މިއީ ދުނިޔެއަށް ކުރިމަތިވެފައިވާ ކޮވިޑް-19 އިގެ ބަލާއާފާތުގެތެރޭ ރާއްޖެ އިގްތިސޯދީ ވަޅުގަނޑަކަށް ވެއްޓި ބޮޑު ތަަދުމަޑު ކަމަކަށް ދިއުމުގެ ކުރީން ކޮންމެހެން އަޅާން ޖެހޭ ބައެއް ފިޔަވަޅުތައް ފާހަ ކުރައްވާ އިދިކޮޅު ސިޔާސީ ލީޑަރުންގެ ތެރޭގައި ހިމެނި ވަޑައިގަންނަވާ އަދި ރާއްޖޭގައި ފުޅާ ދާއިރާގައި ވިޔަފާރި ކުރައްވާ އުމަރު ނަސީރު ލިޔުއްވާފައިވާ އޭނާގެ އޮޕްއެޑް ލިޔުމެކެވެ. މި ލިޔުން ޝާއިއުކޮށްފައި މިވަނީ އަވަސް އޮންލައިނުން ގަބޫލު ކުރާ އުސޫލުތަކާއި އާންމު ހަމައިގެ ތެރެއަށް ލިޔުން ފައްތާލުމަށް ބައެއް އަކުރު ފިއްޔާއި ތިކިތައް އުނި ކޮށްލުމަށްފަހު އަސްލަށް އެއްވެސް ބަދަލެއް ގެނައުމަކާ ނުލައެވެ.\nގައުމުތަކަށް އިގްތިސޯދީ ދަތިތަކާ ކުރިމަތިވުމުން ބައިނަލްއަގުވާމީ މާލީ އިދާރާ ނުވަތަ އިންޓަނޭޝަނަލް މަނިޓަރީ ފަންޑް (އައިއެމްއެފް) ގެ އެހީއަށް އެދެ އެވެ. އައިއެމްއެފަކީ ދުނިޔޭގެ އިގްތިސޯދާ ގުޅުން ހުރި ކަންކަން ބެލެހެއްޓުމަށް އދ. އިން އުފައްދައިފައިވާ، 189 ގައުމެއް ބައިވެރިވެފައިވާ ބައިނަލްއަގުވާމީ ޖަމްއިއްޔާއެކެވެ. އައިއެމްއެފުން ލޯނުގެ ގޮތުގައި އެކިއެކި "ރެސްކިޔު" ލޯނު ޕެކޭޖްތައް ދެއެވެ. ނަމަވެސް މި ލޯނުތައް ދެނީ ބޮޑެތި ޝަރުތުތަކެއް ކުރިމަތިކުރުމަށްފަހު އެވެ.\nކޮވިޑް-19 އާ ގުޅިގެން 80 ގައުމަކުން މިހާރުވެސް އައިއެމްއެފްގެ ލޯނުގެ އެހީ އަށް އެދިފައި ވެއެވެ. އޭގެ ތެރޭގައި ރާއްޖެ ހިމެނޭ ކަން އަދި އިއުލާން ކޮށްފައެއް ނުވެއެވެ. ނަމަވެސް 19 މާޗް 2020 ގައި މޯލްޑިވްސް މަނިޓަރީ އޮތޯރިޓީ އިން ނެރުއްވި އެ އޮތޯރިޓީގެ ނޫސް ބަޔާނުގެ ހަ ވަނަ ނުކުތާ ގައި "އެމްއެމްއޭ އާއި ސަރުކާރު ގުޅިގެން އައިއެމްއެފް ގެ މާލީ އެހީތެރިކަން ހޯއްދަވާނެ" ކަމަށް ވިދާޅުވެފައި ވެއެވެ.\nނަމަވެސް ރައީސް އިބްރާހިމް މުހައްމަދު ސޯލިހު 26 މާޗް 2020 ގައި ބޭއްވެވި ނޫސް ކޮންފަރެންސް އެއްގައި ވިދާޅުވީ އައިއެމްއެފް އިން ލޯނެއް ނެންގެވުމުގެ ވިސްނުންފުޅު ނުގެން ގުޅުއްވާ ކަމަށެވެ.\nއައިއެމްއެފް ގެ އެހީ ހޯދުމާ ގުޅޭ ގޮތުން، ކުރިއަށް އޮތް ތަނުގައި ސަރުކާރުން ކޮންމެ ގޮތަކަށް ނިންމެވިޔަސް، މި ލިޔުމުގައި މި ބަލައިލަނީ ކޯވިޑް-19 އާ ގުޅިގެން ރާއްޖެ ވެއްޓިފައިވާ މި އިގްތިސޯދީ އަޑިގަނޑުން އަރައިގަތުމަށް އައިއެމްއެފްގެ އެހީއަށް އެދިއްޖެ ނަމަ ރާއްޖެއަށް ކުރިމަތި ކުރުވާނޭ ޝަރުތުތަކާއި، އަދި އެ ޝަރުތުތައް ގަބޫލު ކޮށްފިނަމަ ރާއްޖެއަށް ގެންނަން މަޖްބޫރުވާނޭ ބަދަލުތަކުގެ މައްޗަށެވެ. މި ފަދަ ނިންމުމެއްގެ ސަބަބުން ރާއްޖެއަށް ކުރިމަތިވެދާނެ ކަންކަން އެންމެހާ ރައްޔިތުންނަށް ދުރާލާ އެނގިފައި އޮތުމީ މުހިންމު ކަމެއްކަމުގައި ދެކޭތީ އެވެ.\nއައިއެމްއެފްގެ އެހީއަށް އެދުނު ގައުމުތަކުގެ ތަޖުރިބާ\nޖުލައި 1997 ގައި މުޅި އޭޝިޔާގެ ބައްރަށް ބޮޑު އިގްތިސޯދީ އަޑިގަނޑަކާ ކުރިމަތިވި އެވެ. "އޭޝިޔަން ފައިނޭންޝަލް ކްރައިސިސް" ގެ ނަމުން މަޝްހޫރު ވެގެންދިޔަ މި އިގްތިސޯދީ މައްސަލަތަކުގެ ފަހަތުގައި ބައިވަރު ކަންކަން ހުރި ނަމަވެސް މައްސަލަ ފަޅައިގެން ދިޔައީ ތައިލެންޑުންނެވެ.\nއެ ދުވަސްވަރު އޭޝިޔާގެ ގައުމުތަކުގެ ފައިސާ ހުރީ އެމެރިކާގެ ޑޮލަރަށް "ޕެގް" ކޮށްފަ އެވެ. ނުވަތަ ގުޅުވާލާފަ އެވެ. އެ ގޮތުން ތައިލެންޑްގެ ފައިސާ ކަމަށްވާ "ބާތު" ވެސް ހުރީ ޔޫއެސް ޑޮލަރަށް "ޕެގް" ކޮށް މިއަދު ރާއްޖޭގައި މި ހުންނަ ގޮތަށް "ފިކްސްޑް އެކްސްޗޭންޖް ރޭޓެ"އް ހަމަޖައްސައިފަ އެވެ.\nތައިލެންޑްގެ ސެންޓްރަލް ބޭންކް ކަމަށްވާ ބޭންކް އޮފް ތައިލެންޑްގެ ޑޮލަރު ރިޒާވްގައި އަބަދުވެސް ޑޮލަރު ހުރެއެވެ. ނަމަވެސް އެ ޑޮލަރުގެ ރިޒާވުން ޑޮލަރު ވިއްކަމުން ގޮސް ޑޮލަރު ހުސް ވެދާނެ ކަމުގެ ބިރުހީވެގެން 1997 ވަނަ އަހަރުގެ ޖުލައި ދެ ވަނަ ދުވަހު، ކުއްލިއަކަށް ތައިލެންޑުގެ ސެންޓްރަލް ބޭންކުން "ފިކްސްޑް އެކްސްޗޭންޖް ރޭޓް" ދޫކޮށްލައި އެ ދުވަހެއްގެ ބަޒާރުގައި ޑޮލަރު ގަންނަން ހުންނަ އަގަކަށް ޑޮލަރު ވިއްކާ އުސޫލު "ފްލޯޓިން އެކްސްޗޭންޖް ރޭޓް" އަށް ބަދަލު ކޮށްލިކަން އިޢުލާން ކުރި އެވެ. އޭގެ ނަތީޖާއެއްގެ ގޮތުން، ޑޮލަރަކަށް 25 ބާތު ލިބިލިބި ހުރެފައި ކުއްލިއަކަށް ޑޮލަރަކަށް 56 ބާތަށް އަގު ވެއްޓިގެން ދިޔަ އެވެ.\nމި ހަބަރު އިންޑޮނޭޝިޔާ އަށް ލިބުމުން އެމީހުންގެ ފައިސާގެ އަގު ވެސް ވަގުތުން ވެއްޓުނެވެ. އޭގެ ފަހުން ފިލިޕީންސާއި ވިއެޓްނާމާއި މެލޭޝިއާ އާއި ސައުތު ކޮރެޔާ އަދި ސިންގަޕޫރު ފަދަ ގައުމުތަކުގެ އެކްސްޗޭންޖް ރޭޓްތައް ވެސް ކުއްލިއަކަށް ބަދަލުވެ، އެ ގައުމު ތަކުގައި ވިޔަފާރިކުރާ އެކިއެކި ފަރާތްތަކުން ބޭންކް ތަކުގައި ރައްކާކޮށްފައި ހުރި ޑޮލަރުގެ ޑިޕޮސިޓްތައް ހަފުތާއެއް ނުވަނީސް އެ ގައުމުތަކުން އެހެން ގައުމުތަކަށް ޓްރާންސްފާ ކޮށްލައިފި އެވެ.\nއޭޝިޔާގެ ގައުމުތަކުން ނަގައިފައި ހުރި ބޭރުގެ ލޯނުތަކަށް ޑޮލަރުން ފައިސާ ދައްކަންޖެހުމާ، އިންވެސްޓަރުންގެ އިތުބާރު ގެއްލުމާއި ޑޮލަރުގެ ތާށިކަން މުޅި ސަރަހައްދަށް ބޮޑުވެ މުޅި އޭޝިޔާ، އިގްތިސޯދީ އަޑިގަނޑަކަށް ވެއްޓުނީ އެވެ.\n"ޓައިގާ އިކޮނޮމީސް" ގެ ނަމުން މަޝްހޫރުވެފައިވާ މި ގައުމުތަކުގެ އުފެއްދުންތެރިކަން އެތައް އަހަރެއް ފަހަތަށް ސޮއްސައިލި އެވެ. އެތައް ވިޔަފާރިއެއް ބަނގުރޫޓްވި އެވެ. އެތައް ވިޔަފާރިވެރިންނެއް އެމީހުންގެ ގެދޮރު ވިއްކާލަން މަޖްބޫރުވެ، މަގުމަތިވި އެވެ. އެތައް ބޭންކެއް ބަންދުވި އެވެ. މި އިގްތިސޯދީ މައްސަލަގަނޑުގެ އަސަރު ޖަޕާނާއި ޗައިނާ އާއި ބްރެޒިލް އަދި ރަޝިޔާއާ ހަމައަށް ވެސް ފޯރި އެވެ. މި އަޑިގަނޑުން އަރައި ނުގަނެވި ދެ އަހަރަށް ވުރެ ގިނަ ދުވަހު އުޅެންޖެހުނެވެ.\nއެ ދުވަސްވަރު މެލޭޝިޔާގެ ބޮޑުވަޒީރަކަށް ހުންނެވީ ޑރ. މަހާތީރު މުހައްމަދެވެ. ސިންގަޕޫރުގައި ގޯ ޗޮކް ޓޮންގެވެ. އިންޑޮނޭޝިޔާގައި ޖެނެރަލް ސުހާޓޯ އެވެ. އެ ގައުމުތަކުގެ އިގްތިސޯދު ހިފެހެއްޓުމަށް މި ދެންނެވި ތިން ވެރިން އެޅުއްވި ފިޔަވަޅުތަކާއި އޭގެ ނަތީޖާއަކީ ކޮބައިތޯ ބަލައިލަމާތޯ އެވެ؟\nސިންގަޕޫރުގެ ފަރާތުން އެމީހުންގެ ރިޒާވް ބޭނުން ކޮށްގެން އިގްތިސޯދު ހިފެހެއްޓި އެވެ. ނަމަވެސް މުސާރަތަކާއި ދައުލަތުގެ ހަރަދުތައް ބޮޑުތަނުން ކުޑަކުރި އެވެ. އަދި ވިޔަފާރިތަކަށް ލުއިތައް ދިނެވެ. އަދި 1998 ވަނަ އަހަރުގެ ޖޫން މަހު ދެ ބިލިއަން ސިންގަޕޯ ޑޮލަރުގެ "ސްޓިމިއުލަސް ޕެކޭޖް" އެއް ތައާރަފުކުރި އެވެ. އަދި އޭގެ އިތުރުން ހަމަ އެ އަހަރު 10.5 ބިލިއަން ސިންގަޕޯ ޑޮލަރުގެ އިތުރު ޕެކޭޖެއް ތަޢާރަފު ކުރިއެވެ. މި އަޑިގަނޑުން ސިންގަޕޯ އަރައިގަތީ އެހެން ގައުމުތަކަށް ވުރެ ކުޑަ ގެއްލުމެއް ލިބިގެނެވެ. އަދި އައިއެމްއެފްގެ ލޯނަކަށް ބަރޯސާ ނުވެއެވެ.\nމެލޭޝިޔާ އިން ގަސްތުކުރީ އައިއެމްއެފްގެ އެހީއަށް އެދުމެއްނެތި އެމީހުންގެ އަމިއްލަ ހައްލެއް ހޯދުމަށެވެ. މަހާތީރު އެކުލަވައި ލެއްވީ "ނެޝަނަލް އިކޮނޮމިކް އެކްޝަން ކައުންސިލް" އެކެވެ. އެ ކައުންސިލްގެ ވެރިޔަކީ ވެސް އެ މަނިކުފާނެވެ.\nމި ދެންނެވި ކައުންސިލްގައި ސަރުކާރުގެ އިސްވެރިންނާއި ޕްރައިވެޓް ސެކްޓަރުގެ ބޭފުޅުންގެ އިތުރުން ދުނިޔޭގެ އެކި ގައުމުތަކުން ހޮވާލެވިފައިވާ އިޤްތިސޯދީ ސިކުނޑިތައް ވެއެވެ. މި އަޑިގަނޑުން މެލޭޝިޔާ އަރައިގަނެ، ހިންދެމިލެވުނީ ދެ އަހަރުގެ އުނދަގޫ ދުވަސްތަކަކަށްފަހު އެވެ. ނަމަވެސް މުޅިން އާ އިގްތިސޯދުގެ ޗާޓެއް މަހާތީރު ކުރެއްސެވިއެވެ. އައިއެމްއެފް އަށާއި ހުޅަނގަށް ގޮންޖެއްސެވުމަށް ފަހުއެވެ.\nތައިލެންޑާއި އިންޑޮނޭޝިޔާ އިން އެދުނީ އައިއެމްއެފްގެ އެހީއަށެވެ. ތައިލެންޑަށް 17 ބިލިއަން ޑޮލަރުގެ ލޯނެއް އަދި އިންޑޮނޭޝިޔާ އަށް 40 ބިލިއަން ޑޮލަރުގެ ލޯނު ދޭން އައިއެމްއެފުން އެއްބަސް ވިއެވެ. ނަމަވެސް މުހިންމު ޝަރުތުތަކަކާ އެކުގައެވެ. މި ދެންނެވި ޝަރުތުތައް ވެގެން ދިޔައީ ވަރަށް "ހިތި ބޭހަކަ" ށެވެ.\nހުޅުމާލޭގައި ހަދަމުން ގެންދާ ހިޔާ މަޝްރޫއުގެ ފްލެޓުތަކެއް -- ފޮޓޯ: އަވަސް އާކައިވް\nއައިއެމްއެފުން ކުރަނީ ކޮންކަހަލަ ޝަރުތުތަކެއް؟\nއައިއެމްއެފުން ކުރިމަތިކުރާ މައިގަނޑު ޝަރުތުތަކުގެ ތެރޭގައި ހިމެނެނީ ދައުލަތުގެ މުވައްޒަފުންގެ އަދަދު ބޮޑު ތަނުން މަދު ކުރުމާއި ދައުލަތުގެ މުވައްޒަފުންގެ މުސާރަތައް ކުޑަކުރުމާއި ސަރުކާރުން ދެމުންގެންދާ ސަބްސިޑީތަކާއި ހިލޭ ފޯރުކޮށްދޭ އެހީތައް ހުއްޓާލުމާއި ބައެއް އިދާރާތައް އުވާލުމާއި ސަރުކާރުން ހިންގާ ވިޔަފާރި ކުންފުނިތައް ހުއްޓާލުމާއި މުހިންމު ބައެއް ހިދުމަތްތައް ޕްރައިވެޓައިޒް ކުރުމާއި، ދައުލަތުގެ ބައެއް ހަރުމުދާ ތައް ބޭރުގެ ބޮޑެތި ކުންފުނިތަކައް ވިއްކާލުމާ، ޓެކްސްތަކާއި ފީތައް ބޮޑުކުރުން ފަދަ އުނދަގޫ ފިޔަވަޅުތަކެކެވެ.\nމި ދެންނެވި ފިޔަވަޅުތައް އިންޑޮނޭޝިޔާ އަޅައި ނިމުނުއިރު ޖެނެރަލް ސުހާޓޯގެ ސަރުކާރު އަރިއަޅައިލާ ވެއްޓިއްޖެ އެވެ؛ ރައްޔިތުން ނުކުމެ މުޅި ގައުމުގައި މުޒާހަރާކޮށް ޖެނެރަލް ސުހާޓޯ ވެރިކަމުން ބޭލުވީ އެވެ.\nތައިލެންޑުގައި ވެރިކަމެއް ނުވެއްޓެ އެވެ. ނަމަވެސް 56 ފައިނޭންޝަލް އިދާރާއެއް ބަންދުކޮށް، ރައްޔިތުންގެ އަތުން ނަގާ ޓެކްސްތައް ބޮޑު ކުރި އެވެ. އަދި މަތީފެންވަރުގެ 30،000 ވަޒީފާ ގެއްލުނެވެ. އައިއެމްއެފުން ދިން މި "ހިތި ބޭސް" ބޮއިގެން ރަނގަޅުވިއިރު ސަރުކާރުތައް އެ ފުށްމިފުށަށް ޖެހި، އެތައް ބަޔަކު މަރުވެ، އެތައް ވިޔަފާރިއެއް ބަނގުރޫޓުވެ، އެތައް ބަޔަކު ފަގީރުވެ، ދައުލަތުގެ އެތައް ހަރުމުދަލެއް ވިއްކައި ނިމިއްޖެ އެވެ. އަދި އިގްތިސާދުގެ އަސާސް ތަކައް ގެންނަން ޖެހި ނުގެނެވި ހުރި އެތައް އިސްލާހު ތަކެއްވެސް އައެވެ.\nރާއްޖެއަށް އައިއެމްއެފުން ކުރިމަތިކުރުވާނީ ކޮން ޝަރުތުތަކެއް؟\nސިވިލް ސާވިސް ކުޑަކުރުން\nރާއްޖޭގެ ސިވިލް ސާވިސްގައި 23,647 މީހުން ވަޒީފާ އަދާކުރެ އެވެ. ނަމަވެސް 18،000 މީހުނަށް ސިވިލް ސާވިސް މަދުކުރަން އައިއެމްއެފުން ޝަރުތުކުރާނެ ކަމަށް ލަފާ ކުރެވެއެވެ. އެހެންވެއްޖެ ނަމަ ގާތްގަޑަކަށް 6000 ސިވިލް ސާވަންޓުންގެ ވަޒީފާ ގެއްލޭނެ އެވެ.\nސަރުކާރުގެ ކުންފުނިތައް އުވާލުން\nރާއްޖެއަކީ ސަރުކާރުން ހިންގާ ކުންފުނިތައް ގިނަ ގައުމެކެވެ. މި ގޮތުން ގާތްގަޑަކަށް 67 ކުންފުންޏެއް ސަރުކާރުން ހިންގަ އެވެ. ނަމަވެސް މީގެ ތެރެއިން އެންމެހަ ކުންފުންޏަކުން މެނުވީ ދައުލަތުގެ ބަޖެޓަށް ފައިސާ ދެވޭ ވަރަށް ފައިދާއެއް ނުވެއެވެ. ގިނަ ކުންފުނިތަކަކީ ވަޒީފާދޭ މަރުކަޒުތަކެކެވެ. އައިއެމްއެފްގެ ޝަރުތަކަށް ވާނެ ކަމަށް ލަފާ ކުރެވެނީ ފައިދާ ނުވާ ހުރިހާ ކުންފުންޏެއް އުވާލުމެވެ. ނުވަތަ ޕްރައިވެޓައިޒް ކުރުމެވެ. މި ތަނުން ކޮންމެ ގޮތެއް އިހުތިޔާރުކުރި ނަމަވެސް އެތައް ހާސް ބައެއްގެ ވަޒީފާ ގެއްލޭނެ އެވެ.\nދައުލަތުގެ ހަރުމުދާ ވިއްކާލުން\nދައުލަތުގެ ފަރާތުން ދެމުން ގެންދާ ހިދުމަތްތަކުގެ ތެރޭގައި ހިމެނޭ ސްޓެލްކޯ އާއި ފެނަކަ އާއި އެމްޑަބްލިޔުއެސްސީ އާއި ދިރާގާއި އެމްއޭސީއެލް އާއި އެމްޕީއެލް އާއި އައިލެންޑް އޭވިއޭޝަން ފަދަ ރާއްޖޭގެ ހަރުމުދާތައް ބަލަހައްޓާ ކުންފުނިތަކުގެ މެޖޯރިޓީ ހިއްސާ ނުވަތަ ހުރިހާ ހިއްސާއެއް ބޭރުގެ ފަރާތްތަކަށް ވިއްކާލަން އައިއެމްއެފުން ބާރު އަޅާނެ އެވެ.\nސަރުކާރުން ދެމުން ގެންދާ ހިދުމަތްތަކުގެ ބޮޑު ބައެއް ޕްރައިވެޓައިޒް ކުރުމަށް އައިއެމްއެފުން ބާރު އަޅާނެ އެވެ. އަދި ޕްރައިވެޓް ސެކްޓަރާ ވާދަކުރާ ސަރުކާރުގެ ހިދުމަތްތަކާއި ކުންފުނިތައް އުވާލުމަށް ނުވަތަ ޕްރައިވެޓައިޒް ކުރުމަށް އެދޭނެ އެވެ. މޯލްޑިވްސް ޕޯސްޓްސް ލިމިޓެޑާއި މިފްކޯ އާއި އެސްޓީއޯ ފަދަ ތަންތަން މުޅިން ހުއްޓާލަން އެދޭނެ އެވެ.\nޓެކްސް ބޮޑު ކުރުން\nއައިއެމްއެފުން ދޭ ލޯނު އަނބުރާ ދެއްކޭނެކަން ކަށަވަރު ކުރުމަށްޓަކައި ދައުލަތަށް އެކި ކަންކަމުގައި ނަގާ ފީތަކާއި ޖޫރިމަނާތަކާއި ޓެކްސްތައް ބޮޑު ކުރުމަށް އައިއެމްއެފުން ޝަރުތުކުރާނެ އެވެ.\nހިލޭ އެހީތަކާއި ސަބްސިޑީތައް ކަނޑާލުން\nސަރުކާރުން މިހާރު ދެމުންގެންދާ އެކިއެކި އިނާޔަތްތަކާއި ސަބްސިޑީތައް ކުޑަ ކުރުމާއި އަދި ބައެއް އިނާޔަތްތައް މުޅިން ކަނޑާލުމަށް ޝަރުތު ކުރާނެ އެވެ. ދެހާސް އަށާރަ ވަނަ އަހަރުން ފެށިގެން އެކަނިވެރި މައިންނަށް ދޭ އެހީ އާއި، އަޅައިލާނެ މީހަކު ނެތިފައިވާ ކުދިން ބަލަމުންދާ މީހުންނަށްދޭ އެހީ އާއި، އިމަޖެންސީ މެޑިކަލްގެ އެހީ އާއި، ނުކުޅެދުންތެރިކަން ހުންނަ ފަރާތްތަކަށް ދެވޭ އެހީ އާއި، އާސަންދައިގެ ދަށުން ބޭސްފަރުވާއަށް ދެވޭ އެހީ އާއި އަދި މި ނޫންވެސް އެކިއެކި މި ފަދަ އެހީތަކަށް ޖުމްލަ 2.46 ބިލިއަން ރުފިޔާ ދައުލަތުން ހަރަދު ކޮށްފައި ވެއެވެ.\nޕެންޝަން ސްކީމުން ކުރާ ހަރަދު ކުޑަކުރުން\nދުވަސްވީ މީހުންނަށް ދެވޭ އިނާޔަތްތަކާއި އެކިއެކި ޕެންޝަންތަކަށް 2018 ވަނަ އަހަރު ޖުމްލަ 1.33 ބިލިއަން ރުފިޔާ ދައުލަތުން ހަރަދު ކޮށްފައި ވެއެވެ. މި ހަރަދުތައް ކުޑަކުރަން ނުވަތަ ބައެއް ހަރަދުތައް މުޅިން ކަނޑާލަން އައިއެމްއެފުން ސަރުކާރަށް މަޖުބޫރު ކުރުވާނެ އެވެ.\nހިލޭ ދޭ ހިދުމަތްތަކަށް އަގު ނެގުން\nސްކޫލް ކުދިންނަށް ހިލޭ ދޫކުރާ ފޮތްފަންސުރާއި ނާސްތާ އާއި މި ނޫން ވެސް ސަރުކާރުން ހިލޭ ދޭ ހިދުމަތްތަކުން އަގުނަގަން އައިއެމްއެފުން ސަރުކާރަށް މަޖުބޫރު ކުރުވާނެ އެވެ.\nމި ލިސްޓަކީ އައިއެމްއެފުން ލޯނު ނެގި ޤައުމުތަކުގެ ތެރޭގައި ހިމެނޭ އިންޑޮނޭޝިޔާ އާއި ތައިލެންޑާއި ރަޝިޔާ ފަދަ ގައުމުތަކަށް އެ ގައުމުތަކުގައި އަޅަން މަޖްބޫރުވި ފިޔަވަޅުތަކުގެ ތެރެއިން ބަޔެކެވެ. އަދި ދާދި ފަހަކުން ގްރީސް އަށްވެސް މި ޝަރުތުތައް ކުރިމަތި ކުރުވިއެވެ.\nއައިއެމްއެފްގެ ޝަރުތުތައް ނުވަތަ އޭގެ ތެރެއިން ބައެއް އައިއެމްއެފުން ހުށަހަޅާނީ "ރިފޯމް" ގެ ގޮތުގަ އެވެ. ހަގީގަތުގައި ވެސް އޭގެ ތެރެއިން ބައެއް ކަންކަމަކީ ރިފޯމެވެ. ކޮންމެހެން ގެންނަން ޖެހިފައި ހުރި ބަދަލުތަކެވެ. އަނެއް ބައި ކަންކަމަކީ "ރިފޯމް" އަށް ވުރެ ބޮޑަށް އައިއެމްއެފަށް ފައިސާދޭ ބޮޑެތި ގައުމުތަކުގެ ވިޔަފާރިތައް ރާއްޖެއަށް ވަދެ، މި ރާއްޖޭގެ މުހިންމު ވިޔަފާރިތައް އެމީހުންގެ އަތްމައްޗަށް ފުރޮޅައިލުމަށް މަގުފަހި ކުރުމަށް ކުރެވޭ ޝަރުތުތަކަކަށް ވެދާނެ އެވެ.\nމި ފަދަ ފިޔަވަޅުތަކެއް ސަރުކާރުން އަޅައި ނިމޭއިރު ގިނަ ގައުމުތަކުގައި މުޒާހަރާ އާއި ހަމަނުޖެހުން ބޮޑުވެ، ސަރުކާރުތައް ވެއްޓިގެން ދެއެވެ. ވަރަށް އުނދަގޫ ފައްތަރަކަށް ގައުމުތަކުގެ ހާލަތު ވެއްޓެ އެވެ. އަޅުގަނޑުގެ ދުއާއަކީ ދިވެހި ސަރުކާރުން އައިއެމްއެފްގެ އެހީއަށް އެދެންނުޖެހި، ކޮވިޑް-19 އިގެ ބަލާއާފާތުގެ މި ކަޅު ވިލާގަނޑުން ރާއްޖޭގެ އިގްތިސޯދު ހަމަހިމޭންކަމުގެ އައްސޭރިއަކަށް ވާސިލްވުމެވެ.\nއުމަރު ނަސީރު އައިއެމްއެފް އިގްތިސޯދު + އޮޕް - އެޑް\nރާއްޖޭގައި ކްރިޕްޓޯ ކަރެންސީ ހުއްދަވީތަ؟\nއައިއެމްއެފުން ލުބްނާނަށް 1.13 ބިލިއަން ޑޮލަރު


އަލް އިމާމު އަބޫ ހަނީފާ النُّعْمَانُ بنُ ثَابِت (10) – DhiSalafiyyah\nއަލް އިމާމު އަބޫ ހަނީފާ النُّعْمَانُ بنُ ثَابِت (10)\n11/11/2014 ޢިލްމުވެރިން, ސިޔަރަތާއި ތާރީޚްއަލްއަޚް އަބޫ ފުޟައިލު މުއުތަމިން އަޙްމަދު\nއަވަހާރަވުން –رحمه الله–\nއިސްވެބަޔާންކުރެވުނު ފަދައިން އެކަލޭގެފާނަށް އެކިކަހަލަ ހާނިކަލިބި، ތަޅައި ޖަލައްލެވުނެވެ. އަދި އެކަލޭގެފާނު އަވަހާރަވެފައިވަނީ ބަޣުދާދުގެ ޖަލެއްގައެވެ.\nالإمام الذهبي (العبرގައި) ވިދާޅުވެފައިވެއެވެ.\n“ރިވާވެފައިވާގޮތުގައި، މަންޞޫރު އެކަލޭގެފާނަށް ވިހައެއް ބޯންދިނީއެވެ. ދެންފަހެ އެކަލޭގެފާނު ޝަހީދެއްގެ ގޮތުގައި މަރުވެދިޔައީއެވެ. –رحمهم الله –”\nއަދި الهثمي ވިދާޅުވިއެވެ.\n“ޖަމާޢަތެއްގެ އަރިހުން ރިވާވެގެންވާ ގޮތުގައި، އެކަލޭގެފާނަށް ވިހަ އަޅައިފައިވާ ބުއިމެއް އެރުވުނެވެ. ދެން އެކަލޭގެފާނު އޭތި ބުއިމަށް އިންކާރުކުރެއްވިއެވެ. އަދި ވިދާޅުވިއެވެ. “ހަމަކަށަވަރުން ތީގެތެރޭގައި ވާއެއްޗެއް ތިމަންކަލޭގެފާނަށް އެނގިލައްވައެވެ. ތިމަންކަލޭގެފާނުގެ އަމިއްލަ ނަފްސު ޤަތުލު ކޮށްލުމަކަށް ތިމަންކަލޭގެފާނު އެއްބާރުލުމެއް ނުދޭނަމެވެ.” ދެން ފަހެ އެކަލޭގެފާނު ވައްޓާލާފައި ގަދަކަމުން އަނގައިގެ ތެރެއަށް ވިހަ އަޅައި ވިހަ ބޯންދިނެވެ. ދެން އެކަލޭގެފާނު އަވަހާރަވިއެވެ. އަދި ބުނެވެއެވެ: “މިކަމެއްހިނގީ މަންޞޫރުގެ ޙާޟިރުގައެވެ. ދެން އެކަލޭގެފާނު މަރުގެ އިޙުސާސްވުމުން ސަޖިދަ ކުރެއްވިއެވެ. އެކަލޭގެފާނުގެ ފުރާނަފުޅު ނުކުމެގެންދިޔައީ ސަޖިދައިގައިވާ ހާލުގައެވެ.”\nއިމާމު އަބޫ ހަނީފާ އަވަހާރަވެވަޑައިގަތީ އިމާމް ޝާފިޢި އުފަންވެ ވަޑައިގަތް އަހަރުގައެވެ. مناقب البيهقيގައިވެއެވެ.للآبريވިދާޅުވިއެވެ. الزبير بن عبد الواحد الهمذاني ވިދާޅުވަނިކޮށް ތިމަންކަލޭގެފާނު އަޑުއެއްސެވީމެވެ. علي بن محمد بن عيسىތިމަންބޭކަލުންނަށް ޚަބަރު ދެއްވިއެވެ. الربيع بن سليمانވިދާޅުވަނިކޮށް ތިމަންކަލޭގެފާނު އަޑުއެއްސެވީމެވެ.\n“ޝާފިޢީގެފާނު އުފަންވެ ވަޑައިގަތީ އިމާމު އަބު ޙަނީފާ އަވަހާރަ ވަޑައިގަތް ދުވަހުގައެވެ.” رَحِمَهُمَا اللهُ تَعَالَى\nއަބޫ ޙަނީފާ އަވަހާރަވެފައިވަނީ އެކަލޭގެފާނުގެ އުމުރުފުޅުން ހަތްދިހަ އަހަރުގައި ހިޖުރައިން ސަތޭކަ ފަންސާސް ވަނަ އަހަރުގައި ކަމަށް ޢިލްމުވެރިން އިއްތިފާޤުވެލައްވައެވެ. އޭގެތެއިން ގިނަ ބޭފުޅުން ވިދާޅުވަނީ އެކަލޭގެފާނު އަވަހާރަވެފައިވަނީ އެއަހަރުގެ ރަޖަބު މަހުގައެވެ. އަދި ޝަޢުބާންމަހު ކަމުގައިވެސް ބުނެވެއެވެ. އަދި ޝައްވާލު މަހުގެ މެދުތެރޭކަމުގައިވެސް ބުނެވެއެވެ. އަދި އެކަލޭގެފާނުގެ ދަރިކަލުން ޙައްމާދު ފިޔަވާ އިތުރު އެއްވެސް ކުއްޖެއް ނުވެއެެވެ.\nﷲ ތަޢާލާ އެކަލޭގެފާނަށް ހެޔޮ ރަޙުމަތްލައްވާ ސުވަރުގޭގެ ދާއިމީ ނިޢުމަތް މިންވަރުކުރައްވާށިއެވެ. އަބޫ ޙަނީފާގެ ޙަޔާތްޕުޅާއި ބެހޭގޮތުން ޢިލްމުވެރިން ވަރަށް ދިގުކޮށް ވާހަކަފުޅު ދައްވާފައި އެބަހުއްޓެވެ. މިހިސާބުން ﷲގެ ވާގިފުޅާއި އެއްކޮށް މިމާތް އިމާމުގެ ޙަޔާތްޕުޅުގައި އަޅުގަނޑު ހިމަނާލަން ޤަޞްދުކުރި މިންވަރު ނިންމާލަމެވެ.\n الخيرات الحسان (92).\n ” مناقب البيهقي ” (1 / 72)، و” مناقب الرازي “: 8، وفي ” توالي التأسيس “: ص 49:\n الخيرات الحسان بتصرف واختصار (92).


SunOnline: Roadhaige Vasiyyaiy: Alhukamuga dhemi hurumah azumu kanda alhaa!\nރޯދައިގެ ވަސިއްޔަތް: އަޅުކަމުގައި ދެމިހުރުމަށް އަޒުމު ކަނޑައަޅާ!\nއައްޝައިޚް ހަސަން މޫސާ ފިކުރީ 31 May 2019, 17:00\nމެއި 25، 2019: ރޯދަމަހާއި އަޅުކަން: އާ ސަހަރާ މިސްކިތުގުގެ ބޭރުގައި އިޝާ ނަމާދު ކުރަނީ -- ސަން ފޮޓޯ/ ފަޔާޒު މޫސާ\nމި މާތް މައްސަރުގައި ހެޔޮ އަމަލު ކުރަން އެދޭ މީހާއަށް އެކަން ފަސޭހަކޮށްދެއްވައި، ފަހިކޮށްދެއްވާފައިވުމީ މާތްﷲގެ ފަޟުލަވަންތަވެރިކަމާއި ރަހުމަތް އަޅުތަކުންނަށް ތަނަވަސްވެގެން ވާކަމުގެ ހެއްކެކެވެ. ފާފަތަކުން އެއްކިބާވެ މާތްﷲއަށް އުރެދުމުން ދުރުހެލިވުމުގެ ހެޔޮ ތައުފީގު ދެއްވައި މި މަތިވެރި މައްސަރުގެ ދުވާލު ރޯދައިގެ ފަރުޟު އަދާކޮށް، ރޭގަނޑު ރޭއަޅުކަމުގައި މަޝްޣޫލުވެ އުޅުމުގެ ފުރުސަތު އެކަލާނގެ އަޅުތަކުންނަށް ވަނީ ފަހިކޮށްދެއްވާފައެވެ.\nރަމަޟާން މަހުގައި އެ ނޫން މަސްތަކަށްވުރެ ހެޔޮ އަމަލުކުރުމުގައި މީސްތަކުން ގިނަ ވަގުތުތަކެއް ހޭދަކުރާތަން ފެނުމުގެ ސަބަބެއް ކަމުގައި ވަނީ މާތްﷲ ގެ ރަޙުމަތާއި ނިއުމަތުގެ އަޅުތަކުންގެ މައްޗަށް ތަނަވަސްވެގެން ވުމެވެ.\nރަމަޟާން މަހުގައި ކޮށްއުޅުނު ހެޔޮ އަމަލުތައް ހަމަ އެގޮތުގައި ކުރުންމަތީ ދެމިހުރުމަކީ ކޮންމެ މީހެއްގެ ކިބައިންވެސް އެދެވިގެންވާ ކަމެކެވެ. ނަމަވެސް އެއީ ކުރަން ފަސޭހަ ކަމެއް ނޫނެވެ. ގިނަ ބަޔަކަށް ރަމަޟާންމަހު ހެޔޮ އަމަލު ކުރުންމަތީ ދެމިހުރުމަށް ހިތްވަރު ލިބިގެން ދަނީ، އެ މައްސަރުގައި ހެޔޮކަމުގެ ދޮރުތައް ހުޅިވިފައި ވާތީއެވެ. ޝައިޠާނުން ކަސްތޮޅު އެޅުވުމާއި، އަޅުކަމުގެ ރޫހު މާބޮޑަށްވެސް އެ މައްސަރުގައި ފެތުރިފައި ވާތީއެވެ. ރަމަޟާން މަސް ނޫން މަހެއްގައި ރޯދަ ހިފާހިނދުވެސް، ރަމަޟާން މަހު ކުރެވޭ ރޫހާނީ ބަރަކާތުގެ އިހުސާސް ނުކުރެވެއެވެ.\nފާހަގަ ކޮށްލަންޖެހޭ ކަމަކީ ރަމަޟާން މަސް ނިމުމާއެކު ކުރިން އުޅުނު އުޅުމަށް މީސްތަކުން އެނބުރި ދާ ދިއުމެވެ. ފަރުޟު ނަމާދުތަކަށް ފުރުވާ ކުޑަކުރުމެވެ. ބައެއް ފަހަރު ނަމާދު އަޅާފައި ދުނިޔަވީ މަސައްކަތުގެ ތެރޭގައި ޣާފިލުވެފައި ތިބުމެވެ. ނުވަތަ ޖަމާއަތުގައި ނަމާދުކުރުން އެކުގައި ހުއްޓައިލުމެވެ. ނުވަތަ ބޮޑެތި ފާފަތަކަށް އަރައިގަތުމެވެ. ފާފަތަކުން އެއްކިބާވެ، ފަރުޟު ނަމާދުތައް ޖަމާއަތުގައި އަދާކުރުމަށް ފަރުވާތެރިވުމަކީ ހަމައެކަނި ރަމަޟާން މަހަށް ހާއްސަވެފައިވާ ކަންކަމެއް ނޫނެވެ.\nއަބޫ ޘަޢުލަބަތުލް ޚުޝަނީ رضي الله عنهގެ އަރިހުން ރިވާވެގެންވެއެވެ. މާތް ނަބިއްޔާ صلى الله عليه وسلم ހަދީޘްކުރެއްވިއެވެ. "إنَّ اللهَ تَعَالَى فَرَضَ فَرَائِضَ فَلاَ تُضَيِّعُوهَا، وَحَدَّ حُدُودًا فَلاَ تَعْتَدُوهَا، وَحَرَّمَ أَشْيَاءَ فَلاَ تَنْتَهِكُوهَا، وَسَكَتَ عَنْ أشْيَاءَ رَحْمَةً لَكُمْ غَيْرَ نِسْيَانٍ فَلاَ تَبْحَثُوا عَنْهَا" حديث حسن. رواه الدارقطني وغيره މާނައީ: "ހަމަކަށަވަރުން ﷲ ތަޢާލާ ކަންތައްތަކެއް ފަރުޟުކުރެއްވިއެވެ. ފަހެ، ތިޔަބައިމީހުން އެ ފަރުޟުތައް ނަގައިނުލާ ހުށިކަމެވެ. އަދި އެކަލާނގެ ހައްދުތަކެއް ކަނޑައެޅުއްވިއެވެ. ފަހެ، ތިޔަބައިމީހުން އެ ކަންތައްތައް ފަހަނައަޅައި ނުދާހުށިކަމެވެ. އަދި އެކަލާނގެ ބައެއް ތަކެތި ހަރާމް ކުރެއްވިއެވެ. ފަހެ، ތިޔަބައިމީހުން އެކަމުގެ ހުރުމަތް ކަނޑައިނުގަންނަހުށިކަމެވެ. އަދި އެކަލާނގެ ހަނދުމަނެތިވޮޑިގަތުމެއް ނެތި، ތިޔަބައިމީހުންނަށް ރަހުމަތެއްގެ ގޮތުގައި ބައެއް ކަންކަމުގެ ހުކުމް ބަޔާންނުކުރައްވައި ދޫކުރެއްވިއެވެ. ފަހެ، ތިޔަބައިމީހުން އެކަންކަމާމެދުގައި ސުވާލުގިނަކޮށް ނުހަދާހުށިކަމެވެ."\nރަމަޟާން މަހަކީ ތިމާ ހެޔޮމަގުގައި ދެމިހުރުމަށް، ހަޔާތުން ހުޅުވައިލެވުނު އައު ސަފުހާއެއްކަމުގައި ހަދާށެވެ. އަދި ހެޔޮ އަމަލު ކުރުންމަތީ މެދުނުކެޑި ގާއިމުވެހުރުމަށް ތިމާއަށް ލިބުނު ތަމްރީނުތަކެއް ކަމުގައި ދެކޭށެވެ. އަދި އެހެޔޮ އަމަލުތަކުގެ ސަބަބުން އިތުރު ހެޔޮ ކަމުގައި ލެހެއްޓެވުމަކީ ތިމާ އެދޭ ގޮތްކަމުގައި ހަދައި އެކަމަށް އަޒުމު ކަނޑައަޅާށެވެ.\nރަމަޟާންމަސް ނިމުމުންވެސް ހެޔޮ އަމަލުކުރުން މަތީ ދެމިތިބުމުގެ ތައުފީގު ދެއްވުންއެދި ދުއާކުރާށެވެ. ކީރިތި ރަސޫލާ صلى الله عليه وسلم ކުރައްވާފައިވާ ދުއާތަކުގެ ތެރޭގައި، ދީން މަތީ ސާބިތުކޮށްދެއްވުން އެދި ކުރައްވާފައިވާ ދުއާވެސް ހިމެނެއެވެ. "اللَّهُمَّ مُصَرِّفَ القُلُوبِ صَرِّفْ قُلُوبنَا عَلَى طَاعَتِكَ" رواه مسلم މާނައީ: "ހިތްތައް އެފުށް މިފުށަށް އަނބުރުއްވާ ރަސްކަލާކޮ! އަޅަމެންގެ ހިތްތައް އިބަރަސްކަލާނގެއަށް ކިޔަމަވުމުގެ ފަރާތަށް އަނބުރުއްވަވާނދޭވެ!"\nހެޔޮ އަމަލު ކުރުމުގެ މަތީގައި ލެހެއްޓެވުމަށް އެދި ކީރިތި ރަސޫލާ صلى الله عليه وسلم ކުރައްވާފައިވާ ދުއާތައްވެސް ސުންނަތުގައި ވާރިދުވެފައިވެއެވެ. އޭގެ ތެރެއިން އަންނަނިވި ދުއާ ހިމެނެއެވެ. "اللَّهُمَّ أصْلِحْ لِي دِيني الَّذِي هُوَ عِصْمَةُ أمْرِي، وأصْلِحْ لِي دُنْيَايَ الَّتي فِيهَا مَعَاشِي، وأصْلِحْ لِي آخِرتِي الَّتي فِيهَا مَعَادي، وَاجْعَلِ الحَيَاةَ زِيَادَةً لِي في كُلِّ خَيْرٍ، وَاجْعَلِ المَوتَ رَاحَةً لِي مِنْ كُلِّ شَرٍّ". رواه مسلم މާނައީ: "އަޅުގެ ވެރިރަސްކަލާކޮ! މި އަޅާގެ ދުނިޔެއާއި އާޚިރަތުގެ ސަލާމަތްކަމުގައި ހިމެނޭ، މިއަޅާގެ ދީނުގެ ކަންތައްތައް އަޅާއަށްޓަކައި އިސްލާހުކޮށްދެއްވާނދޭވެ! އަދި އަޅާގެ ދިރިހުރުމުގެ ދުވަސްތައް އެތަނެއްގައި ހޭދަކުރަންޖެހިފައިވާ އަޅާގެ ދުނިޔެ، އަޅާއަށްޓަކައި އިސްލާހުކޮށްދެއްވާނދޭވެ! އަދި އަޅާ އެނބުރި ދިއުމާއި ދާއިމީ ވަޒަންކަމުގައިވާ އާހިރަތުގެ ގޯތި، އަޅާއަށްޓަކައި އިސްލާހުކޮށްދެއްވާނދޭވެ! އަދި އަޅާގެ ދިރިހުރުމަކީ، ހުރިހައި ހެޔޮކަމެއް އަޅާއަށް އިރުތުވުމެއްކަމުގައި ލައްވާނދޭވެ! އަދި އަޅާގެ މަރުވުމަކީ، ހުރިހާ ނުބައިކަމަކުން މިއަޅާއަށް ލިބޭ މިންޖުވުމެއްކަމުގައި ލައްވާނދޭވެ!"\nފަރުޟު ނަމާދުތަކުގެ ޖަމާޢަތަށް ވަރުވާ ކުޑަ ނުކުރާށެވެ. ހެޔޮކަމުގެ މަތީގައި ދެމިހުރުމަށް އެދޭނަމަ އެންމެ ފުރަތަމަ ސަމާލުކަން ދޭންވީ ނަމާދުތަކަށް ރައްކާތެރިވުމަށެވެ. ނަމާދަކީ އަޅާއާއި ކުފުރާއި ޝިރުކާއި ދެމެދުގައިވާ ހުރަހެވެ. ގަސްދުގައި ނަމާދު އަޅައިފި މީހާ އެ ހުރަސް ނައްތާލައި، ކުފުރުވެއެވެ. ނަމާދަކީ ގިޔާމަތް ދުވަހުގައި އެންމެ ފުރަތަމަ ހިސާބުބެއްލެވޭ އަމަލެވެ. ނަމާދުގެ ހިސާބުތަކުން ނާކާމިޔާބުވެއްޖެ މީހާއަށް އާހިރަތުގައި އެއްވެސް ކާމިޔާބީއެއް ނެތެވެ.\nނާމާދުކުރުން މަތީ ލެހެއްޓެވުން އެދި ދުއާ ކުރާށެވެ. އިބްރާހީމް ޢަލައިހިއްސަލާމްގެ ދުއާ ކީރިތި ޤުރްއާނުގައި ވާރިދުވެފައިވެއެވެ. މާތް ﷲ ވަޙީކުރައްވާފައިވެއެވެ. "رَبِّ اجْعَلْنِي مُقِيمَ الصَّلاَةِ وَمِن ذُرِّيَّتِي رَبَّنَا وَتَقَبَّلْ دُعَاء" (إبراهيم 40) މާނައީ: "އަޅުގެ ވެރިރަސްކަލާކޮ! އަޅާއާއި އަޅާގެ ދަރީންނަކީވެސް، ނަމާދު ގާއިމުކޮށް އުޅޭ މީހެއްކަމުގައި ލައްވާނދޭވެ! އަޅަމެންގެ ވެރިރަސްކަލާކޮ! އަދި އަޅުގެ ދުއާ ގަބޫލުކުރައްވާނދޭވެ!"\nރަމަޟާން މަހަށް ފަހުގައިވެސް، ކީރިތި ޤުރްއާން ކިޔެވުމުގައި ދެމިހުރުމަށް އަޒުމު ކަނޑައަޅާށެވެ. ކޮންމެ ދުވަހަކުވެސް ގުރްއާނުން ކޮންމެވެސް މިންވަރެއް ކިޔެވުމަށް ނިޔަތް ގަންނާށެވެ. އެއީ ކިތަންމެ ކުޑަ މިންވަރެއް ކަމުގައި ވިޔަސް އެންމެ ރަނގަޅެވެ. އެ މާތް ފޮތާއި ތިމާއާ ދެމެދުގައި އޮތް ގުޅުން ދަމަހައްޓާށެވެ. މާތްﷲގެ ހަޟުރަތުގައި އެންމެ ހެޔޮވެގެންވާ އަމަލަކީ ކިތަންމެ މަދު ނަމަވެސް، އެ އަމަލެއް ކުރުމުގައި ދެމިހުންނަ އަމަލެކެވެ. ކީރިތި ރަސޫލާ صلى الله عليه وسلم ހަދީޘްކުރައްވާފައިވެއެވެ. "أَحَبُّ الْأَعْمَالِ إِلَى اللهِ تَعَالَى أَدْوَمُهَا، وَإِنْ قَلَّ" متفق عليه މާނައީ: "މާތްﷲގެ ހަޟުރަތުގައި އެންމެ ލޮބުވެތިކަން ބޮޑު އަމަލަކީ، ކިތަންމެ މަދު ނަމަވެސް، އެ އަމަލެއް ކުޅައުމުގައި ދެމިހުންނަ އަމަލެކެވެ."\nރަމަޟާން މަސް ނިމުނެއްކަމަކު ރޯދައިގެ އަޅުކަމާ ދުރަށް ނުދާށެވެ. އަހަރުގެ ތެރޭގައި އަންނަ ސުންނަތްކަން ގަދަވެގެންވާ ރޯދައާއި، މަހަކު އެއްފަހަރު ހިފުން ސުންނަތްވެގެންވާ ރޯދައާއި، ކޮންމެ ހަފްތާއަކު ހިފުން ސުންނަތްވެގެންވާ ރޯދަ ޝަރުއުގައި ވަނީ ކަނޑައަޅުއްވާފައެވެ.\nމުހައްރަމު މަހުގެ ނުވަވަނަ ދުވަހާއި ދިހަވަނަ ދުވަހު ހިފާ އާޝޫރާދުވަހުގެ ރޯދައަކީ ފާއިތުވި އަހަރު ކުރެވިފައިވާ ކުދިފާފަތަކުގެ ކައްފާރާއެކެވެ. އަދި އަރަފާތް ދުވަހުގެ ރޯދައަކީ ފާއިތުވެދިޔަ އަހަރާއި އަންނަން އޮތް އަހަރުގެ ފާފަތަކުގެ ކައްފާރާއެކެވެ. ކޮންމެ މަހަކު ތިން ދުވަހު ސުންނަތް ރޯދަ ހިފުމަކީ މުޅި އަހަރު ދުވަހު ސުންނަތް ރޯދައަށް ހުރުން ފަދަ ދަރުމައާއި ސަވާބު ލިބޭ ހެޔޮ ޢަމަލެކެވެ. މާތްﷲއަށް އިހުލާސްތެރިކަމާއެކު އެންމެ ދުވަހަކު ރޯދައަށް ހުރުމަކީ، ނަރަކައާއި ހަތްދިހަ އަހަރުގެ ރާސްތާއަށް ދުރުކޮށްދޭ ހެޔޮ އަމަލެކެވެ.\nރަމަޟާން މަސް ނިމިދިޔަޔަސް ހެޔޮ އަމަލުތަކާއި ދުރުހެލި ނުވުމަށް ވަސިއްޔަތް ކުރަމެވެ.


ދިމާވި އާދަޔާ ޚިލާފް ޒުވާނާ (ނުވަވަނަ ބައި) – Esfiya\nބިރުވެރި ލޯބި 1 hour ago\nދިމާވި އާދަޔާ ޚިލާފް ޒުވާނާ (ނުވަވަނަ ބައި)\nހެނދުނު ތެދުވެ ނައިޝާ ފެންވަރައިގެން ބަދިގެއަށް ވަދެ، ހެނދުނުގެ ނާސްތާ ތައްޔާރުކުރަން އުޅުނެވެ.ބަދިގެެތެރޭގައި ނައިޝާ އުޅެނިކޮށް ސައިފް ވެސް ކޮޓަރިން ނިކުމެ ސޯފާގައި އިށީނދެ ޓީވީ ހުޅުވާލިއެވެ.ބަދިގެތެރޭގައި ހުރި ނައިޝާ، ސައިފާ ދިމާލަށް ބަލައިލި އެވެ.އޭރު ސައިފް ޓީވީ ބަލަން އިނެވެ.\nރޭގައިވީ ކަންތަކުން ނައިޝާ އަދިވެސް ހުރީ ދެރަވެފަ އެވެ.ނައިޝާ ބޭނުންވަނީ އޭނާގެ ފިރިމީހާއާއި ރީތިކޮށް ވާހަކަ ދައްކައިގެން މައްސަލަ ހައްލު ކުރާށެވެ.ނަމަވެސް ސައިފް އަނގައިން ނުބުނާތީވެ، އިސްވެ ނައިޝާ އަށް ސައިފާ ވާހަކަ ދައްކާކަށް ނުކެރުނެވެ.\nޓީވީ ބަލަން އިން ސައިފް ކުޑައިރުކޮޅެއްފަހުން ކޮޓަރިއަށް ވަނެވެ.އޭރުވެސް އޭނާ ނައިޝާއަށް ބަހެއް ނުބުނެއެވެ.\nކައްކާނިމި ސުފުރާ މަތި ތައްޔާރު ކުރަން ނައިޝާ އުޅުނެވެ.އެވަގުތު ސޯފާކައިރި އިންނަ ކުޑަ މޭޒުމަތީގައި އޮތް ސައިފްގެ ފޯނު ރިންގުވާން ފެށިއެވެ. ގުޅަނީ ކާކުތޯ ބަލާލަން މޭޒުމަތީގައި އޮތް ފޯނާ ދިމާލަށް ނައިޝާ ހިނގައިގަތެވެ.އެވަގުތު ސައިފް ކޮޓަރިން ނިކުމެ އަވަސްއަވަހަށް ގޮސް ނައިޝާ އަށް ވުރެ ކުރިން ފޯނު ނަގާ ރިންގު އޮފް ކޮށްލިއެވެ.\nސައިފްގެ ހަރަކާތްތައް ހުރިގޮތުން ނައިޝާއަށް ކަމެއް ސިއްރުކުރާހެން ޝައްކުވިއެވެ. “ކާކު ގުޅީ؟”ކޮޓަރިއާ ދިމާލަށް ދިޔަ ސައިފް ކުރެން ނައިޝާ ރީތިކޮށް އަހާލިއެވެ. “އަނެއްފަހަރު އަނެކައްޗެކޭ ކިޔަންވީ ދޯ؟…. ރައްޓެއްސެއް އެއީ”ރުޅިވެރިކަމާއި އެކު ސައިފް ޖަވާބުދިނުމަށްފަހު ކޮޓަރިއަށްވަނެވެ.\nކުރިއާ ޚިލާފަށް، މިފަހަރު ނައިޝާ އޭނާގެ ފިރިމީހާއަށް އަށް އެވަރަށް ގުޅާމީހަކު ބަލަން ބޭނުން ވިއެވެ.ސައިފްގެ ދުލުން ޖަވާބު ނުލިބޭނެކަން ޔަގީންވާތީ ނައިޝާ ނިންމީ އޭނާ އަމިއްލައަށް ސައިފަށް ގުޅަނީ ކާކުތޯ ހޯދާށެވެ.\nނައިޝާ ހުރީ ސައިފް ފޯނު ތަނެއްގައި ބާއްވާނެ ވަގުތަކަށެވެ.ނަމަވެސް އެދުވަހަށްފަހު ސައިފް އުޅެނީ އަބަދުވެސް އޭނާގެ ފޯނު ހިފައިގެންނެވެ.\nއެއްރޭ ސައިފް ނިދާކަންހާއިރު ކޮށްލާފައި ނައިޝާ އޭނާގެ ކޮޓަރިން ނިކުމެ، ސައިފް އޮތް ކޮޓަރީގެ ދޮރުގެ ތަޅުގައި މަޑުމަޑުން ހިފާލިއެވެ.އެހެންރޭރެއާ ޚިލާފަށް މިރޭ ސައިފް ހުރީ ކޮޓަރި ދޮރު ތަޅު ނުލައެވެ.އެހެންކަމުން ނައިޝާ މަޑުމަޑުން އެކޮޓަރީގެ ދޮރު ހުޅުވާލިއެވެ.އޭރު ސައިފް އެނދުގައި ނިދާފައި އޮތެވެ.\nނައިޝާ މުޅި ކޮޓަރިއަށް ނަޒަރު ހިންގާލީ،ސައިފްގެ ފޯނު ހޯދާށެވެ.އެނދުކަައިރި ހުރި ކުޑަ ކަބަޑު މަތީގައި އޮތް ސައިފްގެ ފޯނު ފެނުމުން މަޑުމަޑުން ނައިޝާ އެދިމާލަށް ދިޔައެވެ.އަދި ވަރަށް ސިއްރުން އެނދުކައިރި ހުއްޓިހުރެ ސައިފް ގެ ފޯނު ހުޅުވާލިއެވެ.\nއޭގައި ވަނީ ކޯޑެއްް ޖަހާފައެވެ.ދުވަހަކުވެސް ސައިފްގެ ފޯނުގައި އަތްނުލާ ނައިޝާއަށް، އޭނާގެ ފިރިމީހާގެ ފޯނުގެ ކޯޑެއް ނޭނގުނެވެ.ވިސްނާލުމަށްފަހު ދެތިން ފަހަރަކު ނައިޝާ ހިތަށްއެރި ކޯޑެއް ޖަހާލިއެވެ.ނަމަވެސް އަރަނީ “އިންކަރެކްޓް ޕާސްވޯޑް” މިހެނެވެ.ފޯނާ ކުޅެން ހުރެ ދޭތެރެއަކުން ސައިފް ހޭލާތޯ ނައިޝާ ބަލައިލައެވެ. ފަސް ހަބުރަށް ކޯޑު ޖަހައިގެންވެސް ފޯނު ނުހުޅުވުމުން މާޔޫސްކަން މަތީ ހުރެ، ނައިޝާ އޭނާގެ ކޮޓަރިއަށް އެނބުރި ދިޔައެވެ.\nކޮޓަރިއަށްވަދެ އެނދުގައި އޮށޯވެ ސައިފާ ދޭތެރޭ ނައިޝާ ވިސްނިއެވެ.ދުވަހަކުވެސް ސައިފް ހިތްހަމަނުޖެހޭ ކަމެއް ނައިޝާ ކޮށްފައެއް ނުވާނެއެވެ.ވީއިރު ސައިފް ނައިޝާ އަށް އެހެން ހަދަންވީ ސަބަބެއް ނައިޝާ އަކަށް ނުވިސްނުނެވެ.ގޭގެ ޚަރަދުތައް ބަލަހައްޓަމުން، ވަޒީފާއަށް ދަމުން، ސައިފްގެ އާއިލާއަށްވެސް، ސައިފަށް ވެސް ޚަރަދު ކުރަމުން، ގޭގެ ހުރިހާ މަސައްކަތަކާއި،ސައިފްގެ ހުރިހާ ކަމެއް ކޮށްދޭއިރުވެސް ސައިފް ނައިޝާއާ ދުރުވާން ޖެހޭ ސަބަބެއް އޭނާއަކަށް ނޭނގުނެވެ.\nއެހާ ބުރަކޮށް ނައިޝާ އުޅޭއިރުވެސް އޭނާގެ ފިރިމީހާއަށް ކޮށްދެންޖެހޭ އެއްވެސް ޚިދުމަތެއް އުނިވިއަކަ ނުދެއެވެ.ސައިފަަށް ގަނޑިން ގަނޑިއަށް ކާންހަދައެވެ.އަންނައުނުތައްވެސް ހުންނަނީ ދޮވެ،އިސްތިރިކޮށް އަލަމާރިގައި އަޅުވާފައެވެ.ސައިފް ބޭނުން ވަގުތަކު އަންނައުނު ލެވޭނެގޮތަށެވެ.\nނަައިޝާ ކައްކަނީވެސް ސައިފަށް މީރުވާނެހާ ކާއެއްޗިއްސެވެ.ނައިޝާ ކައްކާ އެއްޗެހި މީރު ވާހަކަ ސައިފްވެސް ކުރިން ނައިޝާ ކައިރި ބުނެއެވެ. ކާން ހަދާ ކޮންމެ ފަހަރަކު ޖޫސްތައްޓެއް ނޫނީ ސައިތަށްޓެއް ހުރެއެވެ. ދުވަހަކުވެސް ސައިފް ނައިޝާ ކައިރި މިވެނިކަމެއް ކުރުމަށް ބުނާކަށް ނުޖެހެއެވެ.އެހާވެސް ނައިޝާގެ ޚިދުމަތްތައް ފުރިހަމައެވެ.\nގޭތެރެވެސް ހުންނަނީ ފޮޅާ ސާފުކޮށްފައެވެ.ތަނަަވަސްކަން ބޮޑު އެ އެޕާޓްމެންޓުގަައި އެންމެ ހިރަފުސްކޮޅެއްހާ ހިސާބުވެސް ނުހުންނާނެއެވެ.އެހާވެސް ނައިޝާ ސާފުތާހިރެވެ.ތަނުގެ ސާފުތާހިރުކަމުން ހީވަނީ ދެންމެ ހަދާ ނިންމާފައިވާ ތަނެއްހެނެވެ.ވީއިރު ސައިފަށް ކޮށްދެންޖެހޭ ކަމެއް ނުކޮށްދެވިގެން، ނައިޝާއަށް ގޮތް ހަދާލުމުގެ އެއްވެސް ފުރުސަތެއް ސައިފަކަށް ނޯންނާނެއެވެ.އެކި ޚިޔާލުތަކުގައި އޮތް ނަައިޝާ އަށް ނިދުނީ ވަރަށް ލަހުންނެވެ.\nހެނދުނު7ޖެހިއިރު ފެންވަރައިގެން ނައިޝާ ނިކުތީ އާދައިގެމަތިން ސައިހަދާށެވެ.ރޮށި ފިހަން ފުށްގަނޑު މޮޑެން ނައިޝާ ބަދިގޭގައި ހުއްޓާ ސައިފް ސިޓިންރޫމަށް ނުކުތެވެ.ނައިޝާ ފެނުމާއެކު ސައިފް މޫނު ހަދާލިއެވެ.އެމަންޒަރު ފެނުމުން ނައިޝާއަށް ވަރަށް އަސަރު ކުރިއެވެ.\nނައިޝާ ފެނުނަސް ސައިފް ހިތްހަމަ ނުޖެހޭ ކަން ސައިފްގެ ޢަމަލުތަކުންނާއި އޭނާގެ މޫނުމައްޗަށް އަރާ ކުލަވަރުން ނައިޝާ އަށް ދޭހަވިއެވެ.\nޓީވީ ބަލަން ކުޑައިރުކޮޅަކު އިނުމަށް ފަހު، ސައިފް އެނބުރި ކޮޓަރިއަށް ވަނެވެ. ނައިޝާއާއި އެއްތަނެއްގައި މާގިނަ އިރަކު ސައިފެއް ނުހުރެއެވެ.ގޭތެރޭގައި އަވަދިނެތިކޮށް ނައިޝާ އުޅޭއިރު، ކައިވެނިކޮށްގެންވެސް އެންމެފަހަރަކު ނަމަވެސް، ސައިފް އޭނާގެ އަނބިމީހާއަށް ގޭތެރޭގެ މަސައްކަތުގައި އެހީވެދީއެއް ނުހަދައެވެ.\nވަޒީފާއަށް ނުދާތާ، ސައިފްގެ ކަމަކީ ގޭގައި އިންނަ ނަމަ ޓީވީ ބެލުމާއި، އަބަދު ބޭރުގައި އުޅުމެވެ. ގޭގައި ހުންނަ ވަގުތަށް ވުރެ ގެއިން ބޭރުގައި ސައިފް ހޭދަ ކުރާ ވަގުތު ގިނައެވެ.\nސައިފް ހުއްޓަސް އެއީ މިހާރު ނެތް މީހެއް ފަދައެވެ.ކޮންމެހެން ބުނަން ޖެހިއްޖެ އެއްޗެއް ފިޔަވައި،އިތުރު ބަހެއް ނައިޝާއަށް އޭނާ ނުބުނެއެވެ.\nހެނދުނު ސަައި ތައްޔާރު ކޮށް ތަށިތައް މޭޒުމަތީގައި ނައިޝާ އަތުރާލުމަށްފަހު، ސައިފަށް ސައިބޯން ގޮވަން ކޮޓަރިއަށް ވަނެވެ.\nކޮޓަރީގެ ދޮރުހުޅުވާލުމަށްފަހު ނައިޝާ ބޯދިއްކޮށްލިއެވެ. “ވަނުމުގެ ކުރިން ތި ދޮރުގަ ޓަކިދީބަލަ!” ތުވާލި އަނދެގެން ހުރި ސައިފް ދޮރު ކޮއްޕާލައި ތަޅުލަމުން ނުރުހުމުގެ ރާގަށް ނައިޝާއަށް ބުންޏެވެ.\nކޮޓަރި ދޮރުމަތީ ހުރެ ފުން ނޭވާއެއް ދޫކޮށްލަމުން އަލުން ކޮޓަރި ދޮރުގައި ނައިޝާ ޓަކި ދިނެވެ.އެއްޗެހިލުމަށްފަހު ސައިފް ކޮޓަރި ތަޅު ހުޅުވިއެވެ.\n“ސައި ހެދިފަހުރީ” ދެރަވެފައި ހުރެ ނައިޝާ ބުންޏެވެ. “ތިހެން ބުނެވޭނެއެއް ނޫންތަ ކޮޓަރިން ބޭރުގަ ހުރެގެންވެސް” ހިތްހަމަނުޖެހި ހުރެ ސައިފް ބުންޏެވެ. “ސައިފް ކީއްވެތަ ނަައި އަށް ތިހެން ތި ހަދަނީ؟…ނައި މީ ސައިފްގެ ވައިފް އެއްނު…. މީ ދުރުމީހެއް ނޫނެއްނު ތިގޮތަށް ކަންތައް ކުރަން…ކީއްވެތަ ތިހާ ތި ދުރުވަނީ ނައި އާ” މޮޅިވެރިކަމާއެކު ނައިޝާ ބުންޏެވެ. “ހެނދުނު ހެނދުނާ ފަށާއިގަތީ ދޯ؟ނެތެއްނު ސަލާމަތެއް!” ރުޅިވެރިކަމާއި އެކު ސައިފް ނައިޝާއަށް ބުންޏެވެ.\n“ސައިފް އާދެބަ މިތާ އިށީނދެ ނައި އާ ތިވެގެން އުޅޭ ގޮތުގެ ވާހަކަ ދައްކާލަން” އެނދުގައި އިށީނދެލުމަށްފަހު، ނައިޝާ ސައިފްގެ އަތުގައި ހިފާ އެނދުގައި ބައިންދަން މަސައްކަތް ކޮށްލަމުން އޯގާތެރިކަމާއި އެކު ބުންޏެވެ. “ގައިގަ އަތްނުލާ ހުރެބަލަ!” ނައިޝާގެ އަތް ފޮޅާލަމުން ކުރިއަށް ވުރެ ބާރަށް ބުނެލިއެވެ.ދޮރު ބާރަށް ޖެހުމަށްފަހު ކޮޓަރިން ސައިފް ނިކުތެވެ.\nއެނދުގައި އިށީނދެގެން އިން ނައިޝާ ގެ މޫނުމަތިން ހޯސްލާފައި ކަރުނަތައް އޮހޮރިގަތެވެ.ސައިފް ކޮޓަރިން ނިކުތުމުން ނައިޝާ ރޯންފެށިއެވެ.\nއަގެއްނެތްލޯބި 23 ވަނަ ބައި\nލޯބި September 20, 2017\nހިތާމަ ލޯބި December 11, 2016\nލޯބި July 13, 2018\nހިތާމަ ކުރުވާހަކަ ލޯބި December 7, 2020\nހިތާމަ އެހެނިހެން ލޯބި February 6, 2019


މަޝެރާނޯ ފުޓްބޯޅަ ކުޅުން ހުއްޓާލައިފި\nNovember 16, 2020 20:22:41\nބާސެލޯނާ އަދި ލިވަޕޫލްއަށް ކުރިން ކުޅުނު އާޖެންޓީނާގެ މިޑްފީލްޑަރު ހަވިޔާ މަޝެރާނޯ ފުޓްބޯޅަ ކުޅުން ހުއްޓާލައިފިއެވެ. އޭނާ ފުޓްބޯޅައިން ރިޓަޔާ މިވީ އުމުރުން 36 އަހަރުގައެވެ.\nއާދިއްތަ ދުވަހު މަޝެރާނޯ ބުނީ ފުުޓްބޯޅައިން ރިޓަޔާވިކަން ހާމަކުރަން ބޭނުންވާ ކަމަށާއި އޭނާގެ ކެރިއަރު ނިންމާލުމުގެ ފުރުސަތު އާޖެންޓީނާގައި ހުރެގެން ދިނުމުން އެސްޓޫޑިއާންޓޭސްއަށް ޝުކުރު އަދާކުރާ ކަމަށެވެ.\nމަޝެރާނޯއަކީ އޭނާގެ ކެރިއަރުގައި މިޑްފީލްޑް އަދި ޑިފެންސަށް ކުޅެފައެވެ. އޭނާގެ ކެރިއަރު އޭނާ ފެށީ އާޖެންޓީނާގެ ރިވަރ ޕްލޭޓުންނެވެ. އަދި 2006 ވަނަ އަހަރާއި 2007 ވަނަ އަހަރު އޭނާ ކުޅުނީ ވެސްޓް ހާމް ޔުނައިޓެޑަށެވެ. އަދި 2007 ވަނަ އަހަރުން އޭނާ ކުޅެން ފެށީ ޔޫރަޕުގެ ގަދަ ބާރެއް ކަމަށްވާ ލިވަޕޫލް އަށެވެ.\nއޭނާގެ ކެރިއަރުގެ އެންމެ ކާމިޔާބު ދުވަސްވަރުތައް އޭނާ ހޭދަކުރީ ސްޕެއިންގެ ބާސެލޯނާއަށެވެ. އެ ކްލަބަށް 2010 ވަނަ އަހަރު ބަދަލުވެ އޭނާ ވަނީ އެ ކްލަބާއެކު ދެ ޗެމްޕިއަންސް ލީގާއި ލަލީގާ ފަސް ފަހަރު ލަލީގާ ކާމިޔާބުކޮށްފައެވެ. ބާސާއާއެކު އޭނާ 18 މުބާރާތެއް ކާމިޔާބުކުރި އިރު އެޓީމަށް އޭނާ ޖަހައިދިނީ އެންމެ ލަނޑެކެވެ.


Burevimage Zahir ge thaubeen ge jalsa baavvaifi | Mihaaru\nބުރެވިމާގޭ ޒާހިރުގެ ތައުބީނުގެ ޖަލްސާ ބާއްވައިފި\nބްރެވިމާގޭ ޒާހިރުގެ ތައުބީނުގެ ޖަލްސާގައި އޭނާގެ ބައެއް ދަރިން ބައިވެރިވެވަޑައިގަންނަވަނީ. ފޮޓޯ: ރައީސް އޮފީސް\n03 މެއި 2019 - 11:50\nދައުލަތަށް ގިނަ ދުވަހު ޚިދުމަތް ކުރެއްވި ނިޝާން އިއްޒުއްދީންގެ އިއްޒަތުގެ ވެރިޔާ ބުރެވިމާގޭ މުހައްމަދު ޒާހިރުގެ ޚިދުމަތުގެ ހަނދާން އާކުރަން ސަރުކާރުން ރޭ ތައުބީނުގެ ޖަލްސާއެއް ބާއްވައިފި އެވެ.\nދަރުބާރުގޭގައި ރޭ ބޭއްވި ޖަލްސާ ޝަރަފްވެރިކޮށްދެއްވީ ރައީސް އިބްރާހީމް މުހައްމަދު ސޯލިހެވެ. ނައިބު ރައީސް ފައިސަލް ނަސީމާއި ކުރީގެ ރައީސް މައުމޫން އަބްދުލް ގައްޔޫމް އަދި މިނިސްޓަރުންނާއި ދައުލަތަށް ގިނަ ދުވަހު ޚިދުމަތް ކުރެއްވި އިއްޒަތްތެރިން ވެސް އެ ޖަލްސާގައި ބައިވެރިވެވަޑައިގެންނެވި އެވެ. ޒާހިރުގެ ދަރިންނާއި އާއިލާގެ އެހެން ބައެއް ބޭފުޅުން ވެސް އެ ޖަލްސާގައި ބައިވެރިވެވަޑައިގެންނެވި އެވެ.\nޖަލްސާގައި ޒާހިރުގެ އާއިލާގެ ފަރާތުން ވާހަކަ ދެއްކެވީ އޭނާގެ ދަރިކަލުން މަހްމޫދު ޝުޖާއު އެވެ. އޭނާގެ ވާހަކައިގައި ޒާހިރުގެ އާއިލީ ދިރިއުޅުއްވުން ހުރި ގޮތުގެ ހަނދާންތައް ހިއްސާ ކުރައްވަމުން ވިދާޅުވީ ބައްޕަގެ ހަތް ދަރިންނަށް ވެސް ދިރިއުޅުމުގެ ހުނަރުވެރިކަން ދަސްކޮށް ދެއްވައި މަސައްކަތްތެރިކަމުގެ ތެރެއަށް ހޭލެއްވެވި ކަމަށެވެ.\nބްރެވިމާގޭ ޒާހިރުގެ ތައުބީނުގެ ޖަލްސާގައި ރައީސް އިބްރާހީމް މުހައްމަދު ސޯލިހާއި ކުރީގެ ރައީސް މައުމޫނު ބައިވެރިވެވަޑައިގަންނަވަނީ\n"އަޅުގަނޑުމެންގެ ހަތް ކުދިންނަށް ދިރިއުޅުމުގެ ހުރިހާ އިލްމެއް ދަސްކޮށް ދެއްވައި މަސައްކަތްތެެރިކަމާއި ހުނަރުވެރިކަމުގެ ތެރެއަށް ހޭލައްވައި މިކަމުގައި ލޮބުވެތި މަންމަޔާއި ބައްޕަ ކުރެއްވި މިންނެތް މަސައްކަތްޕުޅު ގިނަގުނަ،" އޭނާ ވިދާޅުވި އެވެ.\nޒާހިރުގެ ޚިދުމަތުގެ ހަނދާން ކުރައްވަމުން ޖަލްސާގައި ކުރީގެ ރައީސް މައުމޫނު އަބްދުލް ގައްޔޫމު ވަރަށް ދިގުކޮށް ވާހަކަ ދެއްކެވި އެވެ. ޒާހިރުގެ ފާހަގަކޮށްލެވޭ ރަނގަޅު ސިފަތަކުގެ ވާހަކަ ދައްކަވަމުން މައުމޫނު ވިދާޅުވީ ޒާހިރު ވަނީ ތެދުވެރިކަމާއި އިޚުލާސްތެރިކަން ދައްކަވާފައި ކަމަށެވެ.\n"އެހެންވީމާ މުހައްމަދު ޒާހިރު ދެމިއޮތުމުގެ އާލަމަށް ދަތުރުކުރުމުގެ ހިތާމަ މުޅި ގައުމުން ހިއްސާ ކުރޭ. އަދި މުހައްމަދު ޒާހިރާ ބެހޭ ގޮތުން އެއްވެސް މީހަކު ނޭދެވޭ ވާހަކައެއް ދައްކާތަނެއް އަޅުގަނޑު އަޑެއް ނާހަން،" މައުމޫނު ވިދާޅުވި އެވެ.\nޒާހިރު ވަނީ މެދުނުކެނޑި 63 އަހަރު ދައުލަތަށް ހިދުމަތް ކުރައްވައި އިސް މަގާމުތަކެއް އަދާކުރައްވައިފަ އެވެ.\nއޭނާ ފުރުއްވި ބައެއް މަގާމުތަކުގެ ތެރޭގައި ވަޒީރުލްއައުޒަމްގެ ހާއްސަ ސެކްރެޓަރީކަން، ވަޒީރުންގެ މަޖިލީހުގެ ސެކްރެޓަރީކަން، ޓެލެކޮމިއުނިކޭޝަން ޑިޕާޓްމަންޓްގެ ވެރިޔާގެ މަގާމު އަދި ކަސްޓަމްސްގެ ވެރިޔާކަން ހިމެނެ އެވެ. މީގެ އިތުރުން ކުރީގެ ރައީސް އިބްރާހީމް ނާސިރުގެ ޕްރައިވެޓް ސެކްރެޓަރީ ކަމުގެ މަގާމު ވެސް ފުރުއްވި އެވެ. އޭގެފަހުން ރައީސް މައުމޫން އަބްދުލްގައްޔޫމްގެ ވެރިކަމުގައި، ފިޝަރީޒް މިނިސްޓްރީގެ ނައިބުކަން ވެސް ކުރެއްވި އެވެ. އޭގެ އިތުރުން، ޕްރިންސިޕަލް ކަލެކްޓަ އޮފް ކަސްޓަމްސް ކަމުގެ މަގާމާއި، މިނިސްޓަ އޮފް ސްޓޭޓް ކަމުގެ މަގާމު ވެސް އަދާކުރެއްވި އެވެ.\nޒާހިރު ފުރުއްވި އެހެން މަގާމުތަކުގެ ތެރޭގައި، އެމް.ޖީ ފުޑް ކޮންޓްރޯލް ޑިޕާޓްމަންޓުގެ ފުޑް ކޮންޓްރޯލަކަމުގެ މަގާމާއި، ވައިލެޓް ފެހި ހޮސްޕިޓަލްގެ މެނޭޖަރު ކަމުގެ މަގާމާއި ޝިޕިން ޑިޕާޓްމަންޓުގެ މެނޭޖަރު ކަމުގެ މަގާމާއި ރަޖިސްޓްރޭޝަން ޑިވިޒަންގެ ވަކީލު ކަމުގެ މަގާމު ހިމެނެ އެވެ. އަދި އޭނާ ވަނީ ތިން އަތޮޅެއްގެ އަތޮޅުވެރިކަމުގެ މަގާމު ވެސް ފުރުއްވައިފަ އެވެ. އެއީ، ފާދިއްޕޮޅު އަތޮޅުވެރިކަމާއި، އައްޑުއަތޮޅު އަތޮޅުވެރިކަމާއި، ތިލަދުންމަތީ އަތޮޅުވެރިކަމެވެ.\nޒާހިރު، އެންމެ ދިގު މުއްދަތެއްގައި ޚިދްމަތް ކުރައްވާފައިވަނީ، ކަސްޓަމްސްގައެވެ. އެގޮތުން، ދެ ފަހަރެއްގެ މަތިން 17 އަހަރަށްވުރެ ދިގު މުއްދަތެއްގައި ކަސްޓަމްސްގެ އެންމެ އިސްވެރިއެއްގެ މަގާމު އަދާކުރެއްވި އެވެ.\nރޭގެ ޖަލްސާގައި ޒާހިރުގެ ހަނދާނަށް ޝަރަފުގެ އައްޑަނަޔަކާއި ލިއުމެއް އެރުވި އެވެ. އެ ލިއުން އާއިލާއާ ހަވާލުކޮށްދެއްވީ ރައީސް އިބްރާހީމް މުހައްމަދު ސޯލިހެވެ.\nޒާހިރު އަވަހާރަވީ މި އަހަރުގެ މާޗް މަހު 15 ވަނަ ދުވަހު އެވެ.\nރައީސް މައުމޫން އަބްދުލްގައްޔޫމް ކަސްޓަމްސް ރައީސް އިބްރާހިމް މުހައްމަދު ސޯލިހް\nއަންނަ އަހަރު މާޗުގަ ބޭއްވިނަމަ. ބޮޑުވަރެއް.\nކަސްޓަމްސްގެ ފަރާތުން ވާހަކަ ދެއްކިކަން ނޭނގެނީތޯ\nނަންވާނީ ހައިވަކަރު އޮޑި


Nehaa kahkkar aai Rohanpreet kaivenikohfi\nލަވަކިޔުންތެރިޔާ ނެހާ ކައްކަރް އާއި ރޯހަންޕްރީތު ކައިވެނިކުރާ ވާހަކައި ސޯޝަލް މީޑިއާގައި ވަރަށް ހޫނުވެފައި އޮންނަތާ ދުވަސް ކޮޅެއް ވެއްޖެ އެވެ.\nނެހާގެ ކައިވެނީގެ ވާހަކަ އިވުމުން އެހާ މި ޚަބަރު ހޫނުވީ ކުރިން ވެސް ނެހާ ކައިވެނި ކުރާ ކަމަށް އަޑުތަކެއް ފެތުރި އެއީ ދޮގަކަށް ވެފައިވާތީ އެވެ. އެހެންވެ މިފަހަރު ވެސް ނެހާ ހަގީގަތުގައި ވެސް ކައިވެނިކޮށްފާނެ ކަމާ މެދު ގިނަ ބަޔަކަށް ޝައްކުވީ އެވެ.\nޕަންޖާބުގެ ލަވަކިޔުންތެރިޔާ ރޯހަންޕްރީތު އާއި ނެހާ ކައިވެނިކުރާ ކަމަށް ގަބޫލުކުރަން ދަތިވި އަނެއް ސަބަބަކީ މި ދުވަސްވަރު މި ދެ ފަންނާނުން ބައިވެރިވާ ލަވައެއް ވެސް ރިލީޒްކޮށްފައި ވާތީ އެވެ. ބައެއް މީހުން ހީކުރީ ކައިވެނީގެ ވާހަކަ ދައްކަނީ މި ލަވަ ޕްރޮމޯޓް ކުރަން ކަމަށެވެ.\nނަމަވެސް ހޮނިހިރު ދުވަހު ރޯހަންޕްރީތު އާއި ނެހާ ވަނީ ކައިވެނިކޮށްފަ އެވެ. މި ކައިވެނީގެ ރަސްމިއްޔާތުތައް ފާއިތުވީ ހަފުތާއެއްހާ ދުވަހުން ފެށިގެން ކުރިޔަށް ގެންގޮސްފައި ވެއެވެ. އަދި އެންމެ ފަހުން ކައިވެނީގެ ރަސްމިއްޔާތު ވެސް ހޮނިހިރު ދުވަހު ވަނީ ބާއްވާފަ އެވެ.\nނެހާ އާއި ރޯހަންޕްރީތު ބައްދަލުވީތާ އަދިވީ މަހެއްހާ ދުވަހެކެވެ. މިހާ އަވަހަށް ދެ މީހުން ކައިވެނިކުރަން ނިންމުމަކީ ވެސް ބައެއް މީހުންނަށް ކައިވެނި ހަމަ އަސްލުވެސްކުރަނީ ކަމަށް ޝައްކުވީ ސަބަބެކެވެ.\n"ޑިސްކޯ ޑާންސާ"ގެ މިއުޒިކަލްއެއް އުފައްދަނީ


Nausha ge Health column: Abadhu varubali vefai hunnanee keehve?\nއަބަދު ވަރުބަލިވެފައި ހުންނަނީ ކީއްވެ؟\nވަރުބަލި ވުމަކީ އާންމު ދިރިއުޅުމުގައި ކޮންމެ މީހަކު ކޮންމެ ދުވަހަކުހެން ތަހައްމަލު ކުރާ ކަމެކެވެ. ވަރުބަލިކަމަކީ ދުވަހުގެ މަސައްކަތްތަކުން ދުރުހެލި ވެލުމަށްފަހު އަރާމު ކޮށްލަން ވެއްޖެކަން އަންގައި ދިނުމަށް ހަށިގަނޑު އަޅާ އެލާމެކޭ ވެސް ބުނެވިދާނެ އެވެ. ނަމަވެސް އަބަދު ވަރުބަލިކަން އިހްސާސް ކުރެވޭނަމަ އެއީ ދުވަހުގެ މަސައްކަތްތަކަށް ބުރޫއެރުމަށް މެދުވެރި ކުރުވާނެ ކަމެކެވެ.\nވަރުބަލިކަން އިހްސާސް ކުރެވުމުގެ މައިގަނޑު ދެ ވައްތަރެއް ހުރެ އެވެ. އެއީ ޖިސްމާނީ ގޮތުން ވަރުބަލި ވުމާއި ނަފްސާނީ ގޮތުން ވަރުބަލިކަން އިހްސާސް ކުރެވުމެވެ. ޖިސްމާނީ ގޮތުން ވަރުބަލިކަން އިހްސާސް ކުރެވުމުގެ ތެރޭގައި ހިމެނެނީ އާންމު ކަންކަން ކަމަށްވާ ގޭގެ ނުވަތަ އޮފީހުގެ މަސައްކަތްތައް ކުރުމުގައި ވަރުބަލިކަން އިހްސާސްވުމާއި ސިޑިން މައްޗަށް އެރުން ފަދަ ކަންކަން ކުރުމުގައި ވަރުބަލިކަން އިހްސާސް ކުރެވުމެވެ. މިއާ ހިލާފަށް، ނަފްސާނީ ގޮތުން ވަރުބަލިކަން އިހްސާސް ކުރެވުމުގެ ތެރޭގައި ހިމެނެނީ ކަންކަން ކުރުމުގައި ދޭންޖެހޭ ސަމާލު ކަމާއި ޝައުގުވެރިކަން ނުދެވުން ފަދަ ކަންކަމެވެ. ނަމަވެސް ހަގީގަތުގައި މި ދެ ވައްތަރުގެ ވަރުބަލިކަން ގިނަ ފަހަރު އިހްސާސް ކުރެވެނީ އެކުއެކީގައެވެ.\nވަރުބަލިވުމާއެކު ފެނިދާނެ އެހެނިހެން އަލާމާތްތައް\nގައިގައި ރިއްސާފައި ހުރުން\nކަންކަމަށް ހުންނަ ޝައުގުވެރިކަން ގެއްލުން\nސަމާލުކަން ދިނުމަށް އުނދަގޫވުން\nދުވާލު ވަގުތުގައި ނިދި އައުން\nއަބަދު ވަރުބަލިވުމަށް މެދުވެރި ކުރުވާ ބައެއް ސަބަބުތައް\nވަރަށް ގިނަ ފަހަރު ވަރުބަލިކަން އިހްސާސް ކުރެވެނީ ނިދި މަދުވުމުގެ ސަބަބުންނެވެ. ހަމަ ނިދި ނުލިބޭނަމަ ދުވާލުގެ ވަގުތުގައި ވަރުބަލިވުން އިހްސާސް ކުރެވުމަށް މެދުވެރި ކުރުވަ އެވެ. ހަމަ ނިދި ނުލިބެނީ ސިއްހީ މައްސަލައެއްގެ ސަބަބުން ކަމަށްވެސް ވެދާނެ އެވެ. އޭގެ ތެރޭގައި ހަކުރު ބަލި، ޕްރެޝަރު ހުރުން، ހިތުގެ ބަލިތައް، ސިއްހަތަށް ނުރައްކާވާ ވަރަށް ފަލަވުން އަދި ޑިޕްރެޝަން ފަދަ ބަލިތައް ހިމެނެ އެވެ.\nކިތަންމެ ވަރަކަށް އަރާމު ކުރިޔަސް، ނިދާ ހޭލުމަށް ފަހުވެސް ވަރުބަލިކަން އިހްސާސް ކުރެވޭ ކަމުގެ ޝަކުވާއަކީ ވެސް ގިނަ ބަޔެއްގެ ފަރާތުން އާންމުކޮށް އިވޭ އަޑެކެވެ. މިގޮތަށް އަބަދު ވަރުބަލިކަން އިހްސާސް ކުރެވޭނަމަ އެކަމަށް އެންމެ އެދެވޭ ފަރުވާ ހޯދުމަށްޓަކައި އޭގެ ފަހަތުގައިވާ ސަބަބު ދެނެގަތުން މުހިންމުވާނެ އެވެ.\nއަބަދު ވަރުބަލިކަން އިހްސާސްކުރެވުމަށް މެދުވެރި ކުރުވައިފާނެ ބައެއް ސަބަބުތައް:\nނޭވާލާ ނިޒާމުގެ އަދި ހިތުގެ ބަލިތައް\nސްލީޕް އެޕްނިއާ (ނިދާއިރުގައި ނޭވާ ހާސްވުން)\nއެނީމިއާ (ލޭ މަދުވުން)\nތައިރޮއިޑްގެ މަސައްކަތް ދަށްވުން\nކްރޮނިކް ފެޓީގް ސިންޑްރޯމް (ހަތަރު މަހަށް ވުރެން ގިނަ ދުވަސްވަންދެން ވަރުބަލިކަން އިހްސާސް ކުރެވޭނަމަ)\nބައެއް ވިޓަމިން ހަށިގަނޑުގައި މަދުވުން (ބީ9، ބީ12، ޑީ)\nބޭނުންކުރާ ބައެއް ބޭސްތަކުގެ ސަބަބުން\nމީގެ އިތުރުން ވެސް އަބަދު ވަރުބަލިކަން އިހްސާސް ކުރެވުމަށް މެދުވެރި ކުރުވައިފާނެ ސަބަބުތައް ބައިވަރެވެ. މާގިނައިން ބުރަކޮށް މަސައްކަތް ކުރުމަކީ ވަރުބަލިކަން އިހްސާސް ކުރެވުމަށް އެންމެ އާންމުކޮށް މެދުވެރިކުރުވާ ސަބަބަށްވާއިރު، ކަސްރަތު ނުކުރުމާއި ހެލިފެލިވެ ނޫޅުމުގެ ސަބަބުން ވެސް ވަރުބަލިކަން އަބަދު އިހްސާސްވުމަށް މެދުވެރި ކުރުވާ ކަމަށް ދިރާސާތަކުން ދައްކައެވެ. ވީމާ ކަސްރަތު ކުރާމާ އަހުލުވެރިވުމަކީ މުހިންމު ކަމެކެވެ.\nވަރުބަލިވުން އިހްސާސް ކުރެވުން ފަދަ ކަންކަމަކީ ގިނަ ފަހަރު ގިނަ ބަޔަކު ބީރު ކަންފަތެއް ދޭ ކަންކަމެވެ. އެއީ މާ ބޮޑު ކަމެއް ނޫން ކަމަށް ބަލާ ދޫކޮށްލަ އެވެ. ނަމަވެސް ހަގީގަތަކީ އަބަދު ވަރުބަލިކަން އިހްސާސް ކުރެވޭނަމަ އޭގެ ނޭދެވޭ އަސަރު ތިމާގެ މަސައްކަތުގެ މާހައުލުންނާއި ދިރިއުޅުމުގައި އެކި ގޮތްގޮތުން ފެނުމެވެ.\nވަރުބަލިކަން އިހްސާސްވުމަކީ ގިނަ ނަފްސާނީ ބަލިތަކުގެ އަލާމާތަކަށް ވެސް ވާއިރު، ވަރުބަލިކަން އިހްސާސް ކުރެވުމުގެ ސަބަބުން ދުވަހުގެ މަސައްކަތްތައް ކުރުމަށް އުނދަގޫ ވާނަމަ ސައިކޮލޮޖިސްޓަކާ ނުވަތަ ސައިކެޓްރިސްޓަކާ އެ ވާހަކަތައް ހިއްސާ ކުރުމަށް ޖެހިލުން ނުވާށެވެ. އަބަދު ވަރުބަލިކަން އިހްސާސް ކުރެވޭ ނަމަ އޭގެ ފަހަތުގައިވާ ސަބަބު ކުރީބައިގައި ދެނެގަތުން ވަރަށް މުހިންމު ވާނެ އެވެ.\nއެގޮތުން އަމިއްލައަށް ވަރުބަލި ކަމުން ސަލާމަތްވުމަށް ކުރެވިދާނެ ކަންތައްތަކުގެ ތެރޭގައި ހަމަ ނިދި ހޯދަން މަސައްކަތް ކުރުމާއި ސިއްހަތަށް ފައިދާ ހުރި ކެއުންތައް ކެއުމަށް ސަމާލުކަން ދިނުން ހިމެނެ އެވެ. އަދި ކުރިން ބުނެވުނު ފަދައިން ކަސްރަތައް އަހުލުވެރި ބަޔަކަށް ވުން ވަރަށް ވެސް މުހިންމު ވާނެ އެވެ. ހަމައެއާއެކު ތިމާ ހިތްހަމަ ޖެހޭ ފަދަ ކަންކަން ކުރުމަށް ކޮންމެ ދުވަހަކުހެން ވަގުތު ހޭދަ ކުރަން ވާނެ އެވެ.\nއަބަދު އެއް މަސައްކަތެއް ކުރުމުގައި ނުވަތަ ބުރަކޮށް ކޮންމެ ދުވަހަކު އުޅެންޖެހުމުގެ ސަބަބުން ކުރާ މަސައްކަތާމެދު ފޫހިވެ ވަރުބަލިވުމުގެ އިހްސާސް ކުރެވުމަކީ ވަރަށް ގާތް ކަމެކެވެ. ވީމާ ހިތްހަމަޖެހޭ އުފާވެރި ދިރުއުޅުމެއް ވޭތު ކުރުމަށްޓަކައި މިފަދަ އަލާމާތްތަކަށް ސަމާލުވެ ކުރީ ބައިގައި ފިޔަވަޅު އެޅުން މުހިންމު ވާނެ އެވެ.\nއަމިއްލައަށް މިފަދަ ކުދި ކުދި ބަދަލުތައް ދިރިއުޅުމަށް ގެނެއުމަށް ފަހުވެސް މާ ބޮޑަށް ވަރުބަލިކަން އިހްސާސް ކުރެވޭނަމަ އެއީ މަތީގައި ބަޔާން ކުރެވިފައިވާ ފަދަ ސިއްހީ މައްސަލައެއްގެ އަލާމާތަކަށް ވުން ގާތެވެ. ވީމާ އެފަދަ ހާލަތެއްގައި ޑޮކްޓަރެއްގެ ލަފާ ހޯދުން ބުއްދިވެރި ވާނެ އެވެ.


ސްކޫލުތަކުގައި ކިޔަވައިދޭން ފެށުމަށް ތައްޔާރުވާން އަންގައިފި – Dhen.mv\nސްކޫލުތަކުގައި ކިޔަވައިދޭން ފެށުމަށް ތައްޔާރުވާން އަންގައިފި\nJune 9, 2020 - 7:13 pm\nކޮވިޑް-19 އާ ގުޅިގެން ނިއު ނޯމަލްގައި ސްކޫލުތަކުގެ ކިޔަވައިދޭން ފެށުމަށް ތައްޔާރުވުމަށް އެޑިއުކޭޝަން މިނިސްޓްރީ އިން އަންގައިފި އެވެ.\nއެޑިއުކޭޝަން މިނިސްޓަރު ޑރ. އައިޝަތު އަލީ ސޮއިކުރައްވައި ރާއްޖޭގެ ހުރިހާ ސްކޫލަކަށް ފޮނުއްވި ސާކިއުލާގައި ބުނީ، ބަލިމަޑުކަމުގެ ހާލަތަށް ބެލުމަށް ފަހު ސްކޫލުތަކުގައި ކިޔަވައިދޭން ފަށަން ގިނަ މަޝްވަރާތަކެއް ކޮށްފައިވާ ކަމަށެވެ. އެގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި ކަމާގުޅުން ހުރި ފަރާތްތަކުގެ ލަފާގެ މަތިން ސްކޫލުތައް ހުޅުވައި ކިޔަވައިދިނުމަށް މިހާރު ތައްޔާރުވަމުން އަންނަ ކަމަށް ސާކިއުލާގައިވެ އެވެ.\nކޮވިޑް19 އާގުޅިގެން މިދިޔަ މާޗު މަހުގެ ތެރޭގައި ސްކޫލުތަކުގެ ކިޔެވުން ވަނީ މެދުކަނޑާލައިފަ އެވެ. ނަމަވެސް އެކި ވަސީލަތްތައް މެދުވެރިކޮށް ކިޔަވައިދީފައިވެ އެވެ. އެންމެ އަވަހަށް ވެސް ސްކޫލުތައް ހުޅުވޭނީ އަންނަ އާދިއްތަ ދުވަހު ކަމަށް ސަރުކާރުން މީގެ ކުރިން ބުނެފައިވެ އެވެ.\nސާކިއުލާގައި ބުނީ ސްކޫލުގެ ދަންފަޅިތަކުގެ އަދަދާއި ހާޒިރުވާންޖެހޭ ގްރޭޑުތައް ކަނޑައަޅާނީ ސްކޫލުގެ އާބާދީ އާއި ރަށުގެ ބަލިމަޑުކަމުގެ ހާލަތަށް ބެލުމަށްފަހުގައި ކަމަށެވެ. އަދި ސްކޫލުގެ އިދާރީ ހިންގުމާއި ކިޔަވައިދިނުމުގެ އިންތިޒާމްތަކާއި ދަރިވަރުންނާއި މުވައްޒަފުންގެ ސިއްހީ ރައްކާތެރިކަން ކަށަވަރުކުރަން މި ހާލަތުގައި ގިނަ މަސައްކަތްތަކެއް ކުރަން ޖެހޭނެ ކަމަށެވެ. އެކަމަށް ބޭނުންވާ މައުލޫމާތާއި އިރުޝާދު ފަސޭހަކަމާ އެކު ފޯރުކޮށްދޭން ގިނަ މަސައްކަތްތަކެއް ކުރަމުންދާ ކަމަށްވެސް ސާކިއުލާގައިވެ އެވެ.\nއަންނަ އާދިއްތަ ދުވަހުން ފެށިގެން ގޫގުލް ކްލާސްރޫމް އަދި ޓެލިކިލާހުގެ އެހީގައި ކިޔަވައިދިނުމުގެ ކަންކަން ހަމަޖައްސައި ދަރިވަރުންގެ ހާޒިރީ ބަލަން ވަނީ އަންގައިފަ އެވެ.\nސާކިއުލާގައި އިތުރަށް ބުނެފައިވަނީ ސްކޫލުތައް ހުޅުވާނެ ތާރީހެއް ކަނޑައަޅާނީ އެޗްޕީއޭއިން ކަމަށެވެ. އެހެންނަމަވެސް ސްކޫލުތަައް ހުޅުވުމަށް ވާން ޖެހޭ ތައްޔާރީތައް ސާކިއުލާގައި އަންގާފައިވާ އިރުޝާދުތަކުގެ މަތީން ކުރިއަށް ގެންދިޔުމަށް އަންގާފައިވެއެވެ.


ދެވަނަ ބުރުގެ ވޯޓުލުން ކުރިއަށް ދަނީ - DhiDaily\nދެވަނަ ބުރުގެ ވޯޓުލުން ކުރިއަށް ދަނީ\nމިދިޔަ މަހުގެ 10 ވަނަ ދުވަހު ބޭއްވުނު ލޯކަލް ކައުންސިލް ތަކުގެ އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމެޓީތަކުގެ އިންތިހާބުގެ ދެވަނަ ބުރުގެ ވޯޓުލުން މިއަދު ހެނދުނު 09:00 އިން ފެށިގެން ކުރިއަށްދާން ފަށައިފިއެވެ.\nމި އިންތިހާބުގައި ދެވަނަ ބުރުގެ ވޯޓު ލާން ހަމަޖެހިފައިވަނީ، 12 ރަށެއްގައެވެ. އަދި ވޯޓު ލުން މިއަދު ހަވީރު 16:00 އާއި ހަމައަށް ކުރިއަށް ދާނެ ކަމަށް އިލެކްޝަން ކޮމިޝަނުން ވަނީ ބުނެފައެވެ.\nލޯކަލް ކައުންސިލް އިންތިހާބުދެ ދެވަނަ ބުރެއް ހަ ރަށެއްގައި އަދި އަންހެނުންގެ ތަރައްގީ ކޮމިޓީގެ ދެވަނަ ބުރެއް ހަ ރަށެއްގައި ބާއްވަން ޖެހެއެވެ.\nއިންތިހާބުގެ ނަތީޖާ ދައްކާގޮތުން، އއެމްޑީޕީއިން ކާމިޔާބު ކޮށްފައި އެ ވަނީ އެ ޕާޓީއިން ކުރިމަތިލި ގޮނޑިތަކުގެ 49.75 އިންސައްތައެވެ. އަދި ޕީޕީއެމްއިން ކާމިޔާބު ކޮށްފައި ވަނީ އެ ޕާޓީއިން ކުރިމަތިލި ގޮނޑިތަކުގެ 50.35 އިންސައްތައެވެ.


Noosheenaai nazraaah magaamuge kurierun dheefi – Iru\nރައީސް އޮފީހުގެ އެންޓި ޓެރަރިޒަމް ކޮންސަލްޓަންޓްގެ މަގާމުގައި ހުންނެވި އައިޝަތު ނޫޝީން ވަހީދާއި ޗީފް އެކްޒެކެޓިވް ޓު ވައިސް ޕްރެޒިޑެންޓްގެ މަގާމުގައި ހުންނެވި ނަޒްރާ ނަސީމަށް މަގާމުގެ ކުރިއެރުން ދީފިއެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ރާއްޖެ އެމްވީއާއި ވާހަކަދައްކަވަމުން ވަނީ ނޫޝީންއާއި ނަޒްރާއަށް މަގާމުގެ ކުރިއެރުން ދީފައިވާކަން ކަށަވަރުކޮށްދެއްވާފައެވެ. އެގޮތުން ރައީސް އޮފީހުގެ ކޮންސަލްޓަންޓެއްގެ ގޮތުގައި ހުންނެވި ނޫޝީންއަށް ރައީސް އޮފީހުން ދީފައިވާ އައު މަގާމަކީ އެ އޮފީހުގެ ނޭޝަނަލް ސެކިއުރިޓީ އެޑްވައިޒާސް އޮފީހުގެ ސެކްރެޓަރީގެ މަގާމުކަމަށް މަބްރޫކް ވިދާޅުވިއެވެ. މިއީ ސްޓޭޓް މިނިސްޓަރު ފެންވަރުގެ މަގާމެކެވެ. ޔޫތު މިނިސްޓަރު އަހްމަދު މަހުލޫފްގެ އަނބިކަނބަލުން ނޫޝީންއަށް ރައީސް އޮފީހުގެ ވަޒީފާ ހަމަޖެހުނީ 2018 ނޮވެމްބަރުގައެވެ. އޭރު އެ މަގާމަކީ ޑެޕިއުޓީ މިނިސްޓަރު ފެންވަރުގެ މަގާމެކެވެ.\nމީގެ އިތުރުން ނައިބު ރައީސްގެ އޮފީހުގެ ޗީފް އެކްޒެކެޓިވްކަން ކުރައްވާ، ނައިބު ރައީސްގެ ކޮއްކޯފުޅު ނަޒްރާ ނަސީމްގެ މަގާމަކީ ސްޓޭޓް މިނިސްޓަރު ފެންވަރުގެ މަގާމެއްގެ ގޮތުގައި ވަނީ ކަނޑައަޅާފައެވެ. މަބްރޫކް ވިދާޅުވީ ނަޒްރާގެ މަގާމު ސްޓޭޓް މިނިސްޓަރެއްގެ މަގާމަށް ބަދަލުކުރީ މި އަހަރުގެ ފެބްރުއަރީ އެއްވަނަ ދުވަހު ކަމަށެވެ. މަބްރޫކް އަޒީޒް ވިދާޅުވީ ނޫޝިންއަށް އައު މަގާމު ދިނީ އޭޕްރިލް4ވަނަ ދުވަހުއެވެ.\nމި ދެބޭފުޅުންގެ މަޤާމުގެ ކުރިއެރުމާއެކު ދެ ބޭފުޅުންގެ މުސާރަ ވެސް ބޮޑުވެގެންދާނެއެވެ. އެގޮތުން އެބޭފުޅުންނަށް މުސާރައަށް 32،000 ރުފިޔާ އަދި އެލަވަންސްގެ ގޮތުގައި 15،000 ރުފިޔާއާއެކު މަހަކު ޖުމްލަ 47،000 ރުފިޔާ ލިބޭނެއެވެ.


3 މަހުގެ ތުއްތު ކުއްޖަކާއި އޭނާގެ ޢާއިލާ ކަރަންޓީނަށް – Dhen.mv\n3 މަހުގެ ތުއްތު ކުއްޖަކާއި އޭނާގެ ޢާއިލާ ކަރަންޓީނަށް\nApril 16, 2020 - 3:47 pm\nރާއްޖޭގައި އުމުރުން3މަހުގެ ކުއްޖަކު ކަރަންޓީނު ކޮށްފިއެވެ.\nއޮންލައިން ނޫހެއްކަމަށްވާ "ވަގުތު" އިން ރިޕޯޓްކޮށްފައިވާ ގޮތުން، އެ ތުއްތު ކުއްޖާ އާއި ކުއްޖާގެ މުޅި އާއިލާވެސް މިހާރު ވަނީ ކަރަންޓީނު ފެސިލިޓީ އަކަށް ބަދަލުކޮށްފައެވެ. އެއާއިލާގެ މީހުން ކަރަންޓީނު ކޮށްފައި ވަނީ މާލެ އިން ފުރަތަމަ ފައްސިވި މީހާ އާއި ބައްދަލުވެފައި ވާތީއެވެ.\nއިއްޔެ މާލެއިން ކޮވިޑް-19 އަށް ފައްސި (ޕޮޒިޓިވް) ވެފައި ވަނީ އެއްވެސް ބޭރު ގައުމަކަށް ދަތުރުކޮށްފައި ނުވާ އަންހެނަކެވެ. އޭނާއާ ޑައިރެކްޓް ކޮންޓެކްޓްވި ދެ މީހަކު ކޮވިޑް-19 އަށް ފައްސިވެފައިވާއިރު، އިތުރު 10 މީހެއްގެ ނަތީޖާ ވަނީ ނައްސި (ނެގެޓިވް)ވެފައެވެ. ނައްސި ވި މީހުންގެ ތެރޭގައި އޭނާގެ ފިރިމީހާ ވެސް ހިމެނެއެވެ.\nމިހާތަނަށް މާލެއިން ވައިރަހަށް ފައްސި ވެފައިވަނީ3މީހުނެވެ. އެއީ ފުރަތަމަ ބަލި ޖެހުނު މީހާގެ2އަަހަރުގެ ދަރިފުޅާއި އަންހެން މީހާގެ އާއިލާ މީހެކެވެ.\nމާލެ ތެރޭން ކޮވިޑް ފެނުމުން މި ބަލީ މުޖުތަމައު ތެރެޔަށް ފެތުރިފައިވާ ކަމަށް ނުވަތަ ކޮމިޔުނިޓީ ސްޕްރެޑަކަށް ވެފައިވާ ކަމަށް ވަނީ ކަނޑައަޅާފަ އެވެ. މާލެއިން ފުރަތަމަ މީހާ ފައްސިވުމާ ގުޅިގެން މާލެ ލޮކްޑައުންގެ ހާލަތަށް ގެނެސް މާލެ ސަރަހައްދަށް ވަނީ ރެޑް އެލާޓް ވެސް ނެރެފައެވެ.\nރާއްޖޭގެ ކަރަންޓީނު ފެސިލިޓީތަކުގައި މިވަގުތު ޖުމްލަ 985 މީހުން ތިބިއިރު 31 މީހަކު އައިސޮލޭޝަންގައި އެބަތިއްބެވެ.


ބާސެލޯނާ އަދި ރެއާލް މެޑްރިޑް ބައްދަލުކުރާ ”އެލް ކްލެސިކޯ“ މެޗު މިރޭ! – Dhuvas Online\nބާސެލޯނާ އަދި ރެއާލް މެޑްރިޑް ބައްދަލުކުރާ ”އެލް ކްލެސިކޯ“ މެޗު މިރޭ!\nދުނިޔޭގެ އެންމެ ގިނަ މީހުން ބަލަން ފޯރި ހުންނަ އަދި އެންމެ ފޯރި ގަދަ މެޗު ކަމަށްވާ އެލް ކްލެސިކޯ މިރޭ ބާސެލޯނާ ދަނޑު ކަމަށްވާ ކޭމްޕް ނޫ ގައި ކުޅޭނެއެވެ.\nމިރޭ ކުޅެން ތައްޔާރުވަމުން އަންނަ މި މެޗަކީ ދުނިޔޭގެ އެންމެ ގިނަ ބަޔަކު އިންތިޒާރުކުރަމުން ދާ އެއް ފުޓްބޯޅަ މެޗެވެ. ރެއާލް މެޑްރިޑާއި ބާސެލޯނާ ބައްދަލުކުރާ ”އެލް ކްލެސިކޯ“ މެޗަކީ ދުނިޔޭގެ ފުޓްބޯޅައަށް ލޯބިކުރާ ގިނަބަޔަކު އިންތިޒާރުކުރަމުން އަންނަ އެންމެ ފޯރިގަދަ މެޗުވެސް މެއެވެ.\nމިރޭ ރާއްޖޭ ގަޑިން 7:00 ގައި މި މެޗު ކުޅެން ހަމަ ޖެހިފައިވާއިރު، މިހާރުވެސް ދުނިޔޭގައި ފުޓްބޯޅައަށް ލޯބިކުރާ ގިނަ ބަޔަކު ދަނީ މި މެޗަށް ކެތްތެރިކަމެއް ނެތި އިންތިޒާރުކުރަމުންނެވެ. މިރޭގެ މެޗަކީ ރެއާލް މެޑްރިޑާއި ބާސެލޯނާ ބައްދަލުކުރާ ”އެލް ކްލެސިކޯ“ ގެ 245 ވަނަ މެޗުކަމުގައިވާއިރު، މީގެ ކުރިން މި ދެޓީމު ބައްދަލުކޮށްފައިވާ ”އެލް ކްލެސިކޯ“ މެޗުތަކުގެ ތާރީޚަށް ބަލާލުން ރަނގަޅު ކަމުގައި ދެކެމެވެ.\nއެލް ކްލެސިކޯ ގެ ތާރީޚަށް ބަލާއިރު، ރެއާލް މެޑްރިޑާއި ބާސެލޯނާ ބައްދަލުކުރާ ”އެލް ކްލެސިކޯ“ ގެ ޖުމްލަ 277 މެޗު ކުޅެފައިވެއެވެ. އެއީ ވާދަވެރި 245 މެޗާއި، އެކުވެރިކަމުގެ 33 މެޗެވެ. މީގެ ތެރެއިން ވާދަވެރި މެޗުތަކަށް ބަލާއިރު، ކޮންމެ ޓީމަކުންވެސް 96 މެޗު ކާމިޔާބު ކޮށްފައިވާއިރު، ވާދަވެރި 52 މެޗު އެއްވަރު ވެފައި ވެއެވެ.\nބާސާއިން ވާދަވެރި 96 މެޗުގެ އިތުރުން އެކުވެރިކަމުގެ 19 މެޗު ކާމިޔާބު ކޮށްފައިވެއެވެ. ޖުމްލަ ކޮށް 115 މެޗުން ރެއާލްގެ މައްޗަށް ބާސާއިން ކުރިހޯދާފައިވެއެވެ.\nރެއާލް މެޑްރިޑް އަށް ބާސާގެ މައްޗަށް ކުރިހޯދިފައިވަނީ 100 ފަހަރުގައެވެ. އަނެއް 62 މެޗު ނިމުނީ އެއްވަރުވެގެންނެވެ.\nއެލް ކްލެސިކޯ ގެ ތާރީޚުގައި ޖުމުލަ 768 ގޯލު ޖަހާފައިވެއެވެ. ރެއާލް މެޑްރިޑް 391 ގޯލު ޖަހާފައި ވާއިރު، ބާސެލޯނާ ވަނީ 377 ގޯލު ޖަހާފައެވެ. އެލް ކްލެސިކޯ ގެ ތާރީޚުގައި އެންމެ ގިނަ ގޯލު ޖެހުމުގެ ޝަރަފާއި، އެންމެ ގިނަ އެސިސްޓް ހެދި ކުޅުންތެރިޔާގެ ޝަރަފު އޮތީ ދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާ ލިއޮނެލް މެސީ އަތުގައެވެ. އޭނާ ވަނީ ޖުމުލަ 26 ގޯލާއި، 14 އެސިސްޓް ހަދާފައެވެ. މި ލިސްޓުގެ ދެވަނައިގައި 18 ގޯލާއެކު ރެއާލް މެޑްރިޑް ގެ ލެޖެންޑް އަލްފްރެޑޯ ޑީ ސްޓެފަނޯ އޮތްއިރު، ތިންވަނައިގައި 18 ގޯލާއެކު އޮތީ ކްރިސްޓިއާނޯ ރޮނާލްޑޯ އެވެ.\nރެއާލް މެޑްރިޑާއި ބާސެލޯނާ ”އެލް ކްލެސިކޯ“ މެޗެއްގައި އެންމެ ފުރަތަމަ ބައްދަލުކޮށްފައިވަނީ 13 މެއި 1902 ގައި ސްޕެނިޝް ކަޕް ގައެވެ. އެމެޗު 1-3 ގެ ނަތީޖާއަކުން ކާމިޔާބު ކޮށްފައިވަނީ ރެއާލް މެޑްރިޑުންނެވެ. ”އެލް ކްލެސިކޯ“ މެވެއްގައި މި ދެޓީމު އެންމެ ފަހުން ބައްދަލުކޮށްފައިވަނީ މިއަހަރު މާޗުމަހުގެ ދެވަނަ ފުވަހުގައެވެ. މި މެޗު 0-1 ގެ ނަތީޖާއަކުން ކާމިޔާބު ކޮށްފައިވަނީ ބާސެލޯނާއިންނެވެ.\nމި ދެޓީމުގެ ކުރިމަތިލުންތަކަށް ބަލާއިރު، އެންމެ ބޮޑު ތަފާތަކުން މޮޅުވެފައިވަނީ ރެއާލް މެޑްރިޑް އެވެ. އެއީ 19 ޖޫން 1943 ވަނަ އަހަރު ސްޕެނިޝް ކަޕްގެ މެޗެއްގައެވެ. އެ މެޗު ބާސާގެ މައްޗަށް ރެއާލް މެޑްރިޑުން ކުރިހޯދާފައިވަނީ1-11 އިންނެވެ. ސްޕެނިޝް ލީގުގެ މެޗުތަކުންވެސް މިހާތަނަށް އެންމެ ބޮޑު ތަފާތަކުން ބާސާގެ މައްޗަށް ކުރިހޯދާފައިވަނީ ރެއާލް މެޑްރިޑުންނެވެ. އެގޮތުން3ފެބުރުއަރީ 1935 ގައި މި ދެޓީމު ބައްދަލުކުރި ލީގު މެޗަކުން ރެއާލް މެޑްރިޑުން ވަނީ2-8 ގެ ނަތީޖާއަކުން ބާސާގެ މައްޗަށް ކުރި ހޯދާފައެވެ.\n”އެލް ކްލެސިކޯ“ގެ އެންމެ ގިނަ މެޗު ކުޅުމުގެ ޝަރަފު މިހާތަނަށް ލިބިފައިވަނީ4ކުޅުންތެރިއަކަށެވެ. އެއީ މެނުއެލް ސަންޗިސް އާއި ފްރެންސިސްކޯ ގެންޓޯ އާއި ޒަވީގެ އިތުރުން މިހާރުވެސް ރެއާލްގެ ކެޕްޓަން ކަން ކުރަމުން އަންނަ ސާޖިއޯ ރާމޮސްއެވެ. މިއިން ކޮންމެ ކުޅުންތެރިއަކުވެސް ”އެލް ކްލެސިކޯ“ ގެ 42 މެޗު ފުރިހަމަ ކޮށްފައިވެއެވެ.\nއެލް ކްލެސިކޯ ގެ ތާރީޚުގައި ތަފާތު 23 ކުޅުންތެރިން ޖުމުލަ 28 ހެޓްރިކް ހަދާފައިވެއެވެ. ޖެއިމީ ލަޒްކާނޯ، ސެންޓިއާގޯ ބެރްނެބެއޫ، ޕައުލީނިއޯ އަލްކަންޓާރާ އަދި ފެރެންކް ޕުސްކަސް އާއި އެކު އެލް ކްލެސިކޯ ގައި އެންމެ ގިނަ ހެޓްރިކް ހެދުމުގެ ޝަރަފު ވެސް އޮތީ މެސީ އަތުގައެވެ. މި ކުޅުންތެރިން ވަނީ ޖުމުލަ ދެ ހެޓްރިކް ހަދާފައެވެ.\nއެލް ކްލެސިކޯ ގެ ތާރީޚަށް ނަޒަރު ހިންގާއިރު، ބާސެލޯނާ އަދި ރެއާލް މެޑްރިޑަށް ކުޅެފައިވާ، ފާހަގަކޮށްލެވޭ ކުޅުންތެރިންނަށް ބަލާލުމަކީ މުހިއްމުކަމެކެވެ. އެގޮތުން ލުއިސް ފީގޯ، ރޮނާލްޑޯ ނަޒާރިއޯ، ޒައިނުއްދީން ޒިދާން، ޖޫލެން ލޮޕެޓެގީ، ސަމުއެލް އެޓޫ، ހާވިއޭ ސަވިއޯލާ، ޖިއޮރްގޭ ހާޖީ، މައިކަލް ލައުޑްރަޕް، ލުއިސް އެންރީކޭ، ކްރިސްޓީއާނޯ ރޮނާލްޑޯ، ރޮބާޓޯ ކާލޮސް އަދި ރޮނާލްޑީނިއޯ ހިމެނެއެވެ.\nމިރޭ ގެ ”އެލް ކްލެސިކޯ“ މެޗަށް ނިކުންނައި ދެޓީމުގެ މިހާރުގެ ހާލަތަށް ބަލާލާއިރު، ސްޕެނިޝް ލީގުގައި ދެ ޓީމުވެސް އޮތީ އެންމެ އެދެވޭ ހާލަތެއްގަ އެއް ނޫނެވެ.\nއެގޮތުން ލީގުގެ ފުރަތަމަ ފަސް މެޗުން 10 ޕޮއިންޓް ހޯދައިގެން ރެއާލް މެޑްރިޑް އޮތީ ތާވަލުގެ ތިންވަނައިގަ އެވެ. ބާސެލޯނާ އޮތީ އެއް މެޗުން މަދުން ކުޅެގެން ހަތް ޕޮއިންޓާ އެކު ނުވަ ވަނައިގަ އެވެ. ދެ ޓީމު ވެސް ލީގުގައި ކުޅުނު ފަހު މެޗުން ބަލިވީ އެވެ.\nބޮޑު ކުރިމަތިލުމުގެ ކުރިން ދެ ޓީމުގެ ފޯމުވެސް ރަނގަޅު ނޫންކަމަށް ފެންނަން އޮތް އިރު، ދެ ޓީމުވެސް އެންމެ ފަހުން މެޗު ކުޅެފައި ވަނީ ޗެމްޕިއަންސް ލީގުގަ އެވެ. އަމިއްލަ ދަނޑުގައި ދެ ޓީމުވެސް މެޗުތައް ކުޅުނު އިރު 1-5 އިން ބާސެލޯނާ ވަނީ ހަންގޭރީގެ ފެރެންސްވަރޯސް ބަލިކޮށްފަ އެވެ. ނަމަވެސް ޝަކްތަރު ޑޯނެސްކް އަތުން ރެއާލް މެޑްރިޑް ވަނީ 2-3 އިން ބަލިވެފައެވެ.\nކޮންމެ ގޮތެއް ވިޔަސް އެހެން މެޗުތަކުގައި ދެ ޓީމުގެ ފަރާތުން ވެސް ފެންނަ ކުޅުމަށް ވުރެން އެލްކުލެސިކޯގެ މެޗެއްގައި ފެންނަ ކުޅުން ބަރަށް ބޮޑަށް ތަފާތެވެ. އެހެން މެޗުތަކުގައި ނުފެންނަ ފޯރިއާއި، ހިތްވަރު ކުޅުންތެރިން އެ މެޗުގައި ދައްކާނެކަން ޔަގީނެވެ.\nދެ ޓީމުގެ ހާލަތު ވެސް މިކަހަލަ ގޮތަކަށް އޮތް ނަމަވެސް އާ ސީޒަނާ އެކު ދެ ޓީމުންވެސް އެންމެ ފާހަގަ ކުރެވުނު އެއްކަމަކީ ދެ ޓީމުގެ ޒުވާން ކުޅުންތެރިންގެ ހުނަރުވެރިކަމެވެ. ބާސެލޯނާގެ އަންސޫ ފާޓީއާއި ޕެޑްރީ ފަދަ ކުޅުންތެރިން ވިދާލި އިރު، ރެއާލްގެ ވިނިޝަސް ޖޫނިއާ ތަފާތު ދައްކަ އެވެ. އެހެން ކަމުން މިފަހަރުގެ ކުލެސިކޯގައި ޒުވާން ކުޅުންތެރިންގެ ހިއްސާ ބޮޑުވާނެ އެވެ.\nމިރޭގެ މެޗަށް ނިކުންނަ އިރު، ބާސާގައި އަނިޔާގެ މައްސަލަ ނެއްނަމަވެސް ރެއާލް އަށް ވަނީ އަނިޔާގެ މައްސަލަ ކުރިމަތިވެފައެވެ. އެގޮތުން ރެއާލްގެ ތަރި އެޑެން ހަޒާޑް އަދި ކެޕްޓަން ސާޖިއޯ ރާމޮސް އަށް މިރޭގެ މެޗުގައި ނުކުޅެވޭނެއެވެ.\nބާސާއާއި ރެއާލް މެޑްރިޑް ބައްދަލު ކުރާ މި މެޗު ރާއްޖޭ ގަޑިން މިރޭ 7:00 ގައި ފެށޭއިރު، މި މެޗު ކުޅެވޭނީ ބާސެލޯނާގެ ކޭމްޕްނޫ ސްޓޭޑިއަމްގައެވެ.\nފޮޓޯ: ހަރަމްފުޅަށް ވަދެވޭ މީހުންގެ އަދަދު އިތުރު ކުރުމުން ކުރީގެ ތަރުތީބުތަކަށް ބަދަލު ގެނައުން\n50 އަށް ވުރެ ގިނަ ވިޔަފާރިއާ އެކު ޕްރިވިލެޖްޑް އިން ފަންނާނުންނަށް ފުރެުސަތުތަކެއް ހުޅުވާލައިފި\nރޮނާލްޑޯ ގަތުމަށް ޕީއެސްޖީ އޮތީ ތައްޔާރަށް ؟\nނަތީޖާ ލިބުނުހާ އަވަހަކަށް ހުއްދަ ދީ، އެމެރިކާގައި ކޮވިޑް ވެކްސިން ޖަހަން ފަށަނީ..


Raajjeyge Fathuruverikan Ishthihaaru Kuran Celta Vigo Aa Eku Ehbbasvumugai Soi Koffi - Vaguthu\nރާއްޖެ އިޝްތިހާރު ކުރަން ސެލްޓަ ވީގޯއާއެކު އެއްބަސްވުމުގައި ސޮއިކޮށްފި\nރާއްޖެ އިޝްތިހާރު ކުރަން ސެލްޓަ ވީގޯއާއެކު ސޮއި ކުރަން ބޭއްވި ރަސްމިއްޔާތުގެ ތެރެއިން - ފޮޓޯ: ހާފް ކޯޓް.އެމްވީ\nރާއްޖޭގެ ފަތުރުވެރިކަން އިޝްތިހާރު ކުރުމުގެ މަގްސަދުގައި ސްޕެނިޝް ލަ ލީގާގެ ކްލަބެއް ކަމުގައިވާ ސެލްޓަ ވީގޯއާއެކު އެއްބަސްވުމެއްގައި ރާއްޖެ އިން މިއަދު ސޮއިކޮށްފި އެވެ.\nސްޕެއިންގެ، ވީގޯގައި ހުންނަ، ސެލްޓާގެ މައި އޮފީހުގައި ބޭއްވި ނޫސްވެރިންގެ ބައްދަލުވުމެއްގައި އެއްބަސްވުމުގައި ރާއްޖޭގެ ފަރާތުން ސޮއިކުރެއްވީ ޓޫރިޒަމް މިނިސްޓަރު އަލީ ވަހީދެވެ. އަދި ސެލްޓަ ވީގޯގެ ފަރާތުން ސޮއިކުރެއްވީ އެ ކްލަބުގެ ރައީސް ކާލޯސް މޮއުރީނިއޯ އެވެ. މި ނޫސްވެރިންގެ ބައްދަލުވުމުގައި އެފްއޭއެމްގެ ރައީސް ބައްސާމް އަލީ ޖަލީލް އާއި ޔޫތު މިނިސްޓްރީގެ ސްޓޭޓް މިނިސްޓަރު އަޝްއަދު އަލީ (އަޑުބަރޭ) ވެސް ބައިވެރިވަޑައިގަތެވެ.\nރާއްޖެއިން ސެލްޓާއާއެކު ސޮއިކޮށްފައިވަނީ ތިން އަހަރު މުއްދަތަކަށެވެ. މި އެއްބަސްވުމުގެ ދަށުން އަހަރަކު 900،000 ޑޮލަރު ރާއްޖެ އިން ހަރަދު ކުރާނެ އެވެ. މި އެއްބަސްވުމާއެކު ރާއްޖެއިން ތިން އަހަރުގެ ތެރޭގައި ސެލްޓަ ވީގޯގެ ޖާޒީ އާއި ސްޓޭޑިއަމްގެ އިތުރުން އެޓީމުން ބޭނުން ކުރާ ޕްރޮޕެޝަނަލް މެޓީރިއަލްތަކުގައި ރާއްޖޭގެ ނަން ބޭނުންކޮށް އެ ކްލަބުގެ ކުޅުންތެރިން ވެސް ރާއްޖެ އިޝްތިހާރު ކުރާނެ އެވެ.\nޓޫރިޒަމް މިނިސްޓަރު އަލީ ވަހީދު ވިދާޅުވީ ރާއްޖެ ސްލެޓަ ވީގޯއާއެކުއެކު ވެފައިވާ އެއްބަސްވުމުގެ ސަބަބުން ރާއްޖޭގެ ފުޓްބޯޅަ އަށް ދިގުދެމިގެންދާފަދަ ފައިދާތަކެއް ކުރާނެ ކަމަށެވެ.\n"ސްޕެނިޝް ލަލީގާގެ އެންމެ ބޮޑު އަދި ދުނިޔޭގައި އެންމެ ރަނގަޅު އެއް އެކަޑަމީ ހިންގާ ކްލަބް ސެލްޓަ ވީގޯއަކީ، އަލުގަނޑުމެންގެ އަމާޒަކީ ދިވެހި ފުޓްބޯޅައިގެ މުސްތަގްބަލު އެހެން ހަރު ފަތަކަށް ގެންދަން، އެހެންވެ މުއްސަގުބަލުގައި އަޅުގަނޑުމެން ބޭނުންވޭ ގައުމީ ޓީމުގެ ސްލެކްޝަނެއް ގާއިމް ކުރަން، ޕްރޮފެޝަނަލް ފުޓުބޯޅައިގައި ބޭނުންވޭ މިހާރު 13 އަހަރުގައި ތިބި ކުދިން، މީގެ ފަސް އަހަރު ފަހުން ގައުމީ ޓީމުގެ އެންމެ މަތީ ފަންތީގައި ތިބެން،" އަލީ ވަހީދު ވިދާޅުވި އެވެ.\nރާއްޖެ އާއި ސެލްޓަ ވީގޯއާއެކުވީ އެއްބަސްވުމުގެ ދަށުން، ރާއްޖޭގެ އެކި އުމުރު ފުރާތަކުގެ ގައުމީ ޓީމުތައް ސްޕެއިނަށް ގޮސް އެ ކްލަބުތަކުގެ ޓްރެއިނިން ފެސިލިޓީސްތައް ބޭނުން ކުރެވޭނެ މަގު ފަހި ވެގެންދާނެ އެވެ.\nރާއްޖޭގެ ފަތުރުވެރިކަން އިސްތިހާރު ކުރުމަށް ސެލްޓާއާ އެކު އެއްބަސްވުމަކަށް އައި އިރު އެ ޓީމުގެ ހާލަތު އޮތީ އެންމެ ރަނގަޅު ފައްތަރުގައެއް ނޫނެވެ. ލީގުގައި ސެލްޓާ އިން ނެރެމުން އަންނަ ނަތީޖާތައް ދަށްވެ ކްލަބުގެ ކޯޗުކަމުގެ މަގާމުގައި ހުރި ފްރެން އެސްކުރީބާ ވަނީ މަގާމުން ވަކި ކޮށްފަ އެވެ.\nއެސްކުރީބާ މަގާމުން ވަކިކޮށްފައިވަނީ ރޭ އަމިއްލަ ދަނޑުގައި ގެޓާފޭ އާ ދެކޮޅަށް ކުޅުނު މެޗުން ސެލްޓާ ބަލިވި މެޗައްފަހު އެވެ. މި ސީޒަންގައި ކުޅުނު 12 މެޗުގެ ތެރެއިން އެ ޓީމަށް ހޯދުނީ އެންމެ ނުވަ ޕޮއިންޓެވެ. އެއީ ދެ މެޗުން މޮޅުވެ ދެ މެޗުން އެއްވަރުވެގެން ލިބުނު އަށް ޕޮއިންޓެވެ. ލީގުގައި ވިދިވިދިގެން ލިބުނު ހަތަރު ބައްޔާ އެކު ސެލްޓާ މިވަގުތު އޮތީ ތާވަލުގެ 18 ވަނައިގައި ރެލިގޭޝަން ޒޯނުގަ އެވެ.\nލެވަންޓޭ އަތުން ބަލިވެ ރެއާލް ދެ ވަނަ އަށް ވެއްޓިއްޖެ\nނޮވެމްބަރު 4, 2019 20:04\nގޯހެއްނޫން މިސަރުކާރުވެސްމިއޮތީހަމަ ރެލިގޭޝަންގަ\nނޮވެމްބަރު 4, 2019 21:44\nނޮވެމްބަރު 6, 2019 17:46\nރައްޔިތުން އަތާއަނގަޔާ ދިމާވެފަ ފައިދާ އޮތިއްޔާ ހަމައުކަންވީ ފައިސާ!


Dhivehinge dhaahilee kankamuge thereah vannan huri dhoruge thalhudhandi hibain dhinun\nދިވެހިންގެ ދާހިލީ ކަންކަމުގެ ތެރެއަށް ވަންނަން ހުރި ދޮރުގެ ތަޅުދަނޑި ހިބައިން ދިނުން\nދިވެހިރާއްޖޭގެ ދާހިލީ ކަންކަމުގެ ތެރެއަށް ވަންނަން ހުންނަ ދޮރުގެ ތަޅުދަނޑި އަވަށްޓެރި ރަހުމަތްތެރި އިންޑިޔާއަށް ލިބިފައިވާ ކަމަށް ބުނުމަކީ ދޮގަކަށް ނުވާނެއެވެ. އަގުބޮޑު އަދި ސަރަހައްދީ ހުރިހާ ގައުމުތަކަކުން ވެސް ބޭނުންވާ އެ ދޮރުގެ ތަޅުދަނޑި އިންޑިޔާ އަށް ލިބުނީތޯ ނުވަތަ ދިވެއްސަކު އެމީހާގެ އަމިއްލަ މަސްލަހަތު ހިމާޔަތް ކުރުމުގެ ބޭނުމުގައި ދިނީތޯ، މިއީ މިއަދު ކުރެވިދާނެ ސުވާލުތަކެކެވެ.\nކޮންމެއަކަސް، ދިވެހިންގެ ކަންކަން ނިންމާނީ ދިވެހިންކަމަށް ބުނެ ބޭރުގެ ގައުމުތަކާއި ވަކިން ދިވެހިންނަކަށް ވެސް ނުތިބެވޭނެ އެވެ. ބައިނަލްއަގުވާމީ މުއާހަދާތަކާއި، ޑިމޮކްރެޓިކް މުޖުތަމައުތަކުގައި އަމަލުކުރަމުން އަންނަ އުޞޫލުތަކާއި ހިލާފަށް އެގައުމެއްގެ ދާހިލީ ކަންކަމުގެ ތެރެއަށް ބޭރުގެ ނުފޫޒު ވެއްދުމަކީ، ގައުމުދެކެ ލޯބިވާ މީހުން ބޭނުންވާނެ ކަމެއް ނޫނެވެ. މިވެނި ބަޔަކު މިވެނި ކަމެއް ކުރީމާ، “ކަލޭމެންނަށް އޯކޭ ދޯ” އޭ ބުނުމަށްފަހު، ދެންވެސް ހުރި ހުރިހާ ނުބައި ކަމެއް ކުރުމުގެ ފުރުޞަތު އެއްވެސް މީހަކަށް ނުލިބެއެވެ.\nދިވެހިރާއްޖެ އޮންނަ ތަނުގެ ގޮތުން، އިންޑިޔާ ކަނޑުގެ ކޮންޓްރޯލް ހޯދަން ބޭނުންވާ ބަޔަކަށް ރާއްޖެއަކީ މުހިއްމު ގައުމެކެވެ. އަދި މި ސަރަހައްދުގައި ބާރުތައް ބެހިގެން އަންނަ ގޮތުން ސަރަހައްދުގެ ފުރިހަމަ ކޮންޓްރޯލް ހޯދަން ބޭނުންވާ ޗައިނާއާއި އިންޑިޔާ އޮތީ ރާއްޖެއަށް ކަޅިއަޅައަޅައެވެ. އެހެންނަމަވެސް، ދިވެހި ސަރުކާރު ތަކުންނާއި ހާއްސަކޮށް ދިވެހިން ދިވެހި ގައުމުދެކެ ވާ ލޯތްބެއްގެ ބޮޑުކަމުން އެފަދަ ފުރުޞަތެއް ހޯދަން އެދެ ގައުމަށް ވަނީ އުނދަގޫތަކަކާ ކުރިމަތިވެފައި އެވެ.\nފޮތްތަކުންނާއި، މުސްކުޅިން ބުނެ އުޅޭ ބަސްތަކުން ހަނދާނަށް އަންނަ ވާހަކައެއް އޮވެއެވެ. އެއީ ގައުމެއް އަޅުވެތިކޮށް ގައުމުގެ މިނިވަންކަން ގެއްލުވާލަން އެހެން ގައުމުތަކުން މިހާރު ހަނގުރާމަ ނުކުރާނެ ވާހަކަ އެވެ. ކުޑައިރު މިފަދަ ވާހަކަތައް އަޑުއިވުމުން ގަބޫލެއް ނުކުރަމެވެ. ދިވެހިންގެ ބަޔަކު ދިވެހިގެ ގައުމުގެ ސިޔާދަތާއި އިސްތިޤުލާލު ގެއްލުވާލަން ނިކުންނާނެ ކަމަށް އޭރު ބައެއް މީހުން ބުނާ ބުނުން ނެގީ ޖޯކަކަށެވެ. އަދި އެއީ ޕޯޗުގީޒުންގެ ޒަމާނުގެ ކަމެއް ކަމަށް ހީކޮށް އެވާހަކަތައް ސީރިއަސްކޮށް ނުނަގަމެވެ.\nމިއަދު، މި ގައުމުގައި ފެންނަމުން މިދާ މަންޒަރުން އެ ވާހަކަތައް އަލުން ހިތަށް ގެނެވުނެވެ. ގައުމުގެ ދާހިލީކަންކަމުގެ ތެރެއަށް ވަންނަން އޮތް ދޮރޯށީގެ ތަޅުދަނޑި ދިވެއްސަކު ހިފައިގެން ގޮސް ބޭރުގެ ބައެއްގެ އަތަށް ދިން ދިނުމަކީ ދެރަވެ ހިތާމަކުރާ ކަމެކެވެ. އަދި ތަޅުދަނޑި ދިނުމަކުން ނުފުދުނެވެ. އެ ތަޅުދަނޑި ބޭނުންކޮށްގެން ދޮރު ނުހުޅުވަނީސް ދުރަށް ނުދާނެ ކަމަށް ބުނެ އެ ހަވާލުކުރިމީހާ ކައިރީ ހަފުތާއެއް ވަންދެން ދިވެއްސަކު އިންނާނެކަމަށް، ދިވެހި ގައުމުދެކެ ލޯބިވާ މީހަކު ގަބޫލެއް ނުކުރާނެއެވެ. އެކަމަކު އެއީ މިއަދުގެ ހަގީގަތެވެ. ބަޔަކު މީހުން މިދިޔަ އަހަރުގެ ތެރޭގައި ބޮޑު ކުށެއް ކޮށްފަ އޮތީތީވެ އެކަމުގެ އަދަބު ދިވެހިންގެ ލޮބުވެތި މި ފަސްގަނޑަށް ދޭނީ ގައުމިއްޔަތެއް ނެތް ހިތެއްގެ ވެރިއެއް ކަން ހަމަ ޔަގީނެވެ.


Emme kuda musaara kanda'alhan viyafaari veringe hiyaalu hoadhaanan : Raees | MBS NEWS\nރައީސް އިބްރާހިމް މުހައްމަދު ސާލިހު ތޮއްޑޫގެ ދަނޑުވެރިންނާ ވިޔަފާރިވެރިންނާ ބައްދަލުކުރެއްވުން - ފޮޓޯ: ރައީސް އޮފީސް\nއެންމެ ކުޑަ މުސާރަ ކަނޑައަޅަން ވިޔަފާރިވެރިންގެ ހިޔާލު ހޯދާނަން: ރައީސް\n20 October 2021, 21:14\nއެންމެ ކުޑަ އުޖޫރަ ކަނޑައެޅުމަށްޓަކައި ވިޔަފާރިވެރިންގެ ހިޔާލުވެސް ހޯއްދަވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް ސޯލިހު، މިހެން ވިދާޅުވީ މިހާރު އއ. އަތޮޅުގެ ބައެއް ރަށްރަށަށް ކުރައްވަމުން ގެންދަވާ ދަތުރުފުޅުގައި ތޮއްޑޫގައި ވާހަކަފުޅު ދައްކަވަމުންނެވެ.\nރައީސް ވިދާޅުވީ މިނިމަމް ވޭޖް ކަނޑައެޅުމަށް ވަޒީފާ އަދާ ކުރާ ފަރާތާއި ވަޒީފާ ދޭ ފަރާތުގެ މަޝްވަރާ ވެސް މުހިއްމު ކަމަށެވެ. އަދި މިނިމަމް ވޭޖު ކަނޑައަޅާނީ އެ ދެ ފަރާތުގެ ހިޔާލާ އެއްކޮށް ކަމަށް ރައީސް ވިދާޅުވި އެވެ. ވަޒީފާ ދޭ ފަރާތްތައް ނުވަތަ ވިޔަފާރިވެރިންވެސް މިނިމަމް ވޭޖާ ބެހޭ ގޮތުން ދެކޭ ގޮތް ހުށަހެޅުމަށް ތޮއްޑޫގައި ބޭއްވި ބައްދަލުވުމުގައި ރައީސް އެދިވަޑައިގެންނެވި އެވެ.\nރާއްޖޭގައި ދެވޭނެ އެންމެ ކުޑަ އުޖޫރަ ކަނޑައެޅުމާ ގުޅޭ ގޮތުން މިނިސްޓަރަށް ދޭނެ ލަފާއެއް މިނިމަމް ވޭޖު ބޯޑުން ފާސްކޮށް ހުށަހަޅާފައިވަނީ މި މަހުގެ ފަސް ވަނަ ދުވަހު އެވެ. އެގޮތުން އެންމެ ކުޑަ އުޖޫރައިގެ ގޮތުގައި ފާސްކޮށްފައި ވަނީ 5،700 ރުފިޔާ އެވެ. މިގޮތަށް ހުށައަޅާފައި ވަނީ ވެސް މިނިމަމް ވޭޖު ކަނޑައެޅުމުގެ ތާރީހު އެތައް ފަހަރެއްގެ މަތިން ދިނުމަށްފަހު ރައްޔިތުން އަޑުއުފުލާ އިޖްތިޖާޖު ކުރަން ފެށުމުންނެވެ.\nރައީސް ސޯލިހު އަރިއަތޮޅު އުތުރު ބުރިއަށް ކުރައްވަމުންގެންދަވާ ދަތުރުފުޅުގައި ވަޑައިގެންނެވުމަށް ހަމަޖެހިފައި ވަނީ ތޮއްޑޫގެ އިތުރުން ރަސްދޫ، އުކުޅަސް، މަތިވެރި، ބޮޑުފޮޅުދޫ އަދި ހިމަންދޫއަށެވެ.\nރައީސް އިބްރާހިމް މުހައްމަދު ސޯލިހު އިގްތިސާދު އެންމެކުޑަ އުޖޫރަ ވިޔަފާރި\nދިވެހިރާއްޖޭގެ ބޮޑު ވަޒީރ\t1 month ago\nމަށަކީ ވިޔަފާރި ވެރިއެއް ނޫން، ނަމަވެސް މީމަގޭ ހިޔާލު. " ދިވެހިންގެ މުސާރަ ކުޑަކޮއްފަ، ބޭރުމީހުންގެ މުސާރަ ބޮޑު ކުރަން ޖެހޭ " ދިވެހި ރައްޔިތުންގެ ފުދުންތެރިކަން އިތުރުކުރުމަށް ޓަކައި، އަދި ގައުމަށް ހެޔޮއެދޭ ނަމަ މިގޮތަށް ކަންތައް ކުރުމަކީ، އެންމެ ބުއްދި ވެރި ގޮތް ކަމުގައި ދެކެން.


ރައީސުލްޖުމްހޫރިއްޔާ ބ. ކެންދޫ ކައުންސިލް މެންބަރުންނާ ބައްދަލުކުރައްވައިފި - The President's Office\nރައީސުލްޖުމްހޫރިއްޔާ ބ. ކެންދޫ ކައުންސިލް މެންބަރުންނާ ބައްދަލުކުރައްވައިފި\n25 އޭޕްރިލް 2019، ރިފަރެންސް: 2019-324\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މާޅޮސްމަޑުލު ދެކުނުބުރީ ކެންދޫ ކައުންސިލްގެ މެންބަރުންނާ މިއަދު ބައްދަލުކުރައްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ރަށުގެ މިހާރުގެ ހާލަތާއި، ކެންދޫ ރައްޔިތުންނަށް އެންމެ ބޮޑަށް ދަތިވެފައިވާ ކަންކަމާ ބެހޭ މަޢުލޫމާތު ކައުންސިލްގެ ފަރާތުން ރައީސުލްޖުމްހޫރިއްޔާއަށް އެރުވިއެވެ.\nމިއަދުގެ ބައްދަލުކޮށްލެއްވުމުގައި ކައުންސިލު މެންބަރުން ވަނީ ރަށުގައި އެކަށީގެންވާ މިސްކިތެއް ޤާއިމްކޮށްދެއްވުމަށާއި، ރަށުގެ އަންހެނުންނަށް އާނމްދަނީ ލިބޭނެ މަގުތައް ތަނަވަސްކޮށްދެއްވުމަށް އެދިވަޑައިގެންފައެވެ. މީގެއިތުރުން ޒުވާނުންނަށް ޚާއްޞަކޮށް، ރަށުގައި ޒަމާނީ ފުޓްބޯޅަ ދަނޑެއް ތަރައްޤީ ކޮށްދެއްވުމަށްވެސް ކައުންސިލުން އެދިވަޑައިގެންނެވިއެވެ.


EIA nahadhai engine gethakeh alhaigen FENAKA ah bodu joorimanaa eh\nއީއައިއޭ ނަހަދައި އިންޖީނުގެތަކެއް އަޅައިގެން ފެނަކައަށް ބޮޑު ޖޫރިމަނާއެއް\nއައްޑޫ ސިޓީގައި ހުންނަ ފެނަކަ ކޯޕަރޭޝަންގެ ޕްލާންޓެއް: އީއައިއޭ ނަހަދައި ފަސް ރަށެއްގައި އިންޖީނުގެ އަޅައިގެން ފެނަކަ ޖޫރިމަނާކޮށްފި -- ފޮޓޯ: އައްޑޫލައިވް\nއެންވަޔަރަމެންޓް އިމްޕެކްޓް އެސެސްމަންޓް (އީއައިއޭ) ރިޕޯޓް ނޫނީ ތިމާވެއްޓަށް އަސަރު ފޯރާނެ މިންވަރު ބަޔާން ކުރާ ރިޕޯޓް ހެދުމަކާ ނުލައި ފަސް ރަށެއްގައި އިންޖީނުގެ އެޅުމުގެ މަސައްކަތް ފަށާފައިވާތީ ފެނަކަ ކޯޕަރޭޝަން ލިމިޓެޑް ކުންފުނި ހަ ލައްކަ ރުފިޔާއިން ޖޫރިމަނާކޮށްފި އެވެ.\nއެންވަޔަރަމެންޓް ޕްރޮޓެކްޝަނަލް އޭޖެންސީ (އީޕީއޭ) އިން މިއަދު ނެރުނު ނޫސްބަޔާނެއްގައި އީއައިއޭ ރިޕޯޓް ހަދައި، އީޕީއޭއިން އެ ކަމުގެ ހުއްދަ ހޯދުމަކާއި ނުލައި، މިދިޔަ ދެ އަހަރުގައި ފަސް ރަށެއްގައި އިންޖީނުގެ އެޅުމުގެ މަސައްކަތް ކުރި ކަމަށެވެ. އެ ފަސް ރަށަކީ ހއ. ތަކަންދޫއާއި، ހދ. ފިނޭއާއި، ނ. ހެނބަދޫއާއި، ނ. މާޅެންދޫގެ އިތުރުން ބ. ކެންދޫ އެވެ.\nއެ މައްސަލައާ ގުޅިގެން ތިމާވެށި ރައްކާތެރިކޮށް ދެމެހެއްޓުމުގެ ގާނޫނުގެ ދަށުން ހަދާފައިވާ ތިމާވެއްޓަށް އަސަރު ފޯރާނެ މިންވަރު ބަޔާން ކުރާ ރިޕޯޓްގެ ގަވާއިދުގެ ދަށުން ހަ ލައްކަ ރުފިޔާއިން ފެނަކަ ޖޫރިމަނާ ކުރަން ނިންމާފައިވާ ކަމަށް އީޕީއޭއިން ބުންޏެވެ. އަދި 30 ދުވަހުގެ ތެރޭގައި އެ ފައިސާ ދެއްކުމަށް އީޕީއޭއިން ވަނީ ފެނަކައަށް އަންގައިފަ އެވެ.


ބޮލީވުޑް ސްކްރީން: ކަންގްނާ ބޭނުން ވަނީ އިންޑިއާގެ ނަން “ބާރަތު”އަށް ބަދަލު ކުރަން – Dhen.mv\nބޮލީވުޑް ސްކްރީން: ކަންގްނާ ބޭނުން ވަނީ އިންޑިއާގެ ނަން "ބާރަތު"އަށް ބަދަލު ކުރަން\nމަރްޔަމް ވަޙީދާ June 23, 2021 - 8:39 am\nގިނަ ބަޔަކު އެންމެ ޝައުޤުވެރިކަމާ އެކު ބަލަމުން ގެންދާ ބޮލީވުޑްގެ ޚަބަރުތަކަށް އަވަސް ކަޅިއެއް ހިންގައިލާއިރު މިއަދު ވެސް ވަރަށް ތަފާތު އަދި އެހާމެ މުނިފޫހިފިލާ ޚަބަރުތަކެއް މިވަނީ ފެނިފައެވެ.\nއެގޮތުން ފާހަގަވާ ބައެއް މުހިންމު ޚަބަރުތަކުގެ ކުރު ޚުލާސާއެއް ގެނެސްދޭނަމެވެ.\nކަންގްނާއަށް "އިންޑިއާ" ކަމަކު ނުދޭ، ބޭނުން ވަނީ ރަސްމީކޮށް "ބާރަތު" ކިޔަން\nބޮލީވުޑްގެ މަޝްހޫރު އެކްޓްރެސް ކަންގްނާ ރަނާވަތު އަބަދުވެސް ފާހަގަ ވެފައިވަނީ ވަރަށް އަނގަ ގަދަ، ރުންކުރު އަދި އޭނާ ބުނަން ބޭނުން ކޮންމެ އެއްޗެއް ވެސް އެއްވެސް ޖެހިލުމަކާ ނުލައި ބުނާ އެކްޓަރެއްގެ ގޮތުގައެވެ. ދާއިރާ ތެރޭގައި ހިނގާ ކަންކަމާއި ސިޔާސީ ކަންކަމުގައި ވެސް، އެއްވެސް ޖެހިލުމަކާ ނުލައި ކަންގްނާ ބަސް ބުނެއެވެ.\nއެތައް ކަމަކަށް އޭނާގެ ހިޔާލާ ކަންބޮޑުވުން ފާޅު ކުރުމަށް ފަހު، ކަންގްނާ މިހާރު ގެންދަނީ އިންޑިއާގެ ނަން ބަދަލު ކުރަން ގޮވައިލަމުންނެވެ. އޭނާ ބުނާ ގޮތުން ނަމަ "އިންޑިއާ" އަކީ "އަޅުވެތިކަން" ދޭހަ ކޮށްދޭ ނަމެކެވެ. އެހެންކަމުން އިންޑިއާގެ ނަން ރަސްމީކޮށް "ބާރަތު"އަށް ބަދަލު ކުރަން ކަންގްނާ ގޮވައިލައިފައިވެއެވެ. އިންޑިއާއަށް އެ ޤައުމުގެ ގިނަ ރައްޔިތުން ނިސްބަތް ކުރަނީ "ބާރަތު"ގެ ނަމުންނެވެ. ކަންގްނާ ބުނެފައި ވަނީ އިންޑިއާއަކީ ދުނިޔޭގެ އެހެން ޤައުމުތަކަށް ވުރެ ކުރިއަރާނެ ޤައުމެއް ކަމުގައި ވާނީ އެމީހުންގެ ސަގާފަތާ ގުޅުމުން ކަމަށެވެ. އެކަންވާނެ އެއް ގޮތަކީ ކުރިން ކިޔައިފައިވާ "ބާރަތު"އަށް އިންޑިއާގެ ނަން ބަދަލު ކޮށްގެން ކަމަށް ވެސް ކަންގްނާ ބުނެފައިވެއެވެ.\nދިވްޔާންކާ ތުރިޕާޓީ ދަހިޔާ: ބައެއް މަޝްހޫރު ޝޯތަކަށް ނޫނެކޭ ބުންޏަސް މޮޅު އެކްޓްރެސްއެއް\n"ޔޭ ހޭ މުހައްބަތެއިން"ގެ އެކްޓްރެސް ދިވްޔާންކާ ތުރިޕާޓީ ދަހިޔާ އާންމުންގެ މެދުގައި އެންމެ ބޮޑު މަގުބޫލުކަމެއް ހޯދައިފައި ވަނީ އެ ސީރީޒްގައި "އިޝިތާ ބައްލާ"ގެ ރޯލުންނެވެ. ޓެލިވިޒަން ދުނިޔޭގައި މިހާރު ފައިތިލަ ސާބިތުކޮށް، އެތައް ބައެއްގެ ލޯތްބާއި ސަޕޯޓު ލިބިފައިވާ ދިވްޔާންކާ މިހާރު ހުރީ "ޚަތުރޯކާ ކިލާޅީ11" ނިންމައިލުމަށް ފަހު އެނބުރި އިންޑިއާއަށް ދާން ތައްޔާރުވެގެންނެވެ.\nދިވްޔާންކާއަކީ މޮޅު އެކްޓްރެސްއެއް ކަމަށް އެތައް ބަޔަކު ގަބޫލު ކުރި ނަމަވެސް، މީގެ ކުރިން އޭނަ ވަނީ ވަރަށް ގިނަ ބޮޑެތި ޝޯތައް ކުޅެން ދެކޮޅު ހަދައިފައިކަން ގިނަ މީހުންނަކަށް ނޭނގެއެވެ.\nދިވްޔާންކާ ކުޅެން ދެކޮޅު ހެދި ބައެއް ނަން މަޝްހޫރު ޝޯތަކުގެ ތެރޭގައި "ތާރަކް މެހެތާ ކާ އުލްޓާ ޗަޝްމާ"، "ކުޗް ތޯ ލޯގް ކަހެނގޭ" އަދި "ކިޔާ ހުއާ ތޭރާ ވާދާ" ވެސް ހިމެނެއެވެ.\nރާހުލް ތުނބުޅި ބޭލުން ދިޝާއަކަށް ކަމަކު ނުދިޔަ\n"ޚަތުރޯކާ ކިލާޅީ11" ގައި ޓޮޕް5ވަނައިގައި ހިމެނޭ އެކްޓަރު ރާހުލް ވޭދްޔާއަށް މިވަނީ ކުޑަ ދުވަސްކޮޅެއްގެ ތެރޭގައި އޭނާގެ ފޭނުންގެ ފަރާތުން ވަރަށް ހޫނު ތަރުހީބެއް ލިބިފައެވެ. ނަމަވެސް ތުނބުޅި މަތިމަސް ބެހެއްޓުމުން ރާހުލް ވަރަށް "ހޮޓް"ކަމަށް ދުއް ބައެއް މީހުން މިހާރު އެންމެ ގިނައިން އޭނާއާ ކުރާ އެއް ސުވާލަކީ، އޭނާ ތުނބުޅި ބޭލީ ކީއްވެތޯއެވެ.\nތުނބުޅިއާ ބެހޭގޮތުން ސުވާލު ކުރި މީހުންގެ ތެރޭގައި އޭނާގެ ލޯބިވެރިޔާ ދިޝާ ޕަރްމާރް ވެސް ހިމެނެއެވެ. ތުނބުޅި ބޭލުމުން ރާހުލް އެހާ ރީތި ނޫންކަން ހާމަ ކުރަމުން ދިޝާ އެހީ ތުނބުޅި ބޭލީ ކީއްވެތޯއެވެ. އެއަށް ޖަވާބު ދެމުން ރާހުލް ބުނީ އޭނާ ތުނބުޅި ބޭލީ އުމުރުން 20 އަހަރުގެ ޒުވާނެއްގެ ގޮތުގައި ފެނުމަށް ކަމަށެވެ.\nބޮލީވުޑް ސްކްރީން: އެކްޓު ކުރުން ދޫކޮށްލަން ކެޓްރީނާ އުޅުނު!\nބޮލީވުޑް ސްކްރީން: ސަލްމާން ޚާން ކުރިމަތީގައި ކެޓްރީނާއަށް ޕްރޮޕޯސް ކުރަން ވިކީ ޖެހިލުމެއް ނުވި\nބޮލީވުޑް ސްކްރީން: ރަންވީރަށް ދީޕިކާ ދިން ހަދިޔާއިން އެންމެ އުފާވީ ޝެހެނާޒް\nބޮލީވުޑް ސްކްރީން: ދާއިރާއިން މީހަކާ ކައިވެނި ނުކުރެވުނީތީ ސޯނަމް ވަރަށް އުފާވޭ


ފުޓްސަލް ފިއެސްޓާގެ ފުރަތަމަ ހަފްތާ 23 މެޗުގެ ކުޅުން ނިމިއްޖެ – MNUSU\nފުޓްސަލް ފިއެސްޓާގެ ފުރަތަމަ ހަފްތާ 23 މެޗުގެ ކުޅުން ނިމިއްޖެ\nދިވެހިރާއްޖޭގެ ޤައުމީ ޔުނިވަރސިޓީގެ ދަރިވަރުންގެ ޔޫނިއަން (އެމް.އެން.ޔޫ.އެސް.ޔޫ) އިން އިންތިޒާމުކޮށްގެން ބާއްވާ ”އެމް.ޑަބްލިއު.އެސް.ސީ އެމް.އެން.ޔޫ.އެސް.ޔޫ ފުޓްސަލް ފިއެސްޓާ 2019″ގައި ގްރޫޕް ސްޓޭޖުގެ 23 މެޗު މިހާރު ވަނީ ކުޅެވިފައެވެ.\nމި މުބާރާތުގެ މެޗުތައް ފެށުނީ 2019 ސެޕްޓެމްބަރ 12ވީ ބުރާސްފަތި ދުވަހުގެ ރެޔެވެ. އެރޭ ޖުމްލަ 8 މެޗު ކުޅެވިފައިވާއިރު، ކޮންމެ ޑިވިޝަނަކުން ކުޅެވުނީ4މެޗެވެ.\nމުބާރާތުގެ ހުޅުވުމުގެ ރަސްމިއްޔާތު ބޭއްވުނީ 2019 ސެޕްޓެމްބަރ 13ވީ ހުކުރުދުވަހުގެ ރެޔެވެ. އެރޭ ވަނީ އަންހެން ޑިވިޝަނުގެ 1 މެޗާއި، ފިރިހެން ޑިވިޝަނުގެ3މެޗާއެކު ޖުމްލަ4މެޗެއް ކުޅެވިފައެވެ.\nމުބާރާތުގައި ދެން މެޗުތައް ކުޅެވުނީ 2019 ސެޕްޓެމްބަރ 14ވީ ހޮނިހިރުދުވަހެވެ. އެދުވަހު ހަވީރު4މެޗެއްވަނީ ކުޅެވިފައެވެ.\nއަދި އެދުވަހުގެރޭ7މެޗެއްވަނީ ކުޅެވިފައެވެ.\nމުބާރާތުގެ މިހާތަނަށް އައިއިރު، އަންހެން ޑިވިޝަނުން ކުއާޓަރ ފައިނަލަށް ދަތުރުކޮށްފައިވަނީ އެފް.އެލް.އައި.އެސް އަދި ސައިރިކްސް ކޮލެޖެވެ. ސައިރިކްސް ކޮލެޖް ކުއާޓަރ ފައިނަލަށް ދަތުރުކުރީ ގްރޫޕް އޭގެ އެއްވަނަ ޓީމުގެ ގޮތުގައެވެ. އަދި އެފް.އެލް.އައި.އެސް ދަތުރުކުރީ ގްރޫޕް އޭގެ ދެވަނަ ޓީމުގެ ގޮތުގައެވެ.\nފިރިހެން ޑިވިޝަނުން ކުއާޓަރ ފައިނަލަށް ދަތުރުކޮށްފައިވަނީ މެޕްސް ކޮލެޖް އަދި އެވިޑް ކޮލެޖެވެ.\nމުބާރާތުގެ މެޗުތައް ދެން އޮންނާނީ 2019 ސެޕްޓެމްބަރ 19 ވާ ބުރާސްފަތި ދުވަހެވެ. އެދުވަހު ހަވީރާއި ރޭގަނޑު މެޗުތައް އޮންނައިރު، އެދުވަހު ގްރޫޕް ސްޓޭޖްގެ ހުރިހާ މެޗެއް ނިމޭނެއެވެ. އަދި އޭގެ އަނެއް ދުވަހުގެރޭ ކުއާޓަރ ފައިނަލްގެ މެޗުތައް ކުޅެވޭނެއެވެ.


Baaru Speed Gai Dhiya Cycle Ge Shikaara Ah Thuhthu Amaal, Aailaa Hiydhathikamugai - Vaguthu\nއިއްޔެ ހަވީރު 17:45 ހާއިރު އައްޑޫ ސިޓީ ހިތަދޫ ބޮޑު މަގުގައި ހިނގި އެކްސިޑެންޓެއްގައި އަނިޔާވީ އުމުރުން ތިން އަހަރުގެ ފާތިމަތު އަމާލްބިިންތި ޝަމީމްއަށެވެ. މި އެކްސިޑެންޓްގައި އަމާލްއަށް އަނިޔާތަކެއް ވަނީ ލިބިފައެވެ. އަދި އަމާލްއަށް ހިތަދޫ ރީޖަނަލް ހޮސްޕިޓަލްގައި ދަނީ ފަރުވާދެމުންނެވެ. އަދި އިތުރު ފަރުވާއަށް އަމާލް މާލެ ފޮނުވާލުމުގެ މަސައްކަތްތައް ދަނީ ކުރަމުންނެެވެ. އެ ކުއްޖާ މާލެ ފުރުވާލެވެނީ މިރޭ ދަންވަރު ފްލައިޓުންނެވެ.\nމި އެކްސިޑެންޓްގައި އަމާލްގެ މޫނަށް ގެއްލުންތަކެއް ލިބުނެވެ. ތުންފަތް ވަނީ ވަރަށް ބޮޑަށް ފަޅައިގެން ގޮސްފައެެވެ. ބޮލުގައި ރިއްސާތީ ވަރަށް އުޅެއެވެ. އެކަމާއި ހެދި އަމާލް ހަމަ ރޮނީއެވެ.\n"ވަގުތު"އަށް މައުލޫމާތުދެމުން އަމާލްގެ ބައްޕަ މުހައްމަދު ޝަމީމް އަބްދުލް މުހުސިން ބުނީ، އިއްޔެ ހަވީރު ހިތަދޫގެ، ހިތަދޫ ސްކޫލާއި ދިމާލުން ބޮޑު މަގުގައި ހިނގި އެކްސިޑެންޓްގައި އަނިޔާވެފައި ވަނީ އޭނާގެ ތިން އަހަރުގެ ދަރިފުޅަށް ކަމަށެވެ.އޭނާ ބުނިގޮތުގައި، ދަރިފުޅު ގައިގާ ސައިކަލުން ޖެހުނީ ހިތަދޫ ބޮޑު މަގުގައި، ދަރިފުޅު ބޯޅައެއް ހިފައިގެން އައި މަގުމަތީގައި ބާރަށް ދުއްވާފައި އައި ސައިކަލެއް ކޮންޓްރޯލް ނުވެ ޖެހިގެން ކަމަށެވެ.\nއެކްސިޑެންޓްގައި އަނިޔާ ލިބުނު އަމާލް\n"ވީގޮތަކީ އަންހެނުން އޭނާ ގޮވައިގެން ގޮއްސަ ހިތަދޫ ބޮޑު މަގުގައި ހިތަދޫ ސްކޫލަށް ވުރެ އެކޮޅުގައި /ތާރު ނާޅާ އިންނަ ސަރަހައްދުގައި/ސައިކަލަށް ޕެޓްރޯލް އަޅަން ވެގެން އޭނާ ހުރީ ދަރިފުޅު ކައިރީގައި ބަހައްޓައިގެން. ހުއްޓާ ބޯޅައެއް ފެނިގެން މަޑުމަޑުން ދިޔައީ ބޯޅަ ނަގަން ވެގެން، ބޯޅަ ނަގައިގެން އޭނާ ހިނގާފައި އައީ. އަސްލު ސައިކަލުގެ އިން މީހާއަށް ފެންނާނެ ދޯ ކުއްޖާވެސް މަގުގައި އުޅޭތަން، އެކަމަކު ވީ އެއްޗަކީ އޭނާ/ދުއްވަން އިން މީހާއަށް/ސައިކަލް ކޮންޓްރޯލް ނުވެ ގޮސް ދަރިފުޅުގެ ގައިގަ ޖެހުނީ". ޝަމީމް ބުުންޏެވެ.\nޝަމީމް ބުނީ، ސައިކަލް ދުއްވަން އިނީ 18 އަހަރު ނުވާ ކުޑަކުއްޖެއް ކަމަށް މައުލޫމާތު ލިބޭ ކަަމަށެވެ.\n"އައި ބާރުމިނުގައި އައިސް ޖެހުނީ، އެކަމަކު އޭނާ ބްރޭކްވެސް ޖެއްސި، ކޮންޓްރޯލް ނުވެގެން އައިސް ޖެހުނީ. ސައިކަލު ދަށުވެފައި ކުއްޖާ އޮތީ ޖެހުނު ގޮތަށް ވެއްޓިގެން ގޮސް". ޝަމީމް ބުންޏެވެ.\nއަމާލްގެ މޫނުމައްޗާއި އަނގަމަތީގެ ހަތަރު ތަނަކުން ވަނީ ފަޅައިގެން ގޮސްފައެވެ. އެހެންވެ ރޭގެ ވަގުތެއްގައި ހޭނައްތާފައި ބާއްވައިގެން ވަނީ އެ ތަންތަން ފަހާފައެވެ. އަދި ހަށިގަނޑުގެ ބައެއް ތަންތަން މަށައިގެން ގޮސްފައިވާކަމަށް އޭނާ ބުންޏެވެ. އަދި އަމާލް ވަރަށް ބޮޑަށް ބޮލުގަ ރިއްސާތީ އުޅޭއިރު، ބޮލުގެ ބައެއް ތަންތަނުން ދުޅަވެފައިވާކަމަށް އަމާލްގެ ބައްޕަ ބުންޏެވެ.\nއަމާލް މާލެ ފޮނުވާލުގެ މަސައްކަތްތައް ކުރަމުން ދަނީ ސީޓީ ސްކޭންއެއް ހައްދާށެވެ. އިތުރަށް ޝަމީމް ބުނިގޮތުގައި، އެކްސިޑެންޓަށް ފަހު ސައިކަލް ދުއްވަން އިން ކުއްޖާ ނުވެސް ފެނެއެވެ. އަދި ފުލުހުން އައިސް ބަޔާން ނަގާފައިވާކަމަށްވެސް ޝަމީމް ބުންޏެވެ.\nމި އެކްސިޑެންޓް ހިނގި ސަރަހައްދަކީ އާއްމުކޮށް ކުޑަކުދިންވެސް ބޭރަށް ނުކުމެ އުޅޭ ސަރަހައްދެކެވެ.\n"އަސްލު ބޮޑު މަގެއްގައި ބަލާލާއިގެން އައިނަމަ ކުއްޖާއާ ހަމައަށް އަންނައިރު ހުންނާނީ ކޮންޓްރޯލްވެފައި. ބޮޑުމަގެއްގައި ބަލާނުލާ އައިސް އެގޮތަށް ޖެހުނީމަ ދެރަވާނެ ދޯ، އޭނާއަށް އެއްވެސް ގެއްލުމެއް ނެތް ދޯ، އަހަރުމެންނަށް ދޯ ހުރިހާ ގެއްލުމެއް ލިބުނީ". އޭނާ ބުންޏެވެ.\nމި އެކްސިޑެންޓްގެ އިތުރުން އައްޑޫ ސިޓީގައި އިތުރު އެކްސިޑެންޓެއް އިއްޔެވަނީ ހިނގާފައެވެ. އެ އެކްސިޑެންޓްގައި އަނިޔާވި ހަ އަހަރުގެ ކުއްޖާ ހެލިކަޕްޓަރުގައި ވަނީ މާލެ ގެނެސްފައެވެ. އަދި އެ ކުއްޖާއަށް އައިޖީއެމްއެޗްގައި ދަނީ ފަރުވާދެމުންނެވެ.\nމިފަދަ އެކްސިޑެންޓްތައް އާއްމުކޮށް ހިނގަން މެދުވެރިވަނީ ބަލާނުލާ ސައިކަލް ދުއްވާތީ އާއި މަގުމަތީގައި އުޅޭއިރު މަގަށް ދޭން ޖެހޭ ވަރުގެ ސަމާލުކަން ނުދީ މަގުމަތީގައި އުޅުމުގެ ސަބަބުންނެވެ. އަދި ބައެއް ފަހަރު ސްޕީޑް ލިމިޓަށްވުރެ ބާރަށް ސައިކަލު ދުއްވުމުގެ ސަބަބުން ސައިކަލް ކޮންޓްރޯލްނުވެ މިފަދަ އެކްސިޑެންޓްތައް ހިނގަން މެދުވެރިވެއެވެ.\nދުއްވާ އެއްޗެހި ދުއްވާ މީހުންނާއި، މަގަށް ދޭން ޖެހޭ ސަމާލުކަން ދިނުމަށް އަބަދުވެސް ފުލުހުންނާއި، ޓްރާންސްޕޯޓް އޮތޯރިޓީންވެސް އިރުޝާދު ދެމުން ގެންދެއެވެ. އަދި މަގުމަތީގައި ކުޑަކުދިން އުޅޭއިރު، އެ ކުދިންނަށް ހާއްސަ ސަމާލުކަމެއް ދިނުން މުހިންމެވެ.\nއައްޑޫގައި ނުރައްކާތެރި އެކްސިޑެންޓެއް ހިނގާ ތިން މީހަކަަށް އަނިޔާވެއްޖެ\nފެބުރުއަރީ 9, 2019 18:23\nހިތަދޫގައި އާއްމުކޮށް ބާރަށް ދުއްވައި އުޅެނީ5ވަރަކަށް ޒުވާނުން. ޢެއީ ކޮންބައެއްކަން ފުލުހުންނަށް ރަނގަޅަށް އިގޭނެ. އެމީހުން ޗެކެއްވެސް ނުކުރާނެ. ނަމަވެސް އެމީހުން ބުނީމާ ބިރުން މަޑުކުރާނެހެން ހީވާ މަޑުމޑުން ދުއްވާ ހުރިހާ މީހުން ޗެކް ކުރާނެ.\nފެބުރުއަރީ 9, 2019 18:26\nތިޔަފަދަ މީހުން ބޮޑެތި އަދަދުން ޖުރްމަނާ ކުރަންވީ ނުދައްކައިފިނަމަ ބަންދު ކުރަންވީ ލައިސަންސް ކެންސަލް ކުރިޔަސް ވާކަމެއް ހަރާން ލައިސަންސް ނެތިވެސް ދުއްވަނީ\nފެބުރުއަރީ 9, 2019 21:06\nގަވާއިދާއި ޚިލާފަށް ދުއްވައިގެން އަހަރެންގެ ދަރިޔަކަށް މިވަރުކުރި މީހަކަށް ހަމަ މިވަރު ކޮށްލާނަން. މިހެން ބުނަންމިޖެހެނީ ފުލުހުންނަށް ތަކުރާރުކޮށް ތިގޮތަށް އުޅޭމީހުންނަށް ފިޔަވަޅެއް އަޅައި ނުދެވޭތީ.\nފެބުރުއަރީ 9, 2019 19:04\nއަވަސް ޝިފާޔަކަށް އެދެން! ދުއްވި މީހާއާއި ކުއްޖާގެ މަންމަގެ އިހުމާލުވެސް މީގައެބަވޭ!\nހާމަ ކުރަން ނޭދެން\nފެބުރުއަރީ 10, 2019 22:19\nއަޅުގަނޑު ތިބޭފުޅާ ބުނުއްވި ވާހަކަ އަށް ހަމަ ތާއީދު\nފެބުރުއަރީ 9, 2019 19:21\nފެބުރުއަރީ 9, 2019 19:30\nVarah derakameh thee Amaal ah avas shifaa akah eydhen\nފެބުރުއަރީ 9, 2019 19:41\nޢާއްމު ގޮތެއްގައި ބާރަށް ދުއްވާ ޒުވާން ކުދިންގެ ސްޕީޑް މަޑު ކުރެވޭނެ ކޮންމެވެސް ގޮތެއް ހޯދިގެން ޙައްލުވާނީ\nފެބުރުއަރީ 9, 2019 20:12\nޕާޓޭމެން ދެކެ ބޮރުގަންނަ ފުފުލުހުންގެ ބަދަލުގައި ތަންކޮޅެއް ހަރުދަނާ ބަޔަކު އައްޑޫ ފުލުހުގައި ތިބެންޖެހޭ\nފެބުރުއަރީ 9, 2019 20:30\nފުލުހުންނަށް ކީއްވެގެންތަ ބާރު ސްޕީޑުގައި ގަވައިދާ ހިލާފަށް ދުއްވާ މީހުން ނާތުވަނީ. ކީކުރަ ބައެއްތަ ފުލުހުން އެއީ. ސައިކަލާ ވޭން ދީފަ ކުޅޭން ދައުލަތުން ރައްޔިތުންގެ ފައިސާ ދީފަ. ބަހައްޓާ ބައެއް ތޯ. ކިހާ ދެރަކަމެއް މީ.\nގަވާއިދާ ހިލާފުވާ ފަރާތްތައް ޖޫރިމަނާކޮށް ހަރުކަށި ފިޔަވަޅު އަޅާ!\nފެބުރުއަރީ 9, 2019 21:20\nނަހުލާ ދެން ބުނޭ މަގުމަތީގަ ހިނގާފަ އުޅޭމީހުންވެސް ހެލްމެޓް އަޅާށޭ. މަޖުބޫރޭ. އެއީ ކަމަނާފާނު މިވީހާތަނަށް ޓްރެފިކް މައްސަލަތައް ހައްލުކުރަން އުޅޭގޮތަކީ، އަނިޔާ ލިބޭ މީހާ ސަލާމަތް ހޯދަންވީ. އަނިޔާދޭ މީހާ ބޭނުންގޮތަކަށް އުޅެންވީ\nފެބުރުއަރީ 9, 2019 21:39\nޓްރެފިކް ފެއިލް.. ސޭޓު އަންހެނުން ފެއިލް... ސަރުކާރުވެސް ފެއިލް\nފެބުރުއަރީ 10, 2019 00:29\nބާރަށް ދުއްވުމާއި ރޭސްޖެހުމާއި ވާދައަށް ދުއްވިމާއި ގޮތް ދައްކަން ދުއްވުން ފަދަ ދުއްވުން ތަކަަކީ މަނާ ދުއްވުން ކަމުގައި ހަދަން ޖެހޭ އެބަ.\nފެބުރުއަރީ 10, 2019 00:39\nހަމައެކަނި ދުއްވި މީހާ މީގެއިން ކުއްވެރި ނުކުރޭ، ދަރިފުޅުގެ ބައްޕަ. ތީގެއެބަވޭ ތިބޭފުޅުންގެ އިޙްމާލު ވަރަށް ބޮޑަށް\nފެބުރުއަރީ 10, 2019 02:13\nގަވައިދުން ކަން ކުރޭތޯ ބަލަން ބޮޑު މުސާރަ ދީފަ ތިބޭ މީހުން އެމީހުންގެ ވާޖިބު އަދ\nފެބުރުއަރީ 10, 2019 02:20\nބޮަޑު މުސާރަ ދީފަ ގަވައިދުން ކަންކުރޭތޯ ބަލަން ބައިތިއްބާފަ ތިބޭާ މީހުން ވާޖިބަށް އިހުމާލުވާނަމަ އަދި ތިޔަށްވުރެ ބޮޑެތި ގެއްލުންވެސް ވާނެ ގައުމުގެ ހާލަތު ކީއްދޯ ކުރާނީ ...މަތްﷲ އަމާލް އަށް އަވަސް ސިފާއެއް ދެއްވުން އެދެން\nސައިކަލު ތަކުގަ އެހާ ބާރަށް ދުއްވޭޭ ގޮތަށް ހުންނަނީ ކީއްވެ؟ ސްޕީޑް ލި ލިމިޓެއްލާފަ ނުވަތަ ވަ ކި ވަރަކުން މަތިން ދުއްވޭގޮތް ޑިސްއޭބަލް ކުރެވޭގޮތެއް ނީނދޭތަ؟\nފެބުރުއަރީ 10, 2019 09:46\nބާރު ސްޕީޑްގައި ދުއްވުމަކީ ނުރައްކާތެރިކަމެއް. ޢެކަމަކު މި ހާދިސާގަ ސައިކަލް ދުއްވި މީހާ އެކަނި ކުއްވެރި ކޮށްގެން ފުއްދާލެވޭކަށް ނެތް. ދަރިފުޅު މަގަށް ދޫކޮށްލެވިގެން ނުވާނެ. ބެލެނިވެރިޔާގެ އިހުމާލުވެސް އޮތް ކަމަށް ބައްޕަގެ ވާކައިން ވަރަށް ރަނގަޅަށް އެނގޭ.\nފެބުރުއަރީ 11, 2019 08:37\nފުލުހުން ކަމަކީރަނގަޅަށް އުޅޭމީހުން ހިފަހައްޓާ ސުވާލުކުރުން. ތިޔަ ނުލަފާގްރޫޕް އޮންނަނީ ފުލުހުންނާ ގުޅިފަ. ރައްޔިތުންގެ ސަލާމަތާރައްކާތެރިކަން ކަށަވަރުކޮށްނުދީ މުސާރަނަގައިގެން ގޭގަތިބޭބައެއް ފުލުހުންނަކީ. މިހާރުވެސް ފެންނާނެ ބާރުބާރަށް ޒިގްޒިގްލައްވާލަ ދާ ޒުވާނުން. ނުހުއްޓުވާނެއެކަމަކު ފެންނަކަމަސްވެސް ހަދާނުލާނެ.\nފެބުރުއަރީ 11, 2019 10:47\nއަހަރެން ބުނަން އޮތީ ސާފުކޮށް ޑިމޮކުރަސީ އާއި ހިލާފު އުސޫލެއްގެ ވާހަކަ...އެހެނަސް ހައްލު އޮތީ ހަމަ އެކަނި މިގޮތުގަކަން ތާރީހުން ހެކި ލިބޭ....\n" ކަމެއް ހައްލު ކުރަން އެދޭ ނަމަ އެކަމެއް އުފެދުނު އަސްލު ފުރަތަމަވެސް ޖެހޭނީ ނައްތާލަން...." މިހެން ބުނާ އިރުވެސް އެނގޭ މީ މި ޑިމޮކުރަސީ ގެ މޮޔަ ގެރިތަށް ނުކުރާނެ ކަމެއްކަން.....\nއިމްތިޔާޒް ފަހުމީ މޫނަށް މޮޅު ރަތް ކުލަ އަރުވާފަ އަޑަށް ބާރުލާފަ ތިމަންނަ މިއުޅެނީ ޖުޑީޝިއަރީ އިސްލާހު ކުރާށޭ ބުނަޏަކަސް އަދި ނުވާނެ އެއުޅެނީ އިސްލާހު ކުރަން ކަމަކަށް...އޭނާ ބުނި ގޮތުން ިމިގައުމުގައި އިންސާފު ނުހޯދެނީ ޖުޑީޝިއަރީ ފަސާދަވެފަ އޮތުމުންނޭ...އެހެންވީމަ ޖުޑީޝިއަޜީ ބާއްވާފަ ގާނޫނު ބަދަލު ކުރާށޭ....މިހެންވެގެން ހޯދޭނެ ހައްލެއްކޮބާ...؟ މި ވަރުގެ ނާގާބިލް ބަޔަކާ ވެރިކަން ހަވާލުކޮށްފަ ކަންކަން ހައްލު ނުވީމަ ދެން ތިބެ ކޮށް ނުގޮވުން ރީތި ވާނީ އަސްލު\nގަވާއިދާޚިލާފަށްބާރަށްދުއްވައިގެން މިވަރުގެއަނިޔާއެއްކުޑަކުއްޖަކަށްލިބުމާުގުޅިގެން ވަރަށްހިތާމަކުރަންމިއަނިޔާރަގަޅުކުރުމަށް ވަރަށްބޮޑުޚަރަދުކުރަންޖެހޭނެ ޚަރަދުކުރަން ފައިސާހޯދަންވީ ބާރަށްސައިކަލް ދުއްވައިގެން ކޮންޓްރޯލްނުވެ މިކުއްޖާގައި ސައިކަލްޖެހެން މެދުވެރިވިމީހާގެފަރާތުން އަހަރެންގެކުއްޖެއްނަމަ ދައުވާކުރާނަން މިގެއްލުމަށްމައިންބަފައިން ނުވަތަ ސަރުކާރުގެ ފަރާތަކުން ކުއްޖާއަށްލިބުނުއަނިޔާރަގަޅުކުރުމަށް ޚަރަދުކުރުންމިއީ މިފަދަނުބަލައި ބާރަށްދުއްވާ ފަރާތަށްދެވޭ ހިތްވަރެއްމިކަރަދުކުރަން އެންމެއެކަށީގެންވަނީ ބެލުމެއްނެތި ބާރަށްދުއްވިފަރާތް އެހެންނޫނީ މިކަމުން މިފަރާތަށްލިބުނުގެއްލުމެއްކޮބާ؟\nހުރިހާގެއްލުމަކާ ހިތާމައެއް ކުށެއްނެތްފަރާތަަކށް މިއީ ރަގަޅުގޮތެއްތޯ؟\nފެބުރުއަރީ 11, 2019 12:10\nމީ ކިހާ ބޮޑުވެއްޖެކަމެއް .. ހަމަ އެހާބާރަށް ނުދުއްވައެއް ނުވޭތަ؟ ކޯނޗެއް ނުލިބިގެންތަ އެހާ ބާރަށް ދުއްވަނީ\nފެބުރުއަރީ 17, 2019 09:47\nއާއިލާއިން މިކަން ކުރި ފަރާތުގެ އަތުން ބޭސްފަރުވާއަށް ޙަރަދުވާ ފައިސާ އަނބުރާ ހޯދުމަށް ކޯޓަށް މައްސަލަ ފައިލް ކުރުމަށް ގޮވާލަން، ރާއްޖޭގެ ޤާނޫނީ ނިޒާމުގެ ތެރެއިން މިކަން ކުރެވެން އޮއްވާ ގިނަފަރާތް ތަކަށް މިކަން ނޭގި އޮތުމުން މި ފަދަ ކަން ކަން ޢާންމު ވަމުންދަނީ މީ ވަރަށް ދެރަ ކަން ކަން މި ކަން ކުރާ މީސް މީހުން ޒިންމާދާރު ކުރުވަން އެބަ ޖެހޭ!


Tonga ah Sunami eh Araifi, Ithuru Raalhegge Inzaaru Dheefi ޓޮންގާއަށް ސުނާމީއެއް އަރައިފި، އިތުރު ރާޅެއްގެ އިންޒާރުވަނީ ދީފައި – Huvadhoo News Tonga ah Sunami eh Araifi, Ithuru Raalhegge Inzaaru Dheefi Huvadhoo News\nޓޮންގާއަށް ސުނާމީއެއް އަރައިފި، އިތުރު ރާޅެއްގެ އިންޒާރުވަނީ ދީފައި\nކަނޑުގެ އަޑީގެ އަލިފާން ފަރުބަދައެއް ކަަމަށްވާ ހަންގާ ޓޮންގާ ހަންގާ ހާއަޕާއީ އަލިފާން ފަރުބަދަ ގޮވުމުގެ ސަބަބުން ޓޮންގާއަށް މިއަދު ސުނާމީއެއް އަރައިފިއެވެ.\nކުރިޔަށް އޮތް ހަގަޑިއިރުތެރޭ އިތުރު ރާޅެއް އަރާފާނެކަމުގެ އިންޒާރު އެޤައުމަށް ވަނީ ދީފައެވެ.\nރިޕޯޓްތައް ބުނާގޮތުގައި ޓޮންގާގެ ރަށްތަކަށް އެރި ރާޅުގެ އުސްމިނުގައި 2.7 ފޫޓް ހުއްޓެވެ. ރިޕޯޓްތައް ބުނާގޮތުން ސުނާމީ އެރި ރަށްތަކުގެ މުއާސަލާތީ ޚިދުމަތްތައް މިވަގުތު ވަނީ މެދުކެނޑިފައެވެ. ސުނާމީގެ ސަބަބުން ރަށްތަކަށް ލިބުނު ގެއްލުން ކަމާއިބެހޭ އިދާރާތަކުން މިހާރު ދަނީ ބަލަމުންނެވެ.\nފިޖީ އަދި ނިއުޒީލެންޑުގެ އަވަށްތަކަށް ސުނާމީގެ އަސަރުކޮށްފާނެތީ އެސަރަހައްދުގައި ދިރިއުޅޭ މީހުން ރައްކާތެރި ސަރަހައްދަކަށް ބަދަލުކުރުމަށް ނިއުޒީލެންޑް ނޭޝަނަލް އެމަޖެންސީ މެނޭޖްމަންޓް އެޖެންސީން ވަނީ އަންގާފައެވެ.\nކަނޑުއަޑީގައި ހުރި މިއަލިފާން ފަރުބަދަ ގޮވާފައިވަނީ އިއްޔެގެ ވަގުތެއްގައެވެ.\nރާއްޖޭގެ ރިޒާވް ހުސްވެ، ދަރަނި ނުދެއްކިދާނެ ކަމުގެ އިންޒާރު!


Islaam Dheenuge Adhuhvunge Vaagi Hoadhaigen Raahjjein Islaam Dheen Fohelumuge Masahkai Dhanee Kuramun - Huthuba - Vaguthu\nއަދުއްވުންގެ ވާގި ހޯދައިގެން ރާއްޖެއިން އިސްލާމް ދީން ފޮހެލުމުގެ މަސައްކަތް ކުރޭ - ހުތުބާ\nއިސްލާމްދީނުގެ އަދުއްވުންގެ ވާގި ހޯދައިގެން ރާއްޖޭއިން އިސްލާމްދީން ފޮހެލަން މަސައްކަތް ކުރަމުން އަންނަ ކަމުގައި މިއަދުގެ ހުތުބާގައި ބުނެފިއެވެ.\nއެގޮތުން ހުތުބާގައި ބުނީ ރާއްޖެއިން އިސްލާމްދީން ފޮހެލުމަށް އިއްޔެ މަސައްކަތްކުރި ގޮތަށް މިއަދުވެސް އެމަސައްކަތް އެބަ ކުރާކަމަށާއި އެކަން ކުރަމުން އަންނަނީ އިސްލާމްދީނުގެ އަދާވާތްތެރިންގެ އެހީއާއި އެކުގައި ކަމަށެވެ.\n"ރާއްޖެއަކީ ސައްތައިން ސައްތަ މުސްލިމުގައުމެއްގެ ގޮތުގައި ދެމި އޮތަނުދިނުމަށްޓަކައި އިއްޔަ މަސައްކަތްކުރި ގޮތަށް މިއަދުވެސް އެމަސައްކަތް އެބަ ކުރެއެވެ. މިއަދުވެސް އެމަސައްކަތްކުރަނީ އިސްލާމްދީނުގެ އަދާވާތްތެރިންގެ ވާގިވެރިކަމާއި މަދަދު ހޯދައިގެންނެވެ" ހުތުބާގައި ބުނެފައިވެއެވެ.\nއަދި މާތްﷲ އަށް ތަޤުވާވެރިވުމަކީ ސިއްރާއި ފާޅުގައި އެކަލާނގެ ނިއުމަތްތަކަށް ޝުކުރުވެރިވުން ކަމަށާއި މާތްﷲއަށް ޝުކުރުވެރިވުމަކީ ރިޒުގުދެއްވުމުގެ ސަބަބެއް ކަމުގައިވެސް ހުތުބާގައި ބުނެފައިވެއެވެ.\n"މާތްﷲ ވަހީކުރައްވާފައިވެއެވެ. "އަދި ތިޔަބައިމީހުންގެ ވެރިރަސްކަލާނގެ އެންގެވި ހިނދު ހަނދުމަކުރާށެވެ! ކަމަށަވަރުން ތިޔަބައިމީހުން ޝުކުރު ކޮށްފިނަމަ ، ހަމަކަށަވަރުން ތިމަންެރަސްކަލާނގެ ތިޔަބައިމީހުންނަށް އިތުރުކޮށްދެއްވާ ހުށީމެވެ. އަދި ތިޔަބައިމީހުން ޝުކުރު ނުކޮށް ކާފިރުވެއްޖެ ނަމަ ދަންނާށެވެ. ހަމަކަށަވަރުން ތިމަންރަސްކަލާނގެ އަޒާބު ގަދަފަދަވެގެންވާކަން ކަށަވަރެވެ"\nއަދި މާތްﷲ ދެއްވި ނިއުމަތްތަކަކީ ގުނައި އަދަދު ކުރެވޭނެ އެއްޗެއް ނޫން ކަމަށާއި އޭގެތެރޭގައި ފެންނަ ނިއުމަތްތަކާއި ނުފެންނަ ނިއުމަތްތަށް ވާކަމަށް ހުތުބާގައި ވަނީ ބުނެފައެވެ.\n.މާތްﷲ ވަހީކުރައްވާފައިވެއެވެ. "ﷲ ނިއުމަތްތަށް ތިޔަބައިމީހުން ގުނާނަމަ، ތިޔަބައިމީހުންނަށް އެނިއުމަޓްތަށް އަދަދުނުކުރެވޭހުށްޓެވެ. ހަމަކަށަވަރުން އިންސާނާއަކީ އަނިޔާވެރިވުން ބޮޑު، އަދި ޝުކުރުކުރުން ނެތް މީހެކެވެ"\nމީގެ އިތުރުން އެންމެ މަތިވެރި ނިއުމަތަކީ އިސްލާމްކަމުގެ ނިއުމަތްކަމުގައި ހުތުބާގައި ބުނެފައިވެއެވެ.\n"މާތްﷲ އަޅުގަނޑުމެންނަށް ގިނަގުނަ ނިއުމަތްތަކެއް ދެއްވާފައިވެއެވެ. އޭގެތެރޭގައި ހިމެނޭ އެންމެ މުހިންމު ނިއުމަތަކީ އިސްލާމްކަމުގެ ނިއުމަތެވެ. މީގެ 900 އަހަރުކުރިން މާތްﷲ ވަނީ އަޅުގަނޑުމެންނަށް އިސްލާމްދީނުގެ ހިދާޔަތް ދައްކަވައި އެކަލާނގެއަށް އީމާންވާ މުސްލިމުން ކަމުގައި ލައްވާފައެވެ"\nއަދި އިންސާނުންނަށް ދެއްވި ނިއުމަތްތަކުގެ ތެރޭގައި ސިއްހަތާއި ހުސްވަގުތު ހިމެނޭ ކަމަށާއި އެ ދެ ނިއުމަތަކީ އިންސާނުން ފަރުވާ ކުޑަކުރާ ދެ ނިއުމަތެއް ކަމަށް ތުބާގައި ވަނީ ބުނެފައެވެ\nރަސޫލާ ހަދީޡް ކުރައްވާފައިވެއެވެ. "މީސްތަކުންގެ ތެރެއިން ގިނަ ބަޔަކު ފަރުވާކުޑަކުރާ ދެނިއުމަތެއް ވެއެވެ. އެއީ ސިއްހަތާއި ހުސްވަގުތެވެ."\nއަދި ނިއުމަތްތައް ހާލާކުވެ ބީވެގެންދަނީ އެނިއުމަތްތައް ދެއްވި ފަރާތަށް ހަރާންކޯރުވުމުން ކަމުގައި ހުތުބާގައިވަނީ ބުނެފައެވެ.\nމާތްﷲ ވަހީކުރައްވާފައިވެއެވެ. "ރަށްތަކުގެ އަހުލުވެރިން، އީމާންވެ ތަޤުވާވެރިވިނަމަ، ހަމަކަށަވަރުން އުނޑުންނާއި ބިމުން، ތިމަންރަސްކަލާނގެ އެއުރެންގެ މަށްޗަށް ބަރަކާތުގެ މަގުތަށް ހުޅުއްވައި ދެއްވީމުހެވެ. އެހެނެއްކަމަކު އެއުރެން ދޮގު ކުރޫއެވެ. ދެން އެއުރެން ހޯދައި އުޅުނު އަމަލުތަކަށްޓަކައި ތިމަން ރަސްކަލާނގެ (ކޯފާގެ އަޒާބުން) އެއުރެން ހިއްޕެވީމެވެ."\nހުތުބާގައި ވަނީ މާތްﷲ ދެއްވި ނިއުމަތްތަކަށް ޝުކުރުވެރިވުމަށް އަދި އެ ނިއުމަތްތަކާއި މެދުގައި ރައްކާތެރިވުމަށް އެންމެހާ މީސްތަކުންނަށް ވަސިއްޔަތް ކޮށްފައެވެ.\nބުއްދީގެ ބޭނުން ހެޔޮ ގޮތުގައި ނުހިފާ މީހާގެ އެތައް ކަމެއް އުނިވޭ: ޚުތުބާ\nއޮކްޓޯބަރ 12, 2018 19:09\nމީހުން ދިރިއުޅޭ ރަށްރަށުގައި ގެސްޓްހައުސް ވިޔަފާރި ހިންގުމުގެ ތެރޭގައި މިކުރެވޭ ކަންކަމަށް އިޝާރާތް ކުރެވިދާނެއެވެ. ފަށާ ތަޢުލީމުގެ މަރްޙަލާގައި ދެވޭ ތަރުބިއްޔަތު އޮޅުންފިލުވައި ބަދަލުކޮށް ލެވިދާނެއެވެ. ނުރަނގަޅު އާދަތައް މުޖުތަޢުގައި ހަރުލާ މިންވަރު ހޯދިދާނެއެވެ. ލާދީނީ ފިކުރުތައް އަށަގަންނަމުންދާ ގޮތުގެ މިސާލުތައް ނެރެ ހާމަކޮށްލެވޭނެއެވެ. އެހެންނަމަވެސް، ފަރުދީ ޒިންމާއެއް އަދާކުރަންޖެހޭ ޙާލަތުގައި އެއްވެސް ކަމެއް ނުކޮށް ދެއަތް އުރާލައިގެން އެއްވެސް މީހަކަށް ނުހުރެވޭނެއެވެ. ދަރިން ކިލާހުން އައުމަށްފަހު، ކުރާކަންތައްތަކާއި އުޅޭގޮތް މައިންބަފައިންނަށް އެނގެއެވެ. ޒުވާން ޢުމުރުފުރާގެ ކުދިން ގެއިންބޭރުގައި އުޅެމުން ގެންދާގޮތުގެ މަޢުލޫމާތު މުޖުތަމަޢުގައި ލިބެންހުރެއެވެ. ނޭދެވޭ ކަންތައްތަކާއި އެދެވޭ ކަންތައްތައް ދަންނަމީހުން މަދެއްނޫނެވެ.\nއޮކްޓޯބަރ 12, 2018 19:29\nހިތާމަކުރަން. މިއަދުމިރާއްޖޭގަ މުސްލިމްނަންބޯޑު އަޅުވައިގެން މުސްލިމުންގެނަމުގަ އުޅޭ ގިނަމީހުންނަކީ އެނިއުމަތް ލޮލައްފެންނަން ނެތުމުންނާއި ޣާފިލް ކަމުގަ ތިބެދިރިއުޅެމުންދާބައެއް. ހަމައެއާއެކު މިއަދާހަމައަށް މިގައުމު ވާސިލްވެވިފާމިވަނީޝައްކެއްވެސްނެތްގޮތުގާ މާތްﷲގެވާގިފުޅާރަހުމަތަފުޅުން ހައްގުގޮތުގާ އިސްލާމްދީނުގެ އަގީދާގައި ހިފަހައްޓާ ވަރުަގަދަ އަށް އެދީނައްލޯބިކުރާދިވެހިންތިބިކަމުން . ފާހަގަކޮށްލަންޖެހޭ މުހިންމުކަމަކީ ހަމަޔަގީނުންވެސް އެކަލާންގެހަތްއުޑުމަތިން ބާއްވާލެއްވި ކީރިތިގުރްއާނުގަ އަނގަވާފައިވާފަދައިން ކާފިރުތަކުން ދުވަހަކުވެސް ތިޔަބައިމީހުންގެމައްޗައް ހެވެއްނޭދޭނެ އަދިއެބައިމީހުން ތިޔަބައިމީހުން ައް ހިތްހަލާލެއްނުމެވާނެއެވެ. ނަމަވެސް މިއަދު މިގައުމުއަށް އެބައިމީހުންގެޑިމޮކްރަސީ ފައްތާ އިސްލާމީ ވަހުދަތު ނައްތާލުމުގަ އަތުކުރިއޮޅާލައިގެންތިބިދިވެހި މުސްލިމްމައިންބަފައިންގެ ދިވެހިން ތިބިކަމީ ހިތްދަތިހިތާމަހުރިކަމެއް. އެބައިމީހުންގެވާގިވެރިންގެގޮތުގަ މިއަދުތިބި ދިވެހިން އެވަނީ ފައިސާއާއި ދުނިޔޭގެ ދަހިވެތިކަމުގާޖެހި މުޅިންއަވދިވެފަ. މުލިންވާވަދެފަ. އެންމެދެރައީ މިދެންނެވި މީހުންގެފަސްބައިގަ އެލުވިފާތިބި އެކިއުމުރުފުރާގެ ދެޖިންސުގެރައްޔިތުން މިވާންއުޅެގޮތާއިމެދު ކުޑަވެސްވިސްނާލުމެއްނެތި ދަނީކިޔާހާ ލަވައަކަށް ނަށާ އަތްޖަހަމުން އުފަލުންފޮޅެމުން. . އުމުރުން 23 އަހަރުގެ އަޅުގަނޑު، 70 އަހަރުގެ މުސްކުޅިއުމުރުގެ ދިވެހިރައްޔިތަކު ބުނިބަސްއަޑުިއވުމުން ގައިންހީބިނަގައިގެންދިޔަ .(އެމީހުން ފައްޅިއަޅާގެންއުޅެފާނެނު! އަހަރުމެން އަހަރެމެންގެ ގޮތުގާތިބީމައެނިމުނީ)\nއެދުވަހު ހިތަވެރިވި “ އަޅުގަނޑުގެ މިއުމުރުގެ ދެންތިބީން ނައްބުނެދޭނީކިހިނެއްބާ؟ މިފަސާދައިން ސަލާމަތް ކުރެވެންއޮތްހުރިހާމަގެއް މިދަނީބަންދުވަމުން. ވައްﷲޢަޢްލަމް.\nއޮކްޓޯބަރ 12, 2018 21:20\nބަލައޭތް މިހިރަ ސީރަކް މޮންޑާ. ކަލޯ އިސްލާމް ދީން ޤަބޫލްކޮށްގެން ތިޔަހުރީ ހަމަ އެކަނި ޔާމީނަށްޓަކަ ދޯ. އިސްލާމްދީން އެއީ އަހަރެމެން އެންމެ އުފަންވި ދީން. އެއި ދިވެހިން މިހަރުމިތިބަ މީހުން ހޯދި ދީނެއްނޫން. އަހަރެމެން އުފަންވީވެސްއެދީނަށް. މަރުވާނީވެސް ހަމަ އެދީން މަތީގާ. ޔާމީނެއް، ޓިނެއް ވަހުތާނެއް، ކާސިމެއް އައްނިޔެއް އިިބޫ އެއް މަހުޖަމެއް އެހެން މީހެއް ކިޔާނެ ކަމެއްނެތް. ކޮންމެ މީހަކު އައިސް ކޮންމެ ފަދަ ވެރިކަމެއް ކުރިޔަސް އިސްލާމްދީނެއް މިގައުމަކުން ނުފޮހެވޭނެ. ބަދަލެއްވެސް ނުކުރެވޭނެ. އެކަމަކު ވާނެ ގޮތަކީ ބޭރުފުށު ދަޅާދައްކާ އިސްލާމުން ޢަގީދާ ބަލިކަށީމީހުންނަށް އަންނަ ބަދަލެއްވިއްޔާ އަންނާނީ\nއޮކްޓޯބަރ 12, 2018 19:34\nއޮކްޓޯބަރ 12, 2018 19:40\nހުކުރު ޚުޠުބާ ވެސް ވަރަށް އެބަ ސިޔާސީ ވޭ ތިކަން ތިގޮތަށް ނުކުރައްވާ ޕޯޗްގީޒުން ނަށް ތިކަން ވިތޯ؟ އަމުދުން މިޒަމާނުގަ ނުވާނެ ރައްޔަތުންގެ ބޮލަށް ޗިޕު ޖަހަން ނޫޅޭ\nއޮކްޓޯބަރ 12, 2018 21:46\nސިޔާސީ ފިކުރަކީ އަޖައިބެއްކަހަލަ އެއްޗެއް! އޭތިގައި ޖެހިއްޖިއްޔާ އިބިލީހަކީވެސް ސިޔާސީއެއްޗެއް! ޚުޠުބާގައި އިބިލީހަށް ކިޔަމަންނުވާށޭ ބުންޏަސް ބުނާނެ ޚުޠުބާވެސް ސިޔާސީވެއްޖެއޭ!\nއޮކްޓޯބަރ 12, 2018 23:30\nތި ބޭފުޅާއަށް ފަހަރުގަ ނޭނގެނީކަންނޭނގެ އަސްލު ތާރީޚު. ޕޯޗުގީޒުންނަށް އެކަންވި. ގަދަކަމުން މީހުންގެ އަނގަޔަށް ރާ އަޅައި، އަންހެނުންގެ ޢިއްފަތް ފޭރި، ނަސާރާދީނަށް މަޖުބޫރުން ނަމަވެސް މީހުން ބަދަލުކުރި. އެކަމަކު ﷲ ތަޢާލާގެ ރަޙުމަތުން 16 ނުވަތަ 17 އަހަރަށްފަހު ދިވެހިންގެ ތެރެއިން މުހައްމަދު ތަކުރުފާނުގެ ނަމުގައި މުޖާހިދަކު ފޮނުއްވަވާ އެބޭކަލުންގެ ޖިހާދުން މިތަނުން ޕޯޗުގީޒުން ފަހާލީ. މީ އަދި އެޒަމާނެއްނޫން. ކަންކަން ކުރަނީ ގަދަކަމުންނާއި ފިކުރީގޮތުން. މިހާރު މުހައްމަދު ތަކުރުފާނަކީ ޓެރަރިސްޓަކަށްވާނީ. ދުނިޔޭގެ ކަންކަން ހިނގާ ޚަަބަރު ނާހަމުތަ؟\nއޮކްޓޯބަރ 12, 2018 20:46\nތިޔައީކީ މިދުނިޔޭގާ އަލަކަށްކުރާ ކަމެއްނޫން. އަގީދާ ވަރުގަދައިއްޔާ ކޮބާ މައްސަލަޔަކީ! އިސްލާމްދީން ފަތުރަން އުޅޭ މީހުންވެސް މަދެއްނޫން. އެބަޔެއް ގަބޫލުކުރާދީނެއް އެބަޔަކު ފަތުރަން މަސައްކަތްކުރާނެ އެހެންނު.\nއޮކްޓޯބަރ 12, 2018 21:48\nހޭދެބައިވެފައި ހުރި މީހަކު "ބޯންވާނެޔޭ! ބޮވެންޖެހޭނެޔޭ!" ގޮވީ ޕޯޗުގީޒުން ރާއްޖެ އިސްތިޢުމާރުކޮށްގެން ތިއްބާދޯ! އެއީ އެ ބީތާ ލައްވާ ޕޯޗުގީޒުން ކުރުވިކަމެއްދޯ!\nއޮކްޓޯބަރ 12, 2018 23:44\nތިހެން ކިޔާލަ ކިޔާލަ ތިބޭތި.. ޙައްޤާއި ބާތިލު ހަމަހަމަ ވާނީ ކިހިނެއް؟ ދެން އާންމުންގެ ބޯ ކެވޭތޯ ބަލާތި އީމާންތެރިކަން ހުރިއްޔާ އޯކޭއޭ ކިޔާފަ. އެމީހަކު އުޅުމުގެ ދީނޭ ކިޔާފަ ތިކުރާ ކަންކަން އަހަރުމެންނަށް އެނގޭ. ޤުރުއާނުގަ އެއޮތީ ކާފަރުން ނުރުހޭނޭ އެމީހުން ފަދައިން އަހަރުމެން ނުވާހާ ހިނދަކު. ދުނިޔޭގަ ކަން ހިނގަނީ އެހެނަކުން ނޫންތަ؟ ބެލިންތަ އެންމެ ކުޑަމިނުން. މިދުނިޔޭގަ 60ހަކަށް އަހަރު އުޅެފަ ދާނީ ތިބުނާ ކާފަރުންގެ ގާތަށްތަ؟ މަރުވާނެކަމާ އެނބުރި ހެއްދެވި ފަރާތަށް ދާނެކަމާއި މަހުޝަރުކުރެއްވޭނެކަމާއި ޢަމަލުތަކުގެ ހިސާބު ބެއްލެވޭނެކަންކަން އެއީ ޝައްކެއްނެތް ކަންކަން.\nއޮކްޓޯބަރ 12, 2018 23:07\nހުކުރު ޙުތުބާވެސް ސިޔާސީ ވަނީބާ!\nއޮކްޓޯބަރ 12, 2018 23:48\nމާ ލަސްވެއްޖެ. ހުތުބާގަ ތިކަންކަން މީގެ ކުރިން ކީއްވެ ނުދެއްކީ؟ ތިމާވެށީގެ ދުވަހާ މުދައްރިސުންގެ ދުވަހުގެ ވާހަކަ އަދިވެސް ދައްކަ ދައްކާ ގައުމު ފަނާވާއިރު ތިބެންވީނުން އަދިވެސް. ބޭރުމީހުން ޚުތުބާ ތަރުޖަމާކޮށްގެން ބަލާތީވެ އެކަމާ ބިރުން ތިބެންވީނުން އަދިވެސް އަނގަ ހުޅުވާނުލާ.


Yaamin hunnevee aniyaaah kehtherive saabithu kamaa eku: Saeed\n"ޔާމީން ހުންނެވީ އަނިޔާއަށް ކެތްތެރިވެ ސާބިތުކަމާއެކު"\nކުރީގެ ރައީސް ޔާމީން އަދި ކުރީގެ މިނިސްޓަރު މުހައްމަދު ސައީދު --\nކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް ހުންނެވީ ކުރާ އަނިޔާތަކަށް ކެތްތެރިވެ ސާބިތުކަމާއެކު ކަމަށް ޕީއެންސީގެ ނާއިބް ރައީސް އަދި ރައީސް ޔާމީން ސަރުކާރުގެ އިކޮނޮމިކް މިނިސްޓަރު މުހައްމަދު ސައީދު ވިދާޅުވެއްޖެ އެވެ.\nސައީދު މިހެން ވިދާޅުވީ ރައީސް ޔާމީންގެ ވަކީލުންގެ ބައްދަލްވުމަށް މިިދިޔަ ބުދަ ދުވަހު ފުރުސަތު ދީފައިނުވާތީ އެކަމާއި ކަންބޮޑުވުން ފާޅުކުރައްވައެވެ. މީގެ ކުރިންވެސް އެކި ސަބަބުތައް މެދުވެރިކޮށް ވަކީލުންގެ ބައްދަލްވުމަށް ތަފާތު ހުރަސްތައް ވަނީ ކުރިމަތިކޮށްފައެވެ. ބުދަ ދުވަހުގެ ބައްދަލްވުމަށް ވަކީލުންނަށް ފުރުސަތު ނުދިނީ ޕީސީއާރު ޓެސްޓްގެ ނަތީޖާ ހުށަނާޅާ ކަމަށް ބުނެ އެވެ. މިއީ މީގެ ކުރިން އެއްވެސް ބައްދަލްވުމަކަށް ކުރިމަތިކުރި ޝަރުތެއް ނޫނެވެ. ވަކީލުންގެ ބައްދަލްވުމަށް ދިއުމުން ކަރެކްޝަނުން ވަނީ ސިޓީއެއް ހަވާލުކޮށްފައެވެ. އެ ސިޓީގައި ބައްދަލް ނުކުރެވޭ ސަބަބެއް ކަމަށް ބުނެފައިވަނީ ޕީސީއާރު ޓެސްޓްގެ ނަތީޖާ ހުށައަޅާފައި ނުވުމެވެ.\nއެކަމާއި ކަންބޮޑުވުން ފާޅުކުރައްވާ ސައީދު ވިދާޅުވީ އެއްގޮތް ނެތިއްޔާ އަނެއް ގޮތުންވެސް ރައީސް ޔާމީނަށް ގޯނާ ކުރަމުން ގެންދާ ކަމަށެވެ.\n"އިންޝާﷲ، ރައީސް ޔާމީން ހުންނެވީ ކުރާ އަނިޔާއަށް ކެތްތެރިވެ ސާބިތުކަމާއެކު،"\nމީގެ ކުރިން ކޯޓުން އަންގައިގެންވެސް ވަކީލުންގެ ބައްދަލްވުންތައް އިންތިޒާމު ކޮށްދޭން ޖެހުނެވެ. އަދި ރައީސް ޔާމީންގެ މައްޗަށް މިހާރު އުފުލާފައިވާ މަނީ ލޯންޑަރިން ކުށުގެ ދައުވާ އާއި ރިޝްވަތު ގަބޫލު ކުރުމުގެ ދައުވާގެ އަޑުއެހުންތައް ނުފެށިގެން އުޅެނީވެސް ދެ ދައުވާ އާ ގުޅޭ ލިއުންތައް ދިރާސާ ކުރެވޭނެ އިންތިޒާމުތައް ހަމަޖައްސައިނުދެވިގެންނެވެ. ކޯޓުން ވަނީ ޕީޖީ މެދުވެރިވެގެން ދައުލަތުން އެ އިންތިޒާމް ހަމަޖެއްސުމަށް އަމުރުކޮށްފައެވެ.\nރައީސް އަބްދުﷲ ޔާމީން މޯލްޑިވްސް ކަރެކްޝަނަލް ސާވިސް މުހައްމަދު ސައީދު


Galaxy Note 20 Ultra: Alhaakiyaanee kon phone akaa? | Mihaaru\nސެމްސަންގް ގެލަކްސީ ނޯޓް އަލްޓްރާ އަށް ވުރެ ޑްރޮޕް ޓެސްޓަށް މޮޅު ފޯނެއް އަދި ނެތް\n27 އޯގަސްޓް 2020 - 07:363comments\nގޮރިއްލާ ގްލާސް ވިކްޓަސް އަކީ، ކޯނިން އިން ބުނާ ގޮތުގައި، ސްމާޓް ޑިވައިސްތަކަށް ޚާއްސަކުރެވިފައި ހުރި އެންމެ ގަދަފަދަ ބިއްލޫރި އެވެ. އެއްޗެއްގެ ވަރުގަދަކަން ދޭހަކޮށްދިނުމަށް ބޭނުންވާ އެންމެ މަތީ ދަރަޖަ، ވިކްޓަސް އަށް މި އޮތީ ލިބިފަ އެވެ.\nގެލަކްސީ ނޯޓް 20 އުފެއްދުމުގެ މަރުހަލާގައި، ކަން ހިނގަމުން ދާ ގޮތް އާންމުންނަށް އެނގުމުގެ ކުރިން، ކޯނިން އިން އާ ޚަބަރެއް އިއްވި އެވެ. އެއީ ގޮރިއްލާ ގްލާސް ވިކްޓަސް އެންމެ ފުރަތަމަ ބޭނުންކުރެވޭ ޑިވައިސްއަކަށް ނޯޓް 20 ވާނެ ވާހަކަ އެވެ. އެއީ ގެލަކްސީ ނޯޓް 20 އަލްޓްރާ އަދި ނޯޓް 20 އަލްޓްރާ 5ޖީ އެވެ.\nސްމާޓްފޯން މާކެޓްގައި ފޯނުތައް އަޅާކިޔުމަކީ ވެސް ބަޔަކު ސްޕޮންސާކޮށްގެން ކުރެވޭ ޝައުގުވެރި ކަމެކެވެ. ސެމްސަންގް ގެލަކްސީ ނޯޓް 20 އަލްޓްރާ އާ އަޅާކިޔާނެ ފޯނެއް މާކެޓްގައި ނެތް ކަމަށް ބުނެވޭއިރު، ހަމައެކަނި ސަބަބަކީ ނޯޓް 20 އަލްޓްރާ ވަށައިގެން ގޮރިއްލާ ގްލާސް ވިކްޓަސް އަޅުވާފައި ހުރުމެވެ. އިތުރު ދެން ކޮން ކަމެއްހެއްޔެވެ؟\nގެލަކްސީ ނޯޓް 20 އަލްޓްރާ ވަށައިގެން ވިކްޓަސް ބިއްލޫރި އަޅުވާފައި އެ ހުރީ މާކެޓްގައި ދެން ހުރި ފޯނުތަކުގައި ހުރި ބަލިކަށިކަން ދެއްކުމަކަށް ނޫނެވެ. ސްމާޓްފޯނުތައް އުފައްދާ އެހެން ކުންފުނިތަކުން ވެސް ވިކްޓަސް ބިއްލޫރި އަދި ބޭނުންކުރާނެ އެވެ.\nއެޕަލް އަކީ ހަމަ ކަށަވަރުން ވެސް ގޮރިއްލާ ގްލާސް ވިކްޓަސް އަށް އެދޭ ކުންފުންޏެކެވެ. އެޕަލް އިން އައިފޯން 12 ގައި ވިކްޓަސް ބޭނުންކުރުމަކީ ސަޕޯޓަރުން އެދޭ ކަމެއް ވެސް މެ އެވެ. އެހެން ނަމަވެސް، "ޑްރޮޕް ޓެސްޓް" ހެދުމަށް ނޯޓް 20 އާ އަޅާ ކިޔުމަށް "އައިފޯން 11 ޕްރޮ މެކްސް" ބޭނުންކުރުމަކީ ކިހާ ބޮޑު ނާއިންސާފެއް ހެއްޔެވެ. އައިފޯނެއްގައި އަދި ވިކްޓަސް ނާޅުވަ އެވެ. އިހަށް މަޑުކޮށްލާށެވެ.\nއިތުރު ލިޔުންތައް އައިފޯން ސެމްސަންގް އެޕަލް ސްމާޓް ފޯން ސެމްސަންގް ގެލެކްސީ ނޯޓް


ﷲ ވޮޑިގެންވާ ކަމާ ކުޅަދުންވަންތަކަން ޤަބޫލުނުކުރަނީ އިބިލީހަށްވުރެ ނުބައި ބައެއް! އިބިލީސްވެސް އެކަންކަން ޤަބޫލުކުރޭ!: ބިލާލް އައްސަދު\nﷲ ތަޢާލާ ވޮޑިގެންވާ ކަމާއި ﷲ ތަޢާލާގެ ކުޅަދުންވަންތަކަން، އަދި އެންމެހައި ކަންކަން ހިނގަމުން ދަނީ އާއި ހިނގާނީވެސް ﷲ ތަޢާލާގެ މިންވަރުފުޅުންކަން ޤަބޫލު ނުކުރާ އިންސާނުން އެބައުޅެއެވެ. މި ހުރިހާ ކަންކަމަކީ އެންމެ ނުބައި އިބިލީސްވެސް ޤަބޫލުކުރާ ކަންކަމެވެ. އެކަން ކީރިތި ޤްރްއާނުން އެނގެން އެބައޮތެވެ. އިބިލީސް އާދަމްގެފާނަށް ސަޖިދަ ނުކުރުމުން ﷲ ތަޢާލާ އަށް ޖަވާބުދާރީވާން ޖެއްސެވި ވަގުތު ކަންހިނގައި ދިއަގޮތާއި އިބިލީސް ﷲ ތަޢާލާއަށް ދެންނެވި ދެންނެވުންތަކުންނެވެ.\nއެހެންކަމަށްވާއިރު ﷲ ތަޢާލާ ވޮޑިގެންވާ ކަމާއި ﷲ ތަޢާލާގެ ކުޅަދުންވަންތަކަން، އަދި އެންމެހައި ކަންކަން ހިނގަމުން ދަނީ ﷲ ތަޢާލާގެ މިންވަރުފުޅުންކަން ޤަބޫލު ނުކުރާ އިންސާނުންނަކީ އަހަރެންގެ ކުރިމަތީގައި އިބިލީހަށްވުރެ ވެސް ނުބައި ބައެކެވެ. އެއްވެސް ވަރަކަށް ވިސްނައިލުމެއް ނެތި އެމީހުން އެ ޤަބޫލުކުރަނީ އިބިލީސް ދޭ ވަސްވާސްތަކެވެ. އިބިލީސް އެފަދަ ވަސްވާސްތައް ދެނީ އެހުރިހައި ކަމެއް ފުރިހަމައަށް ޤަބޫލުކޮށްގެން ހުރެއެވެ. މީސްތަކުން މަގުފުރެއްދުމުގައި ހައްދުފަހަނައަޅާފައިވާ ވަރުންނެވެ. އަދި އިބިލީސް ބުނުމުން މިފަދަ ކަންކަން ޤަބޫލުކުރަނީ ސިކުނޑީގައި ކަންކަމަށް ވިސްނުމުގެ ހަމަ އެއްވެސް ބާރެއް ނެތުމުންނެވެ!\nއިބިލީސް މިވަރަކަށް އިންސާނުން ދެކެ ރުޅިއަންނަނީ ކީއްވެގެން ހެއްޔެވެ؟ ހަމަ އެންމެ ސަބަބެކެވެ. އޭނާގެ ބޮޑާ ކަމާއި ކިބުރުވެރިކަމެވެ. އެކަމުގެ ސަބަބުން އޭނާގެ ހިތުގައި އިންސާނުންގެ މައްޗަށް އޮތް ހަސަދަވެރިކަމެއްގެ ބޮޑުކަމެވެ. އިބިލީސް ޤަބޫލުކުރާ ގޮތުގައި އިބިލީހަށް ﷲ ތައާލާގެ ހަޟްރަތުގައި އޮތް މަތިވެރި މަޤާމާއި ދަރަޖަ ގެއްލިގެން ދިއައީ އާދަމްގެފާނުގެ ސަބަބުންނެވެ. ދުނިޔެ ނިމެންދެން އިބިލީސް ދެމިހުންނާނެއެވެ. މީސްތަކުން މަގުފުރައްދާނެކަމަށް އޭނާވީ ވައުުމަތީގައެވެ. އެ ހަސަދަވެރިކަމުގައެވެ.\nދުނިޔޭގައި އެންމެ ބާރަށް އިސްލާމް ދީން ކުރިއަރަމުން މިދަނީ ކީއްވެގެން ހެއްޔެވެ؟ އިންސާނުންގެ ބުއްދި ބޭނުންކޮށްގެން ވިސްނުމުން އިސްލާމް ދީނުގެ މަތިވެރިކަން އެނގޭތީއެވެ. ކީރިތި ޤްރުއާނުގައި ބަޔާންވެގެންވަނީ ތެދު ޙަޤީޤަތް ކަމަށް ޤަބޫލުކުރެވޭތީއެވެ.\nކިރިޔާވެސް ބުއްދި ސަލާމަތުން ހުރި މީހަކު ނަމަ އެމީހަކީ ކާފިރެއް ނަމަވެސް ކަލަކު ވޮޑިގެންވާ ކަމާއި އެންމެ ބާރުގަދަ ފަރާތަކީ އެއީ ކަމަށް ޤަބޫލުކުރެއެވެ. ކަންކަން ހިނގަމުން މިދަނީ ﷲ ތަޢާލާގެ މިންވަރުފުޅުންކަން ވެސް ޤަބޫލުކުރެއެވެ. އެމީހުންގެ ޖާހިލުކަން ބޮޑުކަމުން ﷲ ތަޢާލާގެ އެއްކައުވަންތަކަން ޤަބޫލު ނުކުރަނީއެވެ. އަދި ﷲ ތަޢާލާ ނޫން ފަރާތްތައް އެއީ ކަލާނގެ ތަކެއް ކަމަށް ޤަބޫލު ކުރަނީއެވެ.\nދެމަފިރިން ނަމަވެސް ދެ މޫނު ދައްކައިގެން ތިއަ އުޅެނީ ނަރަކައިގެ އެންމެ އަޑިއަށް ވަންނަން ޖެހިދާނެކަމަށް ބިރު ނުގަންނާތީ ހެއްޔެވެ؟\nކައްވަޅުގެ ޢަޛާބުން ސަލާމަތްކޮށްދެއްވެވުން އެދި ރަސޫލް (ޞޢވ) ކޮންމެ ނަމާދެއްގަ ދުޢާ ކުރެއްވެވި! އެއީ ކޮންމެހެން ކުރަންޖެހޭ ކަމެއް!\nސުވަރުގެ ވައްދަވާއިރު އެމީހެއްގެ މަޤާމް އެމީހަކަށް އެނގޭނެ! - އެމީހެއްގެ މަޤާމަށް ދެވޭއިރު ލިބެން ޖެހޭ ހުރިހާ ނިޢްމަތްތަކެއް ހުންނާނީ ފުރިހަމަވެފަ!: ބިލާލް އައްސަދު\nޤިޔާމަތް ދުވަހު ނަރަކަ މީސްތަކުންނާއި ކައިރިކުރެވޭ ވަގުތު ނަރަކައިން ނުކުންނަ ބިރުވެރި އަޑުން އެކަނިވެސް ބިރުން ފިތްކެނޑިގެންދާނެ!